
Credinţa poporului lui Dumnezeu 



Crezul sau Simbolul credinţei este 
cea mai concisă şi mai exactă expresie 
existentă a doctrinei de bază a cre- 
dinţei noastre ortodoxe. îl rostim la fie- 
care oficiere a Sfintei Liturghii. îl citim 
împreună cu rugăciunile noastre per- 
sonale. Totuşi, câţi dintre noi s-au oprit 
o clipă pentru a se întreba ce vrea el să 
spună, sau de unde vine şi cine l-a 
compus? 

„Eu cred" - aceasta este cheia pen- 
tru înţelegerea Crezului: convingerea, 
credinţa, vero. Episcopul Nicolae, cu 
clarviziunea sa spirituală, a fost capabil 
să înţeleagă aceasta, lată de ce me- 
ditaţille sale asupra Crezului, Credinţa 
poporului lui Dumnezeu, sunt atât de 
valoroase. Ele trezesc în inimile credin- 
cioşilor o credinţă înfocată. Ele picură 
credinţă curată în sufletele însetate. Ele 
luminează cugetele căutătoare ale cre- 
dincioşilor cu razele strălucitoare ale 
credinţei adevărate. 

Despre autor 

Erudiţia Episcopului Nicolae Velimirovici (1880-1956), unul dintre 
cei mai prolifici scriitori din istoria Bisericii Ortodoxe Sârbe, 
impresionează pe toţi cei ce intră în contact cu operele sale. In afară de 
cea mai înaltă educaţie posibilă pentru un preot, primită în Serbia 
înaintea primului război mondial, de-a lungul vieţii sale a susţinut 
doctorate la universităţi din întreaga lume: Berna (Elveţia), Oxford 
(Marea Britanic) şi Columbia (Statele Unite ale Americii). 

In ciuda vastităţii cunoştinţelor sale, Episcopul Nicolae nu a pierdut 
niciodată simplitatea copilărească a sufletului său de sârb, trăsătură care 
dă unicitate operelor sale. Ele ating inima, cugetul si sufletul oricărei 
fiinţe umane însetată de Dumnezeu şi flămândă după cele ce au valoare 
îh ochii eternităţii. 

Cufundat într-o iubire şi o umilinţă asemănătoare celor ale lui 
Hristos, dar temperat de încercările furtunoase si de năpastele abătute 
asupra poporului sârb de-a lungul secolelor, colosala individualitate 
spirituală a episcopului Nicolae a dominat sfera spiritualităţii ortodoxe 
sârbe din secolul al XX-lea. Aşa cum scria în mod succint unul dintre 
discipolii săi înflăcăraţi, marele teolog si dogmatist, arhimandritul Iustin 
Popovici: „Ce ne-a oferit nouă episcopul Nicolae şi ce înseamnă aceasta 
? El a continuat strădania ascetică a sfinţilor descendenţi din Nemanja, a 
sfinţilor călugări sârbi. A fost un apostol, un evanghelist, un luminător şi 
cel mai de seamă învăţător al poporului sârb de la sfântul Sava încoace. 
A mai fost si martir. Episcopul Nicolae a redat viaţa monahismului nostru. 
Toţi călugării şi toate călugăriţele noastre de azi sunt copiii spirituali ai 
Sfântului Episcop Nicolae si ai Sfântului Sava". 

Crezul sau Vjeruju, cum este numit în Biserica Slavonă, este cea 
mai concisă şi mai exactă expresie existentă a doctrinei de bază a 
credinţei noastre ortodoxe. II rostim la fiecare oficiere a Sfintei Liturghii, îl 
citim împreună cu rugăciunile noastre personale. Totuşi, câţi dintre noi s- 
au oprit o clipă pentru a se întreba ce vrea el să spună, sau de unde vine 
şi cine l-a compus ? 

Simbolul Credinţei, cum mai este numit Crezul, a fost elaborat în 
secolul al patrulea la primul sinod ecumenic ţinut la Niceea în 325 şi la al 
doilea sinod ecumenic ţinut la Constantinopol în 381, chiar dacă se 
bazează pe simboluri ale botezului datând încă din timpurile apostolice. 

Prima parte a Crezului a fost elaborată de 318 episcopi, Sfinţi 
Părinţi inspiraţi de Dumnezeu ce s-au adunat la Niceea de pe întreg 
pământul. Aici, pentru prima dată în istoria Bisericii, s-a putut ţine un 
sinod „ecumenic", adică cu o participare universală. Aceasta deoarece 
pe parcursul secolelor persecuţiile împăraţilor romani păgâni au 
determinat Biserica să aibă o existenţă ascunsă. Au existat totuşi, de-a 
lungul acestor secole, multe sinoade (sabors) locale sau regionale, 
printre care şi sinodul ţinut la Ierusalim, menţionat în Noul Testament 
(Fapte 15). Scopul propus al Sinodului de la Niceea din 325 era ca sub 
îndrumarea Sfântului Duh al lui Dumnezeu să se formuleze o expunere 
concisă care să definească adevărurile si convingerile fundamentale ale 
Credinţei Creştine. 

A doua parte a Crezului, începând cu cuvintele „... Si în Sfântul 
Duh ...", a fost elaborată de 150 Sfinţi Părinţi adunaţi la al doilea sinod 
ecumenic ţinut în 381 la Constantinopol si care avea scopul de a 
completa Simbolul Credinţei si a contracara diferitele erezii ce ameninţau 
să submineze adevărurile eterne ale creştinătăţii ortodoxe. 

începând cu acele timpuri, Sfânta noastră Biserică Ortodoxă, trupul 
veritabil şi adevărat al lui Hristos a rostit acest vechi Crez în forma sa 
originală. Si astăzi, şaisprezece secole mai târziu, creştinii ortodocşi 
continuă să rostească Crezul în forma sa iniţială inspirată de Dumnezeu, 
fără modificări, adaosuri sau eliminări. 

Cuvântul „Crez" vine din latinescul credo, adică „eu cred". In 
variantele multor limbi primul cuvânt din Crez înseamnă tot „eu cred", de 
exemplu pistevo în greaca clasică, vjeruju în Biserica Slavonă, şi 
vjerujem în Sârba modernă. 

„Eu cred" - aceasta este cheia pentru înţelegerea Crezului: 
convingerea, credinţa, vero. Episcopul Nicolae, cu clarviziunea sa 
spirituală, a fost capabil să înţeleagă aceasta, lată de ce meditaţiile sale 
asupra Crezului, Credinţa poporului lui Dumnezeu, sunt atât de 



valoroase. Ele trezesc în inimile credincioşilor o credinţă înfocată. Ele 
picură credinţă curată în sufletele însetate. Ele luminează cugetele 
căutătoare ale credincioşilor cu razele strălucitoare ale credinţei 
adevărate. 

Aceasta nu este o expunere didactică si rece a unor realităţi 
teologice rigide. Aceasta este o istorie mişcătoare ce încălzeşte inimile, a 
iubirii unui tată pentru copiii săi, despre iubirea lui Dumnezeu pentru 
oameni, o iubire ce depăşeşte capacităţile noastre de înţelegere. 

De fiecare dată când rostim Crezul din inimă, noi de fapt 
confirmăm realitatea acestei iubiri. „Eu cred" că acest adevăr divin, etern 
şi nemuritor este realitate. „Eu cred" că acest Simbol al Credinţei divin, 
etern şi nemuritor a fost lăsat lumii de însuşi Dumnezeu - Izvorul a toată 
iubirea - pentru ca oamenii să poată cunoaşte iubirea lui Dumnezeu şi 
să-L iubească şi ei. „Eu cred" că aceasta este credinţa poporului ales, a 
celor ce poartă în sine icoana lui Dumnezeu. „Eu cred" că acesta este 
adevăratul înţeles al credinţei părinţilor noştri - SRPSTVO 
PRAVOSLAVJE, si SVETOSLAVLJE. 



Mitropolitul Iriney 

a Preasfintitei Maici a lui Dumnezeu, 

Gmyslake, Illinois, 15 decembrie 1988 



Crezul - Simbolul de credinţă 



Cred într-Unui Dumnezeu, Tatăl Atotţiitorul, Făcătorul 
cerului si al pământului, al tuturor celor văzute si nevăzute. 

Şi într-Unui Domn lisus Hristos, Fiul lui Dumnezeu, Unul- 
Născut, Care din Tatăl S-a născut mai înainte de toţi vecii. 
Lumină din Lumină, Dumnezeu adevărat din Dumnezeu 
adevărat, născut nu făcut, Cel de o fiinţă cu Tatăl, prin Care 
toate s-au făcut. Care pentru noi oamenii si pentru a noastră 
mântuire, S-a pogorât din ceruri si S-a întrupat de la Duhul 
Sfânt si din Măria Fecioara si S-a făcut om. Si S-a răstignit 
pentru noi în zilele lui Ponţiu Filat, a pătimit si S-a îngropat. Si a 
înviat a treia zi după Scripturi. Şi S-a înălţat la ceruri si sade de- 
a dreapta Tatălui. Şi iarăşi va să vie cu slavă, să judece viii si 
morţii, a Cărui împărăţie nu va avea sfârşit. 

Şi întru Duhul Sfânt, Domnul de viaţă Făcătorul, Care de la 
Tatăl purcede; Cel ce împreună cu Tatăl si cu Fiul este închinat 
si slăvit, Care a grăit prin prooroci. 

Intru una, sfântă, sobornicească si apostolească Biserică, 
mărturisesc un botez spre iertarea păcatelor, aştept învierea 
morţilor si viata veacului ce va să vie. Amin. 

Cred într-Unui Dumnezeu" 



Cine seamănă seminţe bune pe un câmp ce nu a fost curăţat ? Un 
om raţional nu va face aşa ceva. Un om raţional va acţiona în acord cu 
Cuvântul lui Dumnezeu. El va curăţa mai întâi câmpul de neghină şi apoi 
va semăna seminţe bune. 

Câmpul este sufletul uman, neghina - politeismul, sămânţa bună - 
credinţa într-un Dumnezeu. 

Să credem într-un singur Dumnezeu ne pare azi ceva firesc si 
evident totodată; să credem în mai mulţi dumnezei - ceva absurd şi 
prostesc. Dar nu întotdeauna a fost aşa. Au fost timpuri în care doar 
câţiva oameni pe pământ credeau într-un Dumnezeu, apoi au venit alte 
timpuri când un întreg popor credea într-un Dumnezeu. Toţi ceilalţi, care 
erau politeişti, priveau pe monoteişti cu dispreţul omului bogat deoarece 
considerau că aceştia aveau un singur Dumnezeu şi deci mult prea 
puţin. Dar monoteiştii, la rândul lor, îi priveau pe politeişti cu mirare şi 
tristeţe, deoarece ei având mulţi dumnezei de fapt nu aveau nici unul. 

Credinţa într-un Dumnezeu trebuia să fie primită mai întâi de la un 
martor de încredere, pentru ca mai apoi ea să fie semănată în sufletele 
oamenilor ca în câmp. Martorul cel mai de încredere ce a adus mărturie 
pentru un Dumnezeu unic şi contra mulţimii de zei a fost însuşi 
Dumnezeul cel Unul, Viu si Adevărat. El însuşi şi-a adus mărturie când a 
spus prin vrednicele sale slugi: „Eu sunt Domnul Dumnezeul tău... Să nu 
ai alţi dumnezei afară de Mine!" (Ex. 20, 2-3). 

Dumnezeul cel Unul, Viu si Adevărat S-a revelat treptat, în mijlocul 
neghinei politeiste, El a găsit câteva câmpuri mici pe care Ie-a curăţat şi 
Ie-a purificat şi a semănat peste ele sămânţa bună a credinţei. Acestea 
erau sufletele câtorva bărbaţi drepţi. Aceste suflete erau mai mult ca 
nişte lumânări pregătite pe care El Ie-a aprins şi acestea au luminat în 
întunericul politeismului „şi lumina luminează în întuneric si întunericul nu 
a cuprins-o" (loan 1, 5). Abel, Enoh, Noe, Abraham, Isaac, lacob, Iov, 
losif, Moise, Isaia şi Daniel au fost lumânările Domnului - aprinse fiecare 
în parte! 

Astfel, Dumnezeul cel Unul, Viu şi Adevărat S-a revelat întregului 
neam al lui lacob sau Izrael. In marea Sa milă, El S-a revelat lor mai întâi 
pe pământurile Egiptului, un pământ străin, apoi în pustiu, pământul 
nimănui şi apoi în Canaan, pământul lor. Şi pentru un timp întregul neam 
a spus „Cred într-un Dumnezeu". 

Dar oamenii înduhovniciţi au început să se clatine în credinţa lor şi 
aceasta a durat mai multe secole. Şi exista pericolul ca lumina să se 



mistuie în întuneric şi din focul aprins să rămână cenuşa. Văzând 
pericolul, Dumnezeul cel Unul, Viu şi Adevărat, îndurătorul şi cel mai 
Milostiv Dumnezeu a trimis printre oameni pe Fiul Său, Domnul lisus 
Hristos: 

pentru a împrăştia întunericul politeismului; 
pentru a întări inimile oamenilor ca aceştia să-şi urmeze 
calea lor spre înălţimi; 

pentru a semăna sămânţa bună a credinţei într-un singur 
Dumnezeu, Dumnezeul cel Unul, Viu şi Adevărat. 

Silitoarele albine ale lui Hristos, Sfinţii Apostoli, au împrăştiat 
această credinţă, acest polen al lui Dumnezeu asupra întregii lumi. 

Apostolii s-au împrăştiat din Ierusalim în toate părţile lumii printre 
popoare şi triburi ca nişte albine ale lui Dumnezeu pentru a îndulci su- 
fletele oamenilor cu vestea cea dulce ca mierea despre Dumnezeul cel 
Unul, Viu şi Adevărat. 

Sfinţii Apostoli curăţau pământurile de neghina idolilor si sufletele 
oamenilor de credinţa într-o mulţime de dumnezei. Pe câmpurile curăţate 
ei aveau să semene sfânta credinţă într-un Dumnezeu Unul, Viu şi 
Adevărat. 

Dar ce sarcină obositoare şi periculoasă era aceasta! Aceasta a 
fost cea mai mare divergenţă cunoscută vreodată, care, credeţi-mă, i-a 
costat pe aceşti misionari ai monoteismului sudoare si lacrimi, răni şi 
sânge. 

Oamenilor le era foarte greu să se despartă de zeităţile lor 
imaginare şi să accepte credinţa într-un Dumnezeu. Derutaţi de mulţimea 
de creaturi şi forţe contrare din univers, ei considerau mai demnă de 
crezare existenţa unei mulţimi de dumnezei decât a Unui Singur Dumne- 
zeu. Captivaţi de iluzia unui copil naiv că puterea constă în număr, ei 
susţineau că era mai credibil ca o mulţime de zei să aibă o putere mai 
mare decât un Dumnezeu. Ei susţineau că mai mulţi dumnezei ar putea 
oferi un ajutor mai mare decât un singur Dumnezeu. 

Două feluri de oameni s-au ridicat împotriva Apostolilor - şi în 
întreaga lume existau numai aceste două feluri: cei ce-şi hrăneau 
sufletele cu otrava idolatriei şi cei ce-şi amăgeau trupurile făcând statui 
cu chipul idolilor. Şi aceştia din urmă nu constituiau un obstacol mai mic 
decât primii. Luaţi de exemplu pe Apostolul Pavel si argintarul Dimitrie: 
„Căci un argintar, cu numele Dimitrie, care făcea temple de argint 
Artemisei şi da meşterilor săi foarte mare câştig, i-a adunat pe aceştia şi 
pe cei care lucrau unele ca acestea si Ie-a zis: Bărbaţilor, ştiţi că din 
această îndeletnicire este câştigul vostru. Si voi vedeţi si auziţi că nu 
numai în Efes, ci aproape în toată Asia, Pavel acesta, convingând a 
întors multă mulţime, zicând că nu sunt dumnezei cei făcuţi de mâini. Din 



aceasta... meseria noastră e în primejdie să ajungă fără trecere..." 
(Fapte 19,24-27). De aceea unii priveau noua credinţă ca pe o 
ameninţare pentru sufletele lor, în timp ce alţii o considerau o ameninţare 
pentru trup. 

Astfel, toate popoarele şi toţi oamenii din lume, cu foarte puţine 
excepţii, se simţeau ameninţaţi. Şi cei ce formau aceste excepţii, ca şi 
Socrate la Atena, au fost condamnaţi la morţi crude. 

Cultura nu a ajutat câtuşi de puţin. Popoarele mai cultivate făceau 
doar idoli din materiale mai preţioase si cu o lucrare mai rafinată decât 
popoarele primitive, dar idolii rămâneau idoli şi subjugarea sufletului 
uman era aceeaşi în toate. Când Sfântul Apostol Pavel a fost în cultivata 
Atena „duhul lui se îndârjea în el, văzând că cetatea este plină de idoli" 
(Fapte 17,16). Acelaşi lucru i s-a întâmplat lui Andrei în Sarmeţia, lui 
Matei în Egipt şi lui Bartolomeu în India - idoli în pieţe, idoli în faţa 
judecătoriilor şi a cazarmelor militare, idoli în case, idoli în fiecare 
cameră, idoli pretutindeni. Nici nu puteau număra toţi zeii pe care 
popoarele şi oamenii îi venerau. 

Şi aceşti spini idoletrici i-au înţepat până la sânge pe Sfinţii 
Apostoli. Aceştia i-au îndepărtat cu îndrăzneală, i-au curăţat si purificat şi 
în locul lor au semănat sămânţa bună în Dumnezeul Unul, Viu şi 
Adevărat. Apostolii au îndeplinit această sarcină titanică prin cuvinte, 
miracole, dragoste şi sacrificiu. Unde au eşuat într-un fel, au izbândit într- 
altul. Unde nu au putut izbândi în nici un fel, ei au izbândit prin propriul 
lor sânge şi moarte. Sângele martiriului lor i-a ars pe idoli ca focul cel viu. 

Dumnezeul cel Unul, Viu si Adevărat a binecuvântat mesajul 
apostolilor Săi si muncile, lacrimile, suspinele şi sacrificiile lor. Astfel, se- 
minţele lor au dat roade bune. Si aceste roade constau în faptul că azi ne 
pare ceva firesc să credem într-un Dumnezeu si absurd şi prosteşte să 
credem în mulţi dumnezei. 

„Eu sunt Domnul, Dumnezeul tău şi să nu ai alţi dumnezei afară de 
Mine". Aceasta a fost, prima mărturie a lui Dumnezeu în ceea ce-L pri- 
veşte, prima revelare făcută oamenilor de pe pământ a lui Dumnezeu 
despre Dumnezeu şi prima poruncă a lui Dumnezeu. „Să nu ai alţi dum- 
nezei în afară de Mine", porunceşte Dumnezeu; pentru că dacă vei avea 
alţi dumnezei vei abate asupra ta două nenorociri. Prima: vei crede în 
dumnezei falşi, inexistenţi, imaginari şi iluzorii. 

A doua: vei împărţi cu aceştia iubirea şi teama reverenţioasă care 
Mi se cuvine în întregime Mie, Dumnezeul cel Unul, Viu şi Adevărat. 

Astfel, credinţa ta în Mine se va umbri şi vor slăbi iubirea şi teama 
ta reverenţioasă faţă de Mine. Eu Mă voi îndepărta de tine jignit şi insul- 
tat. Si vei deveni ateu, oricâtă evlavie ai crede tu că depui în credinţa ta 
în mai mulţi dumnezei, în ultimă instanţă politeistul şi ateul sunt acelaşi 
lucru. Nici unul nu are un Dumnezeu, nu-L are pe Dumnezeul cel Unul, 



Viu şi Adevărat. 

Credinţa într-un Dumnezeu, Dumnezeul cel Unul, Viu şi Adevărat 
este credinţa celui umil şi înţelept. Nu este credinţa celui mândru, a cărui 
mândrie îl face nesocotit. Aceasta deoarece el se zeifică pe el însuşi sau 
o altă creatură de-a Creatorului şi nicidecum pe Creator. 

Cu cât omul este mai umil, cu atât el este mai înţelept. Cu cât 
el este mai arogant, cu atât e el mai nerod. Dumnezeu dă 
discernământ celui umil pentru ca acesta să ştie şi să înţeleagă, dar 
El se opune celui mândru. Cu cât cel umil trăieşte mai mult în pace 
cu Dumnezeu, cu atât Dumnezeu îl înzestrează cu discernământ. Şi 
discernământul este lumina ce duce la Dumnezeul cel Unul, Viu si 
Adevărat. Binecuvântaţi sunt cei ce au discernământul de a vedea 

■ 

vremelnicia lumii şi nimicnicia omului. Binecuvântaţi sunt cei ce se 
simt mici şi neînsemnaţi pentru că Dumnezeu îi va ridica la 
cunoaşterea supremă, la cunoaşterea existenţei si măreţiei 
Dumnezeului celui Preaînalt. 

Aceasta este credinţa voastră, purtători de Hristos, si a 
voastră, cei mai umili şi deci cei mai înţelepţi. Lăsaţi să fie aceasta 
si credinţa copiilor voştri din generaţie în generaţie până la sfârşitul 
veacurilor. Aceasta este Credinţa Ortodoxă mântuitoare, care nu a 
fost niciodată ruşinată. Prin această credinţă au fost salvaţi 
strămoşii voştri. Cu adevărat, aceasta este credinţa poporului ales, 
a acelora ce poartă icoana lui Dumnezeu în ei înşişi. La Judecata 
înfricoşată ei nu vor fi ruşinaţi în faţa îngerilor şi a celor drepţi. 
Dimpotrivă, ei vor primi slavă şi vor fi numiţi cei binecuvântaţi. 

Tatăl Atottiitorul, 
Făcătorul cerului si al pământului, 
al tuturor celor văzute si nevăzute" 

Să privim, cu frică şi cutremur, prin perdeaua eternităţii puţin 
îndepărtată. Nu mâna slabă a omului a dat uşor la o parte această 
perdea. Ea a fost dată la o parte de El - Dumnezeul cel Unul, Viu si 
Adevărat. Cine în afară de El ar putea să o înlăture ? Toate minţile 
omeneşti luate la un loc cu toate puterile ce nu ţin de ceruri nu ar putea 
urni această perdea nici cât un fir de păr. 

El s-a îndurat de oameni şi a mişcat perdeaua. Şi trei raze de 
lumină s-au răsfrânt asupra oamenilor ce poartă icoana Sa în ei înşişi. Şi 
cei aleşi au văzut aceasta şi au tresărit de bucurie sfântă. El S-a revelat 
ca Unul Incomparabil - comparabil doar cu El însuşi. Dumnezeul cel 
Unul, Viu şi Adevărat S-a revelat ca Tată, Atotputernic şi Făcător. 

Cugetul vă este străfulgerat de un gând neliniştit si de întrebarea: 
„Tată al cui ?" şi „în ce moment a devenit El Tatăl ?" El este Tatăl Dom- 
nului nostru lisus Hristos si a fost dintotdeauna Tată. înainte de crearea 
lumii a fost El Tată. Tatăl a născut pe Fiul Său Unul - născut înaintea tim- 
pului şi a fiinţelor supuse acestuia, înainte de îngeri şi de toate puterile 
cereşti, înainte de soare si de lună, înaintea zorilor şi a luminii lunii. 
Vorbind despre Cel Veşnic, îndrăznim noi să pronunţăm cuvântul „când 
?" De când Dumnezeu a fost Dumnezeu, de atunci Dumnezeu a fost 
Tatăl. Dar în El nu există nici un „când", deoarece în El nu există ciclu 
temporal. 

Cel Preaînalt S-a revelat mai întâi ca Tată, apoi ca Atotputernic si 
Făcător, în vecie, în afară de Fiul Său Unul-Născut, nimeni nu a putut să- 
L numească pe Dumnezeu Tată. 

Dar în timpuri ? Nici chiar în timp, pe parcursul a secole si secole - 
nimeni. Ascultaţi istoria antică a omenirii si primiţi-o în inimă. Ea vă 
umple gândurile de lumină şi sufletul de bucurie. De când a fost creată 
lumea şi de când Adam a fost izgonit din rai din cauza păcatului de 
moarte, respingătorul păcat al neascultării faţă de propriul său Creator si 
până la coborârea Fiului lui Dumnezeu pe pământ, în tot acest răstimp 
nici un muritor nu a îndrăznit să-L numească pe Dumnezeu tată al său. 
Cei mai supuşi aleşi ai Săi se adresau Lui cu nume foarte măreţe. Ei îl 
numeau „Atotputernicul", „Judecătorul", „Preaînaltul", „Regele", „Domn al 
mulţimilor", dar niciodată nu foloseau dulcele nume de „Tată". 

Cei mai buni reprezentanţi ai neamului omenesc puteau să se 
simtă creaturi ale unui Creator Atotputernic, ca oale ale unui Olar divin, 



dar niciodată copii ai unui Tată ceresc. Acest drept i-a fost acordat 
omului prin Domnul nostru lisus Hristos. Nu este un drept acordat tuturor 
oamenilor, ci numai celor ce L-au primit. Si celor câţi L-au primit, care 
cred în numele Lui, Ie-a dat putere ca să se facă fii ai lui Dumnezeu (loan 
1, 12), aceasta înseamnă să fii adoptat şi să îndrăzneşti să te adresezi 
lui Dumnezeu cu cuvintele „Avva Părinte" (Gal. 4, 5-6, Rom. 8,14-16). 

însuşi Hristos a revelat această adopţie - dar al milei lui Dumnezeu 
- şi a oferit-o oamenilor chiar de la începutul misiunii sale pe pământ. El 
a revelat oamenilor că din acel moment ei puteau să-L numească pe 
Dumnezeu Tată al lor atunci când a spus: „Deci voi aşa vă rugaţi: Tatăl 
nostru, care eşti în ceruri" (Matei 6, 9). Si de atunci până acum multe 
milioane de copii şi adulţi de pe tot globul pământesc murmură zi de zi 
„Tatăl nostru". 

Duhurile rele nu au dreptul de a-L numi pe Dumnezeu tată al 
lor. Nici păcătoşii nepocăiţi nu au voie să pronunţe acest dulce 
cuvânt „Tată". Acest drept li se acordă doar celor drepţi si celor 
plini de căinţă, astfel încât în rugăciunile lor ei să poată striga din 
toată inima si din tot sufletul lui Dumnezeu „Tatăl nostru!". De ace- 
ea, acelora ce duc război împotriva lui Dumnezeu si a legii lui 
Dumnezeu fie prin gânduri, vorbe sau prin fapte nu le este 
nicidecum permis să se adreseze lui Dumnezeu cu acest nume 
reconfortant şi dulce: „Tată! ". 

Cei 318 Sfinţi Părinţi de la Niceea care au compus Crezul 
(Simbolul Credinţei) vostru (pentru voi), al tuturor celor ce purtaţi 
imaginea lui Dumnezeu în sine, care sunteţi aleşi, L-au numit mai întâi 
pe Dumnezeu „Tată", apoi „Atotputernic" şi „Făcător". Ei au făcut aceasta 
fiind luminaţi de către Sfântul Duh al lui Dumnezeu. Si au făcut-o în 
primul rând deoarece Cel Preaînalt este Tatăl lui Hristos: Domnul dinain- 
tea timpului şi a creării lumii, în al doilea rând, deoarece Fiul întrupat al 
lui Dumnezeu a adus ca prim dar oamenilor - acelora care-L urmează - 
adopţia; adică dreptul de a-L numi pe Tatăl Său, Tată al lor. Tatăl nostru! 
Ce bucurie sub soare si sub stele ar putea încălzi mai mult inimile 
voastre, ale aleşilor care purtaţi icoana lui Dumnezeu în sine. Si 
Domnul, Fiul lui Dumnezeu, nu numai că v-a permis să-L numiţi pe cel 
Preaînalt, Dumnezeul Cel Unul, Viu si Adevărat, Tată al vostru, mai mult, 
El v-a poruncit „si tată al vostru să nu vă numiţi că Tatăl vostru unul este, 
Cel din ceruri" (Matei 23,19). O, fericire vouă, fericire inefabilă. 
Adevărata paternitate se află în ceruri, dincolo de soare si de stele. 
Paternitatea de pe pământ e doar o umbră, un simbol. 

Fericirea voastră constă şi în faptul că Tatăl vostru ceresc este si 
Atotputernic şi Făcător. Sfinţii Părinţi de la Niceea, luminaţi de Sfântul 
Duh al lui Dumnezeu, au numit pe cel Preaînalt mai întâi Atotputernic şi 
apoi Făcător. Veţi spune: „Oare nu e normal ca mai întâi să creezi ceva 



şi mai apoi să-ţi foloseşti puterea pentru a conduce ceea ce ai creat ? Si 
cel Preaînalt nu ar trebui să fie numit mai întâi Făcător şi apoi 
Atotputernic ?" Este aşa doar în aparenţă, dar atunci când vă aflaţi în 
faţa Celui Adevărat nu judecaţi după aparenţe. Ascultaţi! Dumnezeu într- 
adevăr este mai întâi Atotputernic, înainte de a crea cerul şi pământul, 
Atotputernicul Dumnezeu a purtat în Sine măreţul proiect al creaţiei, de 
la cele mai mari până la cele mai mici detalii, precum şi toate forţele, 
toate legile, toate sistemele de ordine. Fără această înţeleaptă 
atotputernicie cum ar fi fost creaţia posibilă si realizabilă ? 

Astfel, după ce măreţul Creator a creat lumea văzută si cea 
nevăzută, El a rămas în continuare Atotputernic şi prin puterea sa de 
netăgăduit a continuat să exercite control absolut asupra tuturor forţelor, 
legilor şi sistemelor de ordine din ambele lumi. „Au nu se vând două 
vrăbii pe un ban ? Şi nici una din ele nu va cădea pe pământ fără ştirea 
Tatălui vostru" spune Fiul lui Dumnezeu (Matei 10,29). „Şi păr din capul 
vostru nu va pieri" (Luca 21, 18), iarăşi fără voia Dumnezeului 
Atotputernic. Cu tăria braţului Său, Dumnezeu supune chiar şi forţele 
adverse, cele care luptă împotriva legii Sale şi împotriva 
credincioşilor, şi armonizează totul cu planurile Sale. Nici o lacrimă 
a celui drept nu este uitată nici dacă aceasta cade în mare. Nici un 
cuvânt rostit pe pământ, bun sau rău, nu rămâne fără răspuns, fie el 
deschis sau ascuns din partea lui Dumnezeu. 

Tatăl, Atotputernicul, Făcătorul. Acesta este Dumnezeul vostru - 
Cel Unul, Viu şi Adevărat. Ca Făcător, Dumnezeu a creat cerul si 
pământul si toate creaturile văzute şi nevăzute „...în cer si pe pământ 
toate câte a voit a făcut" (Ps. 113,11). Prin cuvintele „în cer" sfinţii 
interpreţi au înţeles întotdeauna împărăţia îngerilor şi a tuturor celorlalte 
puteri cereşti, văzute pentru Dumnezeu, dar nevăzute pentru noi. Prin 
cuvintele „pe pământ" ei au înţeles toate lucrurile materiale şi toate 
creaturile de pe pământ, de sub pământ, de deasupra pământului, cât si 
cele departe de pământ, dar accesibile percepţiei noastre senzoriale. 

Tot ce a fost creat, văzut şi nevăzut, a fost creat de Dumnezeu. Nu 
există un alt Făcător în cer sau pe pământ în afară de Cel Preaînalt. Si 
de la cele mai mari până la cele mai mici, nu există nimic creat care să 
fie creat de altcineva în afară de Cel Preaînalt. El este unicul Făcător în 
adevăratul si deplinul sens al cuvântului, în adevăratul si deplinul sens al 
cuvântului, Făcătorul este Cel ce a făcut atât materialul construcţiei, cât 
şi scheletul. Atât materia, cât şi forma materiei; şi El este Cel ce 
infiltrează în toate o putere mistică a creaţiei, a relaţiei reciproce, a 
atracţiei şi respingerii, a mişcării şi vieţii. 

De aceea, când auziţi spunându-se „Creatorul a creat tot ceea ce 
este creat", nu înţelegeţi că numai forma lucrurilor a fost creată de 
Creator dintr-o materie preexistentă, ci că însăşi materia a fost creată: 



Prin aceasta se manifestă deplinătatea puterii creatoare a lui Dumnezeu, 
prin faptul că El a creat şi una, şi cealaltă. 

Fie că materia constă din cele patru mari elemente - pământ, apă, 
foc şi aer - stabilite de gândirea antică, fie că acestea patru împreună cu 
toate celelalte constau dintr-o singură proto-materie de natură electrică, 
potrivit gândirii ştiinţifice moderne, nu merită să ne adâncim acum în 
acest subiect. Un lucru este sigur: atât urzeala cât şi bătătura fabricii 
universale reprezintă invenţia şi creaţia lui Dumnezeu, marele Creator. 

Poate oare gândirea omenească să pătrundă vreodată tot misterul 
şi toată măreţia acestei fabrici, aleşilor ? Poate ochiul să o cuprindă ? 
Poate urechea să o audă ? Poate limba să o exprime ? Figuri şi culori, 
numere şi propoziţii, muzică şi cântec, bucurie şi durere, vietăţi în apă, 
vietăţi în sol, vietăţi în aer, constelaţii strălucitoare - toate acestea oare 
nu vă conduc, o, aleşilor, mai mult spre o tăcere pioasă decât spre 
cuvântare ? 

Să ştiţi totuşi că această splendoare miraculoasă şi impunătoare a 
universului văzut nu e decât o strajă atrăgătoare în faţa intrării unui palat 
împărătesc, în faţa porţilor lumii nevăzute, a împărăţiei spirituale 
îngereşti. Şi acolo, în spatele porţilor, se află adevăratul miracol, 
miracolul tuturor miracolelor, splendida măreţie a tuturor măreţiilor. Aici, 
unde Preaînaltul împărat al împăraţilor străluceşte în locul soarelui 
(Apoc. 22, 5)1 Aici nici gândul, nici urechea, nici ochiul, nici limba nu 
folosesc la nimic. Marele Apostol a fost ridicat în duh „până la al treilea 
cer...", a fost răpit în rai şi a auzit cuvinte de nespus, pe care nu se 
cuvine omului să le grăiască (II Cor. 12, 2-4). Astfel, în ceruri, în împă- 
răţia spirituală a împăratului Creator totul depăşeşte puterea noastră 
actuală de înţelegere şi expresie. 

Si lumea aceasta văzută, în comparaţie cu cea nevăzută, e ca o 
umbră comparată cu realitatea, ca un simbol comparat cu un spirit, ca 
tipăritura comparată cu ideea, ca o amintire despre casă a celor exilaţi. 
Dar acelaşi Creator a creat ambele lumi, atât cea văzută, cât şi cea 
nevăzută. El, Unul, ţine în mâna sa neobosită si atotputernică ambele 
lumi - doar El, Creatorul. El, Unul, le conduce pe cărări misterioase, spre 
destinaţii misterioase pe care tot El Ie-a predestinat - El, blândul Tată al 
Domnului Hristos şi al tuturor aleşilor săi copii. 

Aceasta este credinţa celor scăldaţi în lacrimi, a celor ce plâng 
pentru dreptate, adevăr şi viaţă. Nu este credinţa slugilor nedreptăţii, 
înşelăciunii şi morţii, a prietenilor râsului ce sfârşeşte prin disperare. 
Aceasta este credinţa celor scăldaţi în lacrimi, care plâng din cauza 
neputinţei lor şi a neputinţei întregii omeniri. Ei caută Izvorul dreptăţii, al 
adevărului şi al vieţii. Şi acest Izvor le este dat. Astfel, lacrimile lor de 
durere sunt transformate în lacrimi de fericire, pentru că ei găsesc cea 
mai preţioasă comoară, adică pe Tatăl Atotputernicul, Făcătorul. Ce mai 



au ei de căutat când prin El li se dă totul ? Le rămân doar lacrimile de 
pocăinţă cu care ei spală orice nedreptate şi înşelăciune si se îndepăr- 
tează de moartea veşnică. Spălaţi cu lacrimile pocăinţei, ei devin blânzi 
şi îngăduitori faţă de fraţii lor ce se căiesc, faţă de tovarăşii lor de drum, 
pe cărarea ce duce la tărâmul etern şi îi ajută să descopere dreptatea lui 
Dumnezeu, Izvorul dreptăţii, adevărului şi vieţii. 

Aceasta este credinţa voastră, purtători de Hristos, credinţa 
strămoşilor voştri, care nu au regretat niciodată calea anevoioasă şi 
lacrimile vărsate când au ajuns lângă Domnul si au fost consolaţi. 
Aceasta să fie şi credinţa copiilor voştri, din generaţie în generaţie până 
la sfârşitul veacurilor. Aceasta este Credinţa Ortodoxă salvatoare ce nu a 
fost niciodată ruşinată. Cu adevărat, aceasta este credinţa poporului cu 
adevărat ales, a celor ce poartă icoana lui Dumnezeu în sine. La 
Judecata lui Dumnezeu lor nu le va fi greu. Ei vor fi numiţi binecuvântaţi. 



/// 



,Şi într-Unui Domn lisus Hristos, 

Fiul lui Dumnezeu, 

Unul-Născut, Care din Tatăl S-a născut 

mai înainte de toţi vecii" 



jt* 



O nouă lumină s-a răsfrânt asupra voastră, o, aleşilor, cei ce purtaţi 
icoana lui Dumnezeu în voi. Prin perdeaua puţin dată la o parte de mâna 
Celui Preaînalt, o nouă scăpărare de lumină s-a răsfrânt asupra voastră, 
luminându-vă ca fii ai lui Dumnezeu. Această lumină vă dezvăluie 
misticul, eternul, fericitul mister al veşnicei paternităţi si al filiaţiei eterne, 
în această lumină, o binecuvântare a coborât asupra voastră şi balsamul 
consolării a coborât asupra ochilor voştri scăldaţi în lacrimi. 

Domnul lisus este unic atât ca Hristos, cât şi ca Fiu al lui 
Dumnezeu. Ca Hristos, în sensul de Mesia (Alesul), El este unul de la 
începutul până la sfârşitul lumii. Omenirea nici nu poate să găsească şi 
nici să aştepte un alt Mesia. „Căci mulţi vor veni în numele Meu, zicând: 
Eu sunt Hristos, şi pe mulţi îi vor amăgi" (Matei 24, 5-24). Aceasta este 
profeţia revelată de Unicul, Adevăratul, Clarvăzătorul Hristos. Au fost 
falşi mesia, sunt chiar şi acum, şi vor fi din ce în ce mai mulţi pe măsură 
ce se apropie sfârşitul neamului omenesc. Dar numai unul este 
adevăratul Mesia, veritabilul Hristos, nemărginitul Iubitor al omenirii. 
Acest Unul Adevărat, Veritabil si Nemărginit este Mesia tuturor 
neamurilor si oamenilor lumii din orice regiune şi timp. El este unul şi 
unicul Mesia, atât al celor morţi, cât şi al celor vii, care au fost, care sunt 
si care vor urma. 

Voi, aleşilor, sunteţi deci chemaţi să spuneţi oamenilor şi 
neamurilor: „O, oameni şi neamuri, puteţi voi să aveţi reprezentanţi de 
seamă, mai mari decât cei mari; puteţi voi să aveţi fiice si fii nobili, mai 
nobili decât nobilii, dar nu exista decât un Mesia al vostru, al tuturor - 
unul singur. Asa că nu mai aşteptaţi un altul, nu mai căutaţi un altul. Cu 
adevărat, oricare altul ar veni sub acest nume, în afară de El însuşi, 
mincinos ar fi şi fiu al minciunii. Singurul Mesia adevărat a spus cândva: 
„Atunci, de vă va zice cineva: lata, mesia este aici sau dincolo, să nu-l 
credeţi" {Matei 24, 23). Să nu credeţi precum evreii care aşteaptă la 
nesfârşit propriul lor mesia evreu. Cu adevărat, nici un astfel de mesia nu 
va veni, fie el evreu, rus, indian sau american. Pentru că e în natura lui 
Mesia să fie Unul pentru toţi oamenii, să apară în faţa tuturor, asupra 



tuturor şi pentru binele tuturor. 

Voi aveţi un astfel de Mesia, o, oameni si neamuri, pe adevăratul 
Mesia, după cum aveţi un soare pe bolta cerului. Şi la fel precum un 
singur soare străluceşte asupra voastră, a tuturor -albi, negri, galbeni sau 
roşii - la fel unul Mesia străluceşte asupra voastră a tuturor. Domnul este 
asupra tuturor, slugi ale sale. El îi luminează pe toţi. Cine dintre voi caută 
un alt soare ? Nimeni. De ce ar căuta atunci cineva un alt mesia, când 
lumina lui Mesia-lisus este mai strălucitoare decât lumina soarelui - mai 
strălucitoare, mai nelimitată, mai creatoare de viaţă, mai aducătoare de 
fericire şi mai salvatoare ? 

Feriţi-vă de alţi mesia, o, oameni şi neamuri, şi feriţi-vă de mai 
mulţi mesia pentru că ei sunt pierduţi, suflete scormonitoare de 
bani şi slugi ale celui înşelător. Satan vrea să defăimeze slava 
Domnului lisus în lume, transformând unicul şi nepământescul 
nume al lui Mesia, Hristosul, într-un fel de ordin cu care el 
decorează tot mai mulţi impostori. Dar voi ştiţi că una este să fii un 
general şi alta este să te ornezi cu toate decoraţiile unui general 
fără a fi în realitate. Feriţi-vă de acei mesia pe care îi vestesc cei 
nebotezaţi. Mesia vostru poartă un singur semn, o singură 
decoraţie: crucea. Crucea, care în acelaşi timp este si stindardul 
victoriei. Prin aceasta veţi recunoaşte pe mesia vostru, singurul 
Mesia adevărat. El este acelaşi care, cândva, a ieşit în câmp 
gârbovindu-se pentru a semăna şi care va mai ieşi o dată drept, 
pentru a aduna recolta prin îngeri. 

Singurul Mesia al lumii este însuşi Fiul lui Dumnezeu, Unul-Născut, 
care din Tatăl S-a născut mai înainte de toţi vecii. Aceasta este puterea 
Sa cerească; aceasta este garanţia adevăratului Său mesianism. Oricine 
neagă faptul că Domnul lisus este Mesia va fi prins cu minciuna (dovedit 
mincinos). 

Apostolul care si-a odihnit capul pe pieptul lui lisus afirmă si mai 
direct acest fapt. lată vorbele sale: „Cine este mincinosul, dacă nu cel ce 
tăgăduieşte că lisus este Hristosul ?" (I loan 2, 22). Putea oare altcineva 
în afară de Fiul lui Dumnezeu să fie Mesia ? Şi puteau oamenii să 
recunoască pe altcineva drept Mesia ? 

El a trebuit să altoiască bătrânul şi decăzutul arbore al umanităţii 
cu propriul Său sânge. Nici un sânge de muritor nu ar fi fost destul de 
pur, destul de tânăr, destul de puternic şi de dătător de viaţă pentru a 
oferi acestui arbore vigoarea necesară pentru a întineri şi a se înnobila. 
Cu adevărat, nici un sânge, în afară de cel al Fiului lui Dumnezeu cu 
care El a îmbrăcat propria Sa divinitate ca şi cu o haină purpurie. 

O, aleşilor, lăsaţi acum minţile voastre să se ridice către Unul- 
Născut, Fiul lui Dumnezeu, voi cei ce purtaţi icoana lui Dumnezeu în 
sine. II veţi recunoaşte imediat prin icoana lui Dumnezeu din voi şi 



recunoscându-L vă veţi umple de fericire. Hristos este numit Unul-Născut 
Fiu al lui Dumnezeu deoarece El este unicul Fiu născut din Dumnezeu 
Tatăl. Când II numiţi pe Cel Preaînalt Tată, confirmaţi deja existenţa Fiu- 
lui. Un bărbat fără copii nu este numit tată şi nici nu este numit părinte 
cel ce nu a lăsat urmaşi. 

Preaînaltul vorbeşte prin gura proorocului Său astfel: „Oare, Eu voi 
deschide pântecele fără să-l las să nască ? Zice Domnul. Sau Eu, Cel ce 
fac să nască, îl voi închide ?" (îs. 66, 9). Să nu se îndoiască deci nimeni 
că Dumnezeu este un născător; şi să nu se îndoiască nimeni de Unul 
Născut, Fiul lui Dumnezeu. Există oare în lume ceva bun ce nu este întru 
Dumnezeu şi prin Dumnezeu ? Naşterea este şi ea un lucru bun. De 
aceea, faptul de a se naşte este în Dumnezeu, nu ca un concept, ci ca o 
realitate, ca o realitate eternă, deoarece Dumnezeu este etern. 

Dumnezeu este martor. Dumnezeu Tatăl însuşi a adus mărturie şi 
L-a proclamat pe Hristos ca Fiu al Său. Mai întâi, prin proorocul care 
spune: „Fiul meu eşti Tu, Eu astăzi Te-am născut !" (Ps. 2, 7). O, etern 
„astăzi" al lui Dumnezeu ! Apoi, a făcut-o cu două ocazii, direct, prin 
propriul său glas - la râul Iordan si pe Muntele Taborului - „Acesta este 
Fiul Meu iubit în care îmi găsesc toată plăcerea; ascultaţi-L". Si în sfârşit, 
cine îl putea cunoaşte pe Domnul lisus mai bine decât El însuşi ? lisus 
însuşi a spus despre Sine: „Fiul lui Dumnezeu sunt" (Voan 10, 36). 

După cum nici o persoană simţitoare nu s-ar putea numi tată 
renegându-si fiul, tot aşa nimeni nu poate numi pe un fiu, fiu si să nege 
tatăl. Cum ar putea exista un tată care nu a avut niciodată un copil sau 
un fiu care nu a avut niciodată un tată ? Şi cel care şi-a odihnit capul pe 
pieptul Fiului lui Dumnezeu nu spune, iarăşi, în legătură cu aceasta: 
„Oricine tăgăduieşte pe Fiul nu are nici pe Tatăl, cine mărturiseşte pe 
Fiul are si pe Tatăl" (/ loan 2, 23) ? 

Un oarecare om bogat avea un singur fiu. Si acest bărbat era 
foarte milostiv; aflând că în vecinătatea sa erau mulţi orfani, el s-a 
întristat. S-a dus şi a adunat toţi orfanii şi i-a adus în casa sa. Şi a făcut 
din casa sa casă a lor, iar din averea sa avere a lor. Apoi s-a adresat lor 
spunându-le „Fiii mei!", aşa cum se adresa unicului său fiu cu cuvintele 
„Fiul meu !". Ce diferenţă este, dar, aici? 

Este uşor pentru voi, o, aleşilor, să vedeţi diferenţa. Ea este 
evidentă: acel om bogat era în esenţă doar tatăl unicului său fiu, din milă 
numindu-se si tată al tuturor orfanilor din casa sa. 

Diferenţa este că doar fiul bărbatului bogat era fiul său prin 
naştere, în timp ce toţi ceilalţi erau fii ai săi prin adopţie, înrudirea în 
substanţă şi înrudirea prin darul adopţiei - aceasta este diferenţa. 

Acestea vă sunt dezvăluite, o, oameni cu judecată, pentru ca să 
aveţi o armă împotriva acelor oameni iraţionali care spun cu aroganţă: 
ştim că Hristos este Fiul lui Dumnezeu, tot aşa precum suntem şi noi fii ai 



lui Dumnezeu! Intrebati-i cu blândeţe si umilinţă: sunteţi voi fii din milă 

sau sunteţi fii în esenţă ? Vorbiţi şi ne răspundeţi: cum putea Hristos cel 
fără de păcat să fie Fiul lui Dumnezeu din milă şi cum aţi putea voi, care 
sunteţi păcătoşi, să fiţi fii ai lui Dumnezeu în esenţă ? Voi ştiţi că 
Dumnezeu este fără păcat. Numai Cel ce este fără păcat îl poate naşte 
pe Cel Fără de Păcat. Cum poate fi un păcătos născut din Cel ce este 
fără de păcat ? Poate cineva să dea ceva ce el nu are ? Şi cine dintre fiii 
femeilor este fără de păcat? Şi cine dintre voi s-ar putea numi pe sine, cu 
sinceritate, fiu al lui Dumnezeu în esenţă ? 

7 i 

In substanţă sau în esenţă, Fiu al lui Dumnezeu poate fi numit doar 
Cel ce poartă în sine caracteristicile şi puterile divine ale lui Dumnezeu 
Tatăl. Cu alte cuvinte, doar Dumnezeu poate fi numit Fiu al lui 
Dumnezeu. Oare nu mărturiseşte, în armonie, întreaga natură văzută că 
tot ceea ce e născut e de aceeaşi substanţă cu născătorul ? Stejarul 
naşte stejar, porumbelul naşte porumbel, leul naşte leu, şoimul naşte 
şoim, omul naşte om si tot aşa, în toate domeniile naturii vii. Ce 
Dumnezeu se poate naşte din Dumnezeu ? Doar eternul Fiu al lui 
Dumnezeu, născut din Dumnezeu Tatăl, întreaga natură vie ne 
mărturiseşte că aşa trebuie să fie şi însuşi Domnul o face prin mărturia 
Sa. Şi astfel, dacă Hristos cel fără de păcat este Fiul lui Dumnezeu în 
esenţă, voi, oamenii păcătoşi, puteţi fi numiţi fii ai lui Dumnezeu doar din 
bunăvoinţă, prin milostivire, prin adopţie. 

Dumnezeu Fiul a fost născut din Dumnezeu Tatăl „înaintea tuturor 
veacurilor", însuşi Fiul lui Dumnezeu, Cel mai înainte de toţi vecii, 
mărturiseşte aceasta persecutorilor săi, iudeii, când spune: „Eu sunt mai 
înainte de a fi fost Avraam" (loan 8, 58). Si iarăşi, când L-au întrebat: 
„Cine eşti tu?", El le răspunde: „Ceea ce v-am spus de la început" (loan 
8, 25). Prin aceasta Domnul a vrut să arate că originea si filiaţia Sa 
eterna sunt nesupuse timpului. El, Unul născut, este începutul întregii 
creaţii, începutul cetelor îngereşti şi al fiinţelor trupeşti. Fiul lui Dumnezeu 
este începutul. După cum Cel Prea-înalt este etern, aşa este si 
paternitatea Sa. De aceea, voi nu vă înşelaţi când spuneţi că credeţi într- 
un Domn lisus Hristos, Unul-Născut, Fiu al lui Dumnezeu, născut din 
Tatăl mai înainte de toţi vecii. 

i 

Aceasta este credinţa sufletelor pline de dragoste; sufletelor lipsite 
de dragoste le este greu să accepte această credinţă. Părinţii cu o dra- 
goste invincibilă faţă de copiii lor şi copiii cu o dragoste invincibilă faţă de 
părinţii lor primesc această credinţă cu bucurie. Lumina paternităţii lui 
Dumnezeu şi a filiaţiei lui Dumnezeu luminează inexplicabilul şi adâncul 
mister al naturii privind ataşarea părinţilor faţă de copii şi a copiilor faţă 
de părinţi. Numai în această lumină pot copiii şi părinţii lumii să înţeleagă 
misterul iubirii lor reciproce. Ei pot înţelege că dragostea lor nu e de 
origine pământească, ci de origine cerească. Ea este aprinsă de la 



eterna flacără a iubirii părinteşti si filiale, care se găseşte în Dumnezeu. 
De aceea, toţi părinţii care îşi iubesc copiii cu dragoste invincibilă şi toţi 
copiii care îşi iubesc părinţii cu dragoste invincibilă acceptă cu bucurie 
credinţa în Tatăl veşnic si în veşnicul Său Fiu din ceruri. 

Aceasta este credinţa voastră, o, purtători de Hristos, şi credinţa 
părinţilor voştri, care v-au iubit. Aceasta să fie şi credinţa copiilor voştri 
pentru care nutriţi o dragoste invincibilă. Aceasta este credinţa ortodoxă 
salvatoare, care nu a fost niciodată ruşinată. Cu adevărat, aceasta este 
credinţa poporului ales, a celor ce poartă icoana lui Dumnezeu în ei. In 
ziua Judecăţii lui Hristos ei vor fi miluiţi şi vor fi numiţi binecuvântaţi. 

IV 



Lumină din Lumină, Dumnezeu 
adevărat din Dumnezeu adevărat, 
născut nu făcut, Cel de o fiinţă cu Tatăl, 
prin Care toate s-au făcut" 



Proorocul si vizionarul a privit către eternitate şi a văzut că nu 
existau soarele, luna sau stele; si totuşi, era o lumină inefabilă care 
pătrundea totul şi lumina totul (Luca 60,19 şi Apoc. 21, 23). Ştiţi voi, o, 
aleşilor, ce fel de lumină era aceasta ? Bănuiţi: este lumina eternă a 
chipului Celui Preaînalt. Este lumina eternului Tată, lumina eternului Fiu 
şi lumina eternului Duh Sfânt - o Lumină, o Dumnezeire, o Frumuseţe. 

Sfinţii Părinţi de la Niceea (325), luminaţi de această eternă 
Lumină, au arătat prin următoarele şase expresii care este legătura 
dintre Domnul nostru lisus Hristos, Tatăl ceresc şi creaţie. 

Prima expresie, „Lumină din Lumină", a fost rostită de un mare 
tâlcuitor al misterelor: 

„Dumnezeu este lumină şi nici un întuneric nu este întru El" (I loan 
1, 5). Dacă un tată este lumină, ce altceva poate fi fiul său decât numai 
lumină ? Dacă Tatăl veşnic este Lumină, Fiul Său este de asemenea 
Lumină. Fiul, mărturisindu-ne despre El, ne spune: „Eu sunt Lumina 
lumii" (loan 8, 12). Binecuvântaţi veţi fi de veţi putea fi numiţi măcar 
luminaţi de această Lumină! 

A doua expresie este: „Dumnezeu adevărat din Dumnezeu 
adevărat". Apostolul Filip i-a spus Domnului: „Doamne, arată-ne nouă pe 
Tatăl şi ne este de ajuns". Blândul Domn i-a răspuns: „Cel ce Mă vede 
pe Mine vede şi pe Cel ce M-a trimis pe Mine". Si a adăugat: „Credeţi 
Mie că Eu sunt întru Tatăl şi Tatăl întru Mine" (loan 14,18-11; 12,45). Şi 
iarăşi a spus: „Toate câte are Tatăl ale Mele sunt" (loan 16,15); „Iar Eu şi 
Tatăl Meu una suntem" (loan 10, 30). Mai apoi, iudeii au luat pietre ca să 
le arunce asupra Lui pentru a-L omorî deoarece spuneau: „Tu, om fiind, 
Te faci pe Tine Dumnezeu" (loan 10, 33). Au vorbit după cum vedeau ei, 
orbiţi fiind de păcat. Ei au văzut în Hristos - sau mai bine zis în jurul lui 
Hristos - doar un corp omenesc, dar ceea ce era dincolo de corp, dincolo 
de sângele purpuriu şi de carne era ascuns ochilor lor. Gândiţi-vă care 
este diferenţa dintre un simplu fir de cupru aruncat pe pământ şi un fir de 
cupru ce conduce electricitatea, gândul si vocea. Pentru un ochi lipsit de 
inteligenţă şi de experienţă acestea par identice. Ochii sufletelor lor erau 
însă legaţi şi astfel, când au privit, nu au putut vedea fiinţa lui Dumnezeu 



în fiinţa unui om. 

Aceasta poate fi văzută doar de cel botezat, curăţat de păcate şi 
sfinţit. Sfinţii Apostoli au văzut-o, la fel şi Sfinţii Părinţi de la Niceea, 
precum şi toţi oamenii înduhovniciti pe parcursul a multe, multe secole. 
„Dumnezeu era în Hristos" ne mărturiseşte Apostolul Pa vel (II Cor. 5, 
19). Aceasta e o descoperire dumnezeiască. Dar oare din conceptul de 
părinte şi de urmaş aplicabil tuturor domeniilor vieţii, nu reiese clar că Cel 
Unul-Născut din Dumnezeu este Dumnezeu adevărat din Dumnezeu 
adevărat? Dumnezeul Cel adevărat putea naşte doar Dumnezeu 
adevărat. 

A treia expresie este: „născut". Adică Fiul lui Dumnezeu a fost 
născut din Dumnezeu - Lumină născută din Lumină, Adevăr născut din 
Adevăr, Viaţă din Viaţă, Slavă din Slavă, Dumnezeu Adevărat din 
Dumnezeu Adevărat, înţelegerea omenească pătrunde într-o oarecare 
măsură naşterea trupului din trup, dar foarte puţin pătrunde naşterea 
duhului din duh. „Si Dumnezeu este duh." Naşterea trupului, o, aleşilor, e 
doar o umbră, un semn al naşterii duhului. E destul pentru voi să ştiţi, o, 
purtătorilor de Hristos, că Mesia şi Salvatorul vostru nu este moarte 
născută din moarte, întuneric din întuneric, nedreptate din nedreptate, 
slăbiciune din slăbiciune, ci mai degrabă Lumină născută din Lumină, 
Dumnezeu Adevărat născut din Dumnezeu Adevărat. Si deoarece El a 
fost născut din veşnicie, va fi, va trebui să fie revelat în veşnicie. Când 
veţi pleca din această lume şi porţile vor fi închise în urma voastră, atunci 
El vă va fi descoperit. 

Vi s-a spus odată că Mesia este Unul-Născut, Fiu al lui Dumnezeu; 
aşa că bucuraţi-vă să auziţi din nou aceasta, El fiind Cel născut. 
Bucuraţi-vă, pentru că naşterea presupune dragoste . Vi s-a spus şi 
mai înainte că El este Unicul ce a fost născut din Tatăl în fiinţă; Cel 
Preaînalt a născut pe Cel Preaînalt, pe Născutul din Cel Preaînalt mai 
înainte de toţi vecii. De aceea naşterea Sa devine distinctă şi diferă de 
facere. El a fost născut, iar nu făcut. El poate să se asemene cu 
creaturile, dar el nu este o creatură. 

A patra expresie este: „dintr-o fiinţă cu Tatăl", adică din aceeaşi 
făptură ca şi Tatăl. După tot ce s-a spus despre El, oare nu se înţelege 
aceasta în mod automat ? Pentru că atunci când cineva spune că El este 
Fiul Tatălui a spus deja si că El este din aceeaşi substanţă şi din aceeaşi 
fiinţă cu Tatăl. Când cineva spune „Lumină din Lumină", iarăşi explică 
faptul că lumina a fost născută din aceeaşi substanţă şi fiinţă cu lumina 
care a născut-o. Si când cineva spune „Dumnezeu adevărat din 
Dumnezeu adevărat", el confirmă că Fiul este dintr-o fiinţă cu Tatăl Său. 

Si în sfârşit, când cineva spune: „născut nu făcut" el mărturiseşte, o 
dată în plus, ceea ce a fost explicat mai detaliat mai sus. Aceasta 
deoarece tot ce e născut e de aceeaşi fiinţă cu născătorul, pe când tot ce 



e făcut e diferit în substanţă şi fiinţă de creatorul său. Cercetaţi şi 
înţelegeţi: un copil e din aceeaşi esenţă cu tatăl său, dar un topor este 
dintr-o altă substanţă decât fierarul care l-a făcut. 

Acestea sunt cele patru expresii pe care Sfinţii Părinţi de la Niceea 
le-au folosit pentru a defini legătura dintre Hristos, Fiul lui Dumnezeu, si 
Tatăl Său întru veşnicie. Si iată cele două expresii folosite de ei pentru a 
defini legătura dintre Hristos şi creaţie. 

Prima este „nu făcut". Cerul şi pământul şi tot ceea ce este văzut şi 
nevăzut, tot ceea ce este în afara fiinţei Dumnezeului Unic si Viu - totul 
este creat. Doar Creatorul este necreat. Şi după cum Tatăl este necreat, 
la fel si Fiul este necreat. El a fost născut şi nu făcut. Co-etem cu Tatăl, 
din aceeaşi fiinţă cu Tatăl, El este Alfa şi Omega, împreună cu Alfa şi 
Omega, împreună cu Unul ce nu are început, Fiul nu are început. El este 
fără timp, infinit, etern, nemuritor. Fiinţa Sa este inseparabilă de fiinţa 
Tatălui; lumina şi slava Sa sunt de nedespărţit de lumina şi slava Tatălui. 
Puterea Tatălui este puterea Sa. Si toate acestea nu ne dovedesc oare 
că Fiul Celui Preaînalt nu este făcut ? Cum ar putea să fie făcut cineva 
care există veşnic ? Si de către cine ar putea fi făcut Cel ce este co-etem 
cu Tatăl ? 

La fel cum nu putem vorbi de soare fără lumină, o, purtătorilor de 
Hristos, sau despre primăvară fără apă, aşa nu se poate vorbi despre 
Tatăl fără Fiul sau despre Fiul fără Tatăl. Pentru că dacă El ar fi fost 
creat, la fel ca multe dintre cele ce sunt create, El ar fi avut nevoie de un 
Salvator pentru Sine. Dacă El ar fi fost creat, El nu ar fi fost Fiul, ci unul 
dintre numeroşii fii adoptivi. Cu adevărat, El este Fiul si nu un fiu adoptiv. 
Dacă El ar fi doar un fiu adoptiv, atunci Preaînaltul nu ar avea un fiu 
născut. Atunci Preaînaltul nu ar putea fi numit Tată şi eterna paternitate 
nu ar exista. Nici dragostea eternă nu ar mai exista. Nici eterna 
paternitate şi nici eterna filiaţie - cei doi poli ai iubirii veşnice - nu ar 
exista. Dar, bucuraţi-vă din inimă, copii ai lui Dumnezeu, pentru că 
paternitatea şi filiaţia şi dragostea există. Fiţi luminaţi de eternele raze 
ale iubirii! 

A doua expresie este: „prin care toate s-au făcut". Tot ceea ce este 
creat a ajuns să existe prin El. La fel cum s-a scris despre Cuvântul lui 
Dumnezeu. „Toate prin El s-au făcut; şi fără El nimic nu s-a făcut din ce 
s-a făcut" (loan 1, 3). De aceea nu numai că Unul născut Fiu al lui 
Dumnezeu nu este făcut, El este chiar Făcătorul. „Prin El s-au făcut toate 
câte s-au făcut." Toate câte îşi trag existenţa din creaţie în cer şi pe 
pământ, toate sunt lucrul Fiului şi al Tatălui; şi toate câte există sunt sub 
autoritatea Fiului şi a Tatălui. 

Aşa au exprimat Sfinţii Părinţi de la Niceea inexprimabilul. Aşa au 
pus ei în cuvinte credinţa lor şi credinţa voastră şi în toate s-au inspirat 
din revelaţia scrisă a Domnului lisus Hristos şi din revelaţia nescrisă a 



Sfântului Duh al lui Dumnezeu. Să ştiţi totuşi că El, Cel ce nu poate fi 
cuprins în întregul univers, nu poate fi cuprins nici în cuvinte omeneşti. 

Şi tot ce s-a spus despre El până acum, o, purtătorilor de Hristos, 
s-a spus despre Dumnezeul cel Preaînalt din veci, în chiar Şinele Său, în 
afara lucrurilor create şi mai presus de creaţie. Acestea au fost spuse 
despre în veci tainicul Tată şi al Său Fiu, înainte ca El să se arate; 
despre Fiinţa eternă, care singură îşi este Tată Sieşi şi nu are nevoie de 
nimic din afara Sa. S-a vorbit despre miracolul unei existenţe fără 
schimbare, fără vârstă si fără moarte; despre nestinsa flacără divină 
pizmuită, pe bună dreptate, de orice altă lumină văzută sau nevăzută. 

Ceea ce urmează este o descriere a lui Dumnezeu Creatorul, 
coborât în timp, în spaţiu, în finit, în mijlocul creaţiei Sale. Aşa cum o 
mama se apleacă, se înclină asupra copilului său ce plânge în 
leagăn, aşa este şi coborârea Creatorului făpturilor printre oameni, 
în această vale a plângerii. 

Aceasta este credinţa sufletelor meditative şi rugătoare. 
Oamenilor supuşi senzaţiilor, acoperiţi de praf, le vine greu să 
accepte această credinţă. Oamenii care gândesc îşi dau seama 
de limitările raţiunii umane în fata noilor şi tot mai înalţilor munţi 
de taine ce apar unul după altul. Şi tocmai acum când oamenii, 
cu mari eforturi, escaladează un astfel de munte de taine şi abia 
trăgându-şi răsuflarea încep să simtă bucuria un alt munte, mai 
măreţ se deschide privirii lor - şi aşa mai departe din generaţie 
în generaţie. 

Ei privesc şi văd că fiecare mister nedezlegat al naturii nu este un 
mesia, ci doar o prevestire a unor noi mistere. Fiecare lucru nou 
descoperit şi studiat nu este o revelare, ci o perdea ce acoperă toate 
miracolele noi, fără nume, fără număr şi fără sfârşit. De aceea ei îşi ridică 
prin rugăciune gândul către Cel Preaînalt şi cu toată inima primesc de la 
El revelarea misterelor ultime şi supreme, pe care prin iubirea şi mila Sa, 
El a binevoit să le dezvăluie neamului omenesc. Ei le primesc cu bucurie 
si le împărtăşesc, plini de curaj. La ce se pot ei aştepta de la oameni ? Şi 
ce pot fiii oamenilor, care urmează aceeaşi cale cu ei, să le spună 
despre divinele taine imperceptibile, invizibile, intangibile din nenumăraţii 
munţi de taine ale naturii ? Ce pot auzi ei cu auzul lor de la oamenii 
supuşi senzaţiilor si acoperiţi de praf? Nimic, în afară de ceea ce au auzit 
şi au respins deja. Din această cauză Adevăratul şi Unicul Mesia le este 
atât de drag. Pentru că El a venit de pe tărâmul misterelor ultime ca un 
martor personal şi Ie-a descoperit lor atât cât poate primi si duce sufletul 
omenesc. 

Aceasta este credinţa voastră, o, purtătorilor de Hristos, credinţa 
strămoşilor voştri, care au meditat si s-au rugat. Aceasta să fie şi 



credinţa copiilor voştri, din generaţie în generaţie, până la sfârşitul 
călătoriei. Cu adevărat, aceasta este credinţa poporului ales, a celor ce 
poartă icoana lui Dumnezeu în ei. In Ziua Judecăţii lui Dumnezeu ei vor fi 
protejaţi şi îndreptăţiţi de credinţa, puritatea si faptele lor bune. Si ei vor fi 
numiţi binecuvântaţi. 

V 



Care pentru noi oamenii si pentru 

a noastră mântuire, S-a pogorât din ceruri 

si S-a întrupat de la Duhul Sfânt si 

din Măria Fecioara si S-a făcut om" 



Precum o mamă care se apleacă şi se înclină asupra copilului care 
plânge în leagăn, aşa este şi coborârea Creatorului între oamenii din 
această lume temporală şi văzută, coborârea din existenţa Sa 
miraculoasă în istorie. Noi, oamenii, şi mântuirea noastră am fost cauza 
coborârii Sale şi a modului cum s-a făcut aceasta: născut din Fecioara 
Măria şi din Sfântul Duh. Cine spune aceasta? Dacă noi, oamenii, am 
afirma aceasta, ar mai rămâne loc şi de îndoială. Dar El însuşi a spus-o, 
Unul, lucru de care nu se poate îndoi nici unul dintre cei ce poartă icoana 
lui Dumnezeu în sine. 

El însuşi, Unul, Adevăratul, a spus despre Sine că a venit „ca să 
slujească El şi să-şi dea sufletul răscumpărare pentru mulţi" (Matei 20, 
28). Adică, ca să servească oamenilor şi să Se dea pe Sine ca 
răscumpărare pentru oameni. Acesta este scopul coborârii Sale. Şi nu un 
om a arătat modul în care El a coborât (nimeni nu l-ar fi crezut), ci un 
arhanghel al lui Dumnezeu. Gavriil, arhanghelul lui Dumnezeu, a 
descoperit aceasta Fecioarei Măria din Nazaret: „Vei lua în pântec şi vei 
naşte fiu şi vei chema numele lui lisus". Când Măria a întrebat: „Cum va 
fi aceasta, de vreme ce eu nu ştiu de bărbat ?", arhanghelul lui 
Dumnezeu a răspuns: „Duhul Sfânt Se va pogorî peste tine şi puterea 
Celui Preaînalt te va umbri; pentru aceea şi Sfântul care Se va naşte din 
tine Fiul lui Dumnezeu se va chema". Dacă cineva dintre voi se întreabă 
consternat cum este posibil aşa ceva, Vestitorul veştii celei bune a lui 
Dumnezeu îi răspunde la fel precum a răspuns Preafericitei Fecioare 
când a spus: „La Dumnezeu nimic nu este cu neputinţă" (Luca 1, 28-37). 
Mai potrivite sunt aici tăcerea şi bucuria decât întrebarea si îndoiala 
- tăcerea în fata tainei sublime şi bucuria în faţa atotputerniciei 
Dumnezeului şi Creatorului nostru. 

Fiul lui Dumnezeu şi Fiul Fecioarei - Unul, conceput în ceruri şi 
născut pe pământ, care există si în veşnicie şi în timp. Acesta este Mesia 
al vostru, o, aleşilor, si Salvatorul vostru. Conceput în eternitate de Tată 
fără de mamă. Născut în timp din Mamă fără tată. Cel ce vrea să 
înţeleagă aceasta deplin să spună dacă înţelege firul de nisip de sub 
piciorul său, sau frunza din copac, sau stelele de pe bolta cerului. A 



înţeles el cele mai mici creaturi ale lui Dumnezeu pe care le zdrobeşte 
sub tălpi, le atinge sau le vede ? Oare gândirea omenească, ce tot 
cercetează, numără, măsoară, compară, descrie de sute şi mii de ani, a 
înţeles ea pe deplin o singură lucrare a lui Dumnezeu din această lume ? 

Această lume este miraculoasă; întreaga lume emană miracole. 

Această lume e misterioasă; întreaga lume este tămâiată cu 
mireasma misterelor sublime şi pătrunse de veneraţie. Cu atât mai 
miraculos este însă Creatorul acestei lumi! In orice punct în care veşnicia 
se intersectează cu timpul, în care cerul se intersectează cu pământul, 
apare o lumină sublimă. Această lumină şi nu întunericul este mai presus 
de înţelegerea voastră. Sfânta Fecioară din Nazaret a fost un punct 
binecuvântat în care cerul a intrat în contact cu pământul. Si din acel 
punct a luat naştere o lumină sublimă care a început să lumineze asupra 
întregii lumi. Această lumină e cea de neînţeles pentru voi, 
binecuvântaţilor, şi nu întunericul. 

Cercetaţi, binecuvântaţilor, cu umilinţă si cu teamă; cercetaţi cu 
mintea voastră tot ceea ce a creat Dumnezeu, dar credeţi ceea ce a 
revelat El despre Sine şi despre propria Sa fiinţă sublimă. „Căci umblăm 
prin credinţă, nu prin vedere" (HCor. 5, 7). Este Dumnezeu om pentru ca 
paternitatea si naşterea Sa să fie ca paternitatea si naşterea omului ? 
Paternitatea si naşterea umană nu este decât un semn, o umbră, o 
imagine palidă a paternităţii şi naşterii lui Dumnezeu. Aceasta nu ne este 
revelată nouă şi de aceea nu putem şti ce rol a jucat Sfântul Duh în 
conceperea, în veşnicie, a Fiului lui Dumnezeu. Ce rost are să cercetezi 
când Dumnezeu păstrează tăcerea si nu dezvăluie ? Dar Dumnezeu, 
prin arhanghelul Gavriil, ne-a descoperit câte ceva despre rolul Sfântului 
Duh în naşterea Fiului lui Dumnezeu în timp. Si ceea ce Preaînaltul a 
binevoit să reveleze prin vestitorul Său fără trup al veştii celei bune, pe 
acestea le ştim. Cunoaştem mai precis că Sfântul Duh a coborât asupra 
Fecioarei Măria în Nazaret şi că puterea Celui Preaînalt a umbrit-o. 
Astfel, eternitatea a intrat, în contact cu timpul, cerni cu pământul, duhul 
cu fizicul şi a apărut o Lumină sublimă, ce a luminat lumea şi pe voi, cei 
ce sunteţi în lume. în acest fel, Sfânta Fecioară a conceput în trupul său 
şi a dat trup Unului, care a binevoit să fie Mesia şi Salvatorul si să apară 
ca un om între oameni. 

„...Si S-a făcut om". De ce Sfinţii Părinţi de la Niceea includ si 
această expresie când ei deja spuseseră : „şi S-a întrupat" ? Nu era 
această expresie suficientă şi îndeajuns de clară ? El S-a întrupat, a luat 
formă trupească, El a apărut în formă omenească - nu este aceasta de 
ajuns? Nicidecum. Formele din univers sunt multe si felurite. Demult, 
Dumnezeu S-a revelat israelitilor sub forma unui stâlp de foc şi a unui 
nor. Sfântul Duh a apărut la râul Iordanului în chip de porumbel. Era 
necesar de a se specifica clar în ce fel de trup a apărut în lume Fiul lui 



Dumnezeu. El a apărut în carnea trupului uman; nu în chip de om, după 
cum Sfântul Duh a apăru în chip de porumbel - Doamne fereşte! -, ci ca 
om fizic, real. Ca un om adevărat a apărut şi nu ca un om iluzoriu. Din 
această cauză trebuit rostite ambele expresii: „si (El) S-a întrupat... Şi S- 
a făcut om". 

El ne-a onorat cu cel mai mare privilegiu posibil atunci când, ca 
iubitor al omenirii, a coborât printre noi ca unul dintre noi. Lipsindu-Se de 
slava, fericirea şi frumuseţea Sa eternă, El a coborât în urâţenie şi în 
ruşinoasa noastră vale a plângerii, pentru oameni si pentru salvarea lor. 
Aşa cum un rege trimite crainici într-un oraş pentru a-i anunţa venirea, la 
fel si Regele cerurilor, care din dragostea Sa pentru oameni a dorit să 
apară pe pământ, a trimis vestitorii Săi către neamul omenesc si si-a 
anunţat sosirea, în cele din urmă, El „S-a deşertat pe Sine, chip de rob 
luând, făcându-Se asemenea oamenilor" (Fii. 2, 7). Si toată această 
„deşertare" El şi-a asumat-o benevol - de dragul oamenilor si al salvării 
noastre. 

Această credinţă este oferită de Dumnezeu tuturor oamenilor şi 
tuturor generaţiilor pământeşti. Dar cel păcătos nu o poate accepta atât 
timp cât nu se căieşte şi nu se purifică de nedreptatea, aroganţa şi 
cruzimea sa. Cum ar putea cei care au profanat icoana lui Dumnezeu din 
ei înşişi să accepte această credinţă ? Glasul cerului nu găseşte ecou în 
sufletul lor. Când Regele cerurilor va înlătura definitiv perdeaua de 
mistere cu mâna Sa şi va apărea învăluit în nori de îngeri, va fi dureros - 
vai ce dureros va fi şi ce înspăimântător va fi în acea clipă pentru 
necredincioşi! Dar binecuvântate, binecuvântate sunt sufletele pure şi 
caste! De o mie de ori, binecuvântaţi sunt cei ce-şi purifică din timp 
sufletele de răutate şi acceptă şi păstrează credinţa în Dumnezeu - 
pacea cerească în inimile lor pure şi în sufletele lor drepte. Ei nu vor fi 
ruşinaţi în ceruri de către Sfânta şi Preanevinovata Fecioară, Maica 
Domnului şi vor primi de la Fiul său binecuvântarea şi viaţa veşnică. 

Aceasta este credinţa voastră, purtătorilor de Hristos, aceeaşi ca şi 
a strămoşilor voştri nevinovaţi şi căşti. Fie aceasta şi credinţa copiilor 
voştri, din generaţie în generaţie, până la sfârşitul veacurilor. Aceasta 
este credinţa ce nu a fost niciodată ruşinată, Credinţa Ortodoxă, credinţa 
luminii adevărului şi consolării. Aceasta este credinţa celor mai de seamă 
şi mai nobili oameni ai neamului vostru si din toate neamurile lumii. Cu 
adevărat, aceasta este credinţa poporului cu adevărat ales, a celor ce 
poartă icoana lui Dumnezeu în sine. La judecată ei vor fi numiţi 
binecuvântaţi. 

VI 

Si S-a răstignit pentru noi 

în zilele lui Ponţi u Pi lat, 

a pătimit şi S-a îngropat" 



Flacăra iubirii divine străluceşte continuu în inima paternităţii lui 
Dumnezeu şi a filiaţiei lui Dumnezeu. Adierea timpului nu ajunge până 
acolo niciodată. Schimbări capricioase nu ating niciodată acea flacără, 
nu o încovoaie, nu o măresc şi nu o micşorează. Din această cauză 
iubirea divină este viaţă fără vârstă, bucurie netulburată, putere 
nelimitată. Cu această miraculoasă flacără în mâinile Sale, în inima Sa şi 
în întreaga Sa fiinţă, Regele cerurilor a coborât în mod miraculos într-o 
misiune miraculoasă printre oameni. Şi El a rostit aceste cuvinte 
binecuvântate: „Foc am venit să arunc pe pământ si cât aş vrea să fie 
acum aprins" (Luca 12, 49). Fie ca o singură scânteie din acel foc sfânt 
să cadă asupra inimilor voastre si ar fi destul pentru a vă lumina lunga 
cale către viaţa veşnică. Nu-I stingeţi, ci ascundeţi-l şi păstraţi-l ca si cea 
mai nepreţuită moştenire, o, aleşilor, care purtaţi icoana lui Dumnezeu în 
voi. 

Mult milostivul, Fiul Unul-Născut al lui Dumnezeu, a aplecat 
cerurile şi a coborât pe pământ pentru noi şi pentru mântuirea 
noastră. El nu a coborât de pe un tron pe altul, ci de pe tron pe 
pământ rece. A pătimit mult pentru noi şi pentru mântuirea noastră. 
Chiar si pentru acestea, e suficient pentru a fi ruşinaţi si pentru a 
slăvi iubirea Sa. Dar pentru ca adevărul să fie complet, mai trebuie 
adăugate şi altele. Mântuitorul neamului omenesc a suportat 
defăimare, răutate, curse, scuipări, lovituri, ridiculizări şi biciuiri. 
Dar nici acum nu am spus totul. El a fost condamnat împreună cu 
hoţii, răstignit pe cruce; a pătimit până la moarte, şi-a dat ultima 
suflare în agonie şi a fost îngropat. El nu a respins paharul plin 
până sus al supliciului, nici nu a îndepărtat coroana de spini de pe 
fruntea Sa, nici nu a aruncat crucea grea de pe umerii Săi. Aşa a 
încoronat El adevărata credinţă ortodoxă - patima şi dragostea - 
sacrificându-se. 

Ştiţi voi, aleşilor, de ce Sfinţii Părinţi au inclus în Crezul nostru 
numele lui Ponţiu Pilat, ucigaşul lui Dumnezeu ? Să nu vă îndoiţi, pentru 
că Sfântul Duh al lui Dumnezeu, Cel ce a inspirat pe Sfinţii Părinţi cu 
înţelepciune, a binevoit să facă aceasta. Şi El a voit să facă aceasta pen- 
tru ca cei credincioşi să ştie exact şi pentru totdeauna în care Hristos 



trebuie să creadă. Pentru că au apărut şi vor mai apărea în lume hristoşi 
falşi şi mesia mincinoşi pentru a vă înşela şi a vă încurca. De aceea 
atotprevestitorul Duh Sfânt, plin de dragoste faţă de oameni, a dorit să-i 
protejeze pe credincioşii lui Hristos de orice înşelăciune şi confuzie. De 
aceea, prin gura Sfinţilor Părinţi de la Niceea, El a definit exact care 
Hristos este vizat când se vorbeşte despre Mesia şi Mântuitorul lumii. El 
s-a referit, în mod exclusiv, doar la lisus Hristos, Cel care s-a răstignit în 
timpul guvernării lui Ponţiu Pilat, pe atunci procurator al Imperiului 
Roman. Acest Hristos este unicul Hristos adevărat, unicul Mesia veritabil, 
unicul Mântuitor plin de dragoste faţă de oameni. Toţi ceilalţi care s-au 
prezentat sau se vor prezenta lumii sub acest slăvit nume până la 
capătul timpului, până în Ziua Judecăţii de Apoi, sunt hristoşi falşi. 

Numele lui Pilat e menţionat şi din altă cauză, pentru a arăta si 
confirma persoana Mântuitorului lumii ca o persoană istorică şi nu ca o 
invenţie a imaginaţiei. Când se vorbeşte despre Ponţiu Pilat se 
delimitează atât timpul, cât şi locul apariţiei Domnului Hristos în lume. 
Pentru că se ştie cu exactitate, menţionat chiar şi de către istoricii păgâni 
ai Romei care-L resping pe Hristos, când şi unde Ponţiu Pilat a fost 
procurator al lui Cezar. Cunoaşteţi voi slăbiciunea umană, o, aleşilor? In 
slăbiciunea lor, mulţi, prea mulţi oameni sunt înclinaţi să renunţe la 
Binefăcătorul lor şi să nu se îndoiască de răufăcătorul lor. In slăbiciunea 
lor, unii oameni din trecut şi prezent - şi vor fi şi pe viitor astfel de oameni 
- s-au îndoit de personalitatea lui Hristos ca persoană istorică, dar nimeni 
nu s-a îndoit de existenta unui om numit Ponţiu Pilat, un om care în 
timpul domniei împăratului roman Tiberiu Cezar a fost procurator în 
oraşul Ierusalim. Menţionând numele lui Ponţiu Pilat, Sfinţii Părinţi de la 
Niceea au dorit să accentueze persoana istorică a lui Hristos care a 
apărut într-un anumit timp şi într-un anumit loc şi care a trăit în această 
lume. 

Numele lui Pilat a fost inclus în Crez şi pentru a demasca 
nedreptatea păgânilor. Legea romană este considerată ca una dintre 
cele mai mari realizări ale popoarelor păgâne. Totuşi, pe timpul când 
aceste atât de apreciate legi romane deţineau autoritatea în lume, Omul 
Inocenţei a fost condamnat la moarte; şi El a fost condamnat de către un 
reprezentant veritabil al acestei legislaţii, Ponţiu Pilat, procuratorul 
romanului Cezar. Aplicarea acestor legi în cazul Celui mai drept decât 
toţi drepţii a dovedit nulitatea acestei „realizări perfecte" a păgânilor, lată 
o cauză si mai importantă pentru care Dumnezeul cerurilor a trebuit să 
coboare în lume El însuşi -pentru a salva lumea din bezna întunecată a 
pagânismului. De aceea menţionarea numelui lui Pilat în Simbolul 
Credinţei are ecoul unei condamnări eterne nu numai a executorilor 
legilor păgâne, ci chiar a legilor păgâne în sine. 

El „a pătimit si S-a îngropat", spun Sfinţii Părinţi de la Niceea. Veţi 



întreba de ce au crezut ei necesar să adauge aceste cuvinte când deja 
s-a spus că El „S-a răstignit" ? Când cineva este răstignit şi pironit pe 
cruce, cine se mai poate îndoi de pătimirea Sa ? Şi când cineva îşi dă 
ultima suflare pe cruce nu e ceva firesc şi obişnuit totodată să fie 
îngropat ? Un om cu judecată nu s-ar îndoi. Pentru un om raţional acest 
lucru e pe cât de normal, pe atât de clar. Dar oamenii iraţionali sunt roşi 
de îndoială. Ei cred că se măresc pe ei înşişi umilindu-L pe Hristos. Ei 
cred că, judecându-şi Judecătorul, vor scăpa de judecată. Au fost 
anumiţi oameni iraţionali care susţineau că Domnul nu a simţit nici o 

durere pe cruce. Ei spuneau că Hristos a fost un om iluzoriu si, ca atare, 
El nu putea simţi chinul şi durerea. De parcă ei nu ar fi auzit strigătele de 
agonie ale Fiului lui Dumnezeu în grădina Ghetsimani: „Tată, dacă este 
cu putinţă, depărtează de la Mine paharul acesta !" (Matei 26, 39). Şi ca 
şi cum inima lor împietrită nu s-a cutremurat la auzul strigătului Său de 
durere când se afla pe cruce: „Dumnezeul Meu, Dumnezeul Meu, pentru 
ce M-ai părăsit ?" (Matei 27 ,46). O, oameni nedrepţi, pentru ce nu credeţi 
voi în patima Celui mai mare Pătimitor al tuturor timpurilor ? De ce negaţi 
durerea celui care a făcut pământul să se cutremure şi soarele să se 
întunece ? De ce s-a împietrit inima voastră în faţa durerii care face 
pietrele să crape ? Aceste pietre vor mărturisi împotriva voastră în 
Ziua Răsplătii, în temuta zi. 

Binecuvântaţi sunt cei doi oameni, losif şi Nicodim, pentru că s-au 
dovedit plini de râvnă în faţa trupului mort al Domnului. Ei L-au coborât 
de pe cruce cu teamă reverenţioasă, L-au învelit cu grijă în pânză 
impregnată cu uleiuri mirositoare si L-au îngropat cu mare cinste într-un 
mormânt. Şi au venit iudeii şi au pus mormântul sub pază şi L-au 
pecetluit. Au cerut gărzi şi de la Pilat pentru a veghea mormântul, ca nu 
cumva trupul mort al lui Hristos să fie furat de cineva. Aşa s-au petrecut 
toate, şi toate acestea sunt crezute de oamenii cu judecată. Dar au fost 
şi oameni iraţionali care au inventat o poveste ce spune că până la urmă 
trupul Domnului nu a fost îngropat, ci doar ascuns. Plecând de la 
această poveste, scriitori oportunişti au inventat altele nedrepte şi 
neadevărate. 

Dar tot acest neadevăr şi această nedreptate îndreptate împotriva 
Mântuitorului lumii au fost proorocite dinainte de către Sfântul Duh al lui 
Dumnezeu, care a luminat şi a inspirat pe Sfinţii Părinţi de la Niceea. De 
aceea, El i-a îndemnat să scrie cuvintele „a pătimit si s-a îngropat" după 
cuvântul „răstignit"; aşa încât voi şi urmaşii voştri, o, aleşilor, să puteţi 
cunoaşte adevărul despre Domnul şi Mântuitorul vostru pentru totdeauna 
şi să puteţi lupta împotriva neadevărului cu adevărul. 

Aşa au exprimat Sfinţii Părinţi credinţa noastră în Domnul, 
Mântuitorul, Răscumpărătorul şi Regeneratorul neamului omenesc, care 
din dragoste a pătimit pentru cei păcătoşi. Dar oamenii nemulţumiţi, 



egoişti şi fără suflet nu pot accepta această credinţă. Cum ar putea fi ea 
acceptată de către cei ce îngroapă icoana lui Dumnezeu din ei în pământ 
şi se transformă în morminte pentru sufletele lor ? 

Cu adevărat, mormintele lor nu vor intra în împărăţia veşnică a lui 
Dumnezeu, iar decăzuţii vor fi predaţi focului nestins. 

Aceasta este credinţa sufletelor recunoscătoare. Trăind în această 
vale a durerii şi terorii, ele fac bine fără a aştepta să li se răspundă cu 
bine. Ele recunosc spinii acestui câmp care este lumea şi au mare grijă 
ca urma lăsată de ele în această lume să nu fie plină de spini. Ele 
păstrează tăcerea când aud remarca sarcastică: „Toţi ceilalţi sunt spini; 
chiar credeţi că voi puteţi fi trandafiri ?". Si, pe ascuns, aceşti oameni 
plâng pentru fraţii lor care se străduiesc cu încăpăţânare să-şi lase urma 
lor în această lume spinoasă. Un singur spin este drag inimii lor, unul 
singur: cel pe care a călcat piciorul delicat al Fiului lui Dumnezeu şi sub 
care s-au desfăcut trandafiri. Cei cu inima recunoscătoare văd aceşti 
trandafiri şi se lasă pătrunşi de mireasma lor -vai, unica mireasmă 
plăcută, dătătoare de viaţă în mijlocul duhorii de putreziciune şi moarte. 

Sufletele recunoscătoare privesc şi văd mulţi alţi spini în afara căii 
lui Hristos. Ei văd spinii plini de amărăciune din grădina Maicii Domnului, 
scăldată toată în lacrimi, dar împodobită toată din belşug cu trandafiri 
albi. Si privind, ei văd si multe alte grădini mai mici, grădini ale drepţilor şi 
ale celor ce au suferit pentru dreptate, tulpini de spini împodobite cu 
diferite flori. Si când miros aceste flori, ei observă că toate se aseamănă 
lui Hristos şi împrăştie mireasma puternică si dătătoare de viaţă a lui 
Hristos. Si un simţământ de gratitudine faţă de Grădinarul ceresc inundă 
şi se revarsă din inimile lor. Si ei se străduiesc din toate puterile să 
transforme viata lor şi viata fraţilor lor într-o floare, într-un vlăstar al lui 
Hristos cel Răstignit. 

Aceasta este credinţa voastră, purtătorilor de Hristos, şi credinţa 
strămoşilor voştri care i-au fost recunoscători lui Hristos până la moarte. 
Fie aceasta şi credinţa copiilor voştri din generaţie în generaţie până la 
sfârşit, până la Ziua Judecăţii lui Hristos, zi în care florile vor fi alese, iar 
spinii neroditori vor fi aruncaţi în foc. Aceasta este credinţa ortodoxă 
mântuitoare care nu a fost ruşinată niciodată. Cu adevărat, aceasta este 
credinţa poporului cu adevărat ales a celor ce poartă icoana lui 
Dumnezeu în sine. In Ziua Răsplăţii feţele lor vor străluci ca soarele şi ei 
se vor asemăna lui Dumnezeu. Si ei vor fi numiţi binecuvântaţi. 

VII 
SI a înviat a treia zi după Scripturi 1 



Aleşilor, Hristos S-a înălţat! Pământul nu-l poate dăuna si nici 
mormântul nu-L poate închide, înălţate să fie sufletele voastre, a celor 
plini de binecuvântarea lui Hristos! Să lumineze icoana lui Dumnezeu din 
voi, cei curăţaţi de ţărână si salvaţi din decăderea aducătoare de moarte. 
Bucuraţi-vă si vă veseliţi, căci Mesia al vostru, Unul şi Unicul, a biruit 
moartea, această teroare a tuturor celor născuţi pe pământ! 

Miraculoasa ridicare din mormânt a Domnului Hristos a fost în 
completă concordanţă cu apariţia Sa miraculoasă în lume. Ea 
corespunde cu naşterea Sa extraordinară din cea mai nevinovată 
Fecioară, cu lucrările Sale omnipotente pe pământ, cu înţelepciunea şi 
mila Sa cerească, cu răbdarea şi demnitatea în faţa nedreptăţii si a 
torturii la care a fost supus şi cu iertarea divină a celor care L-au 
pironit pe cruce. Toate acestea sunt armonizate. Toate se aseamănă şi 
corespund una celeilalte. Aşa cum se poate afla natura întregii mări după 
o singură picătură de apă, tot aşa se poate cunoaşte întregul caracter al 
lui Hristos după un singur eveniment din viaţa Sa. întregul Său caracter 
reprezintă un miracol continuu care se compune în mod organic din 
nenumărate miracole. El este Mântuitorul vostru atotputernic, o, 
purtătorilor de Hristos, care v-a binecuvântat de pe cruce, din mormânt, 
din afara mormântului. 

învierea este ca o piatră preţioasă dintr-un lung şirag de 
nestemate, şirag ce simbolizează viaţa Domnului pe pământ. Această 
piatră preţioasă are aceeaşi frumuseţe, aceeaşi valoare nepreţuită, 
aceeaşi graţie ca şi celelalte din şiragul divin al lui Hristos. învierea Sa 
este complet normală, ţinând seama de realităţile eterne pe care Ie-a 
revelat El prin toate lucrările Sale şi prin întreaga Sa personalitate, în 
zorii celei de-a treia zi, atotputernicul Domn S-a ridicat din morţi şi S-a 
arătat Maicii Sale Sfinte, mironosiţelor şi apostolilor (Matei 28; Marcu 16; 
Luca 24; loan 20 şi 21; I Cor. 15,16). După aceasta S-a înfăţişat 
ucenicilor şi prietenilor Săi timp de patruzeci de zile (Fapte 1). Mai târziu i 
s-a arătat lui Saul, duşmanul şi persecutorul Său (Fapte 9). Aşadar, mai 
întâi El S-a înfăţişat prietenilor şi celor ce-L urmau, adică primilor membri 
ai Sfintei Sale Biserici pentru a-i întări şi a-i alege, şi mai apoi duşmanilor 
Săi. Acestora din urmă li S-a arătat atât pentru a-şi apăra Biserica, cât şi 
pentru a arăta mila duşmanilor Săi, aşa cum a făcut-o şi pe cruce. Căci 
El „iubeşte pe cei drepţi şi arată milă faţă de păcătoşi" si doreşte ca toţi 
oamenii să cunoască adevărul şi să fie mântuiţi. Domnul înviat şi viu S- 



a înfăţişat în continuare la numeroşi bărbaţi şi femei martirizaţi în 
numele Său. El S-a arătat unor bărbaţi demni de veneraţie si unor 

^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^_ 

femei şi fecioare sfinte de-a lungul întregii istorii a Bisericii lui 
Dumnezeu până în zilele noastre. El S-a arătat celor treji si în vis, în 
războaie şi în închisori, lângă paturile bolnavilor în vremuri de 
restrişte, atunci când puterea omenească nu mai putea face nimic. 
S-a arătat în cocioabe săracilor, în altare strălucitoare sfintei sale 
preoţimi, precum şi în ascunzători ale samavolnicilor păcătoşi 
pocăiţi. S-a arătat doar acolo unde credinţa puternică şi rugăciunile 
rostite cu lacrimi L-au chemat şi unde apariţia Sa era 
indispensabilă. La ce bun să le enumerăm? Prezenţa Sa vie este 
constant resimţită de către cei cu adevărat aleşi, de către cei ce poartă 
icoana lui Dumnezeu în sine. Gândiţi-vă care au fost ultimele cuvinte pe 
care Domnul Cel înviat şi Viu Ie-a spus celor ce-L urmau: „Şi iată Eu cu 
voi sunt în toate zilele, până la sfârşitul veacului. Amin" (Matei 28,20). 

Amin să fie o, Doamne! „După Scripturi", aşa cum au scris inspiraţii 
autori ai scripturilor, după cum au prezis profeţii lui Dumnezeu, aşa s-a 
întâmplat. A fost scris de profeţi: „că nu vei lăsa sufletul meu în iad si nu 
vei da pe un cuvios al Tău să vadă stricăciunea" (Ps. 15, 10). Si iarăşi 
este scris şi proorocit: „Să se scoale Dumnezeu şi să se risipească 
vrăjmaşii lui" (Ps. 67,1). 

Dar pe lângă multele proorociri despre învierea lui Hristos din 
Vechiul Testament, acest eveniment maiestuos a fost exprimat în mod 
simbolic si prefigurativ prin destinele multor bărbaţi drepţi. 

Astfel, soarta dreptului Avraam care a fost în pericol de moarte de 
multe ori, în mâinile duşmanilor mai puternici, si care a ieşit viu şi 
victorios reprezintă o prefigurare a biruinţei lui Hristos la înviere. Isac, cel 
care a stat sub cuţitul tatălui său şi a fost salvat este o altă prefigurare, 
incă una este a profetului lona care a petrecut trei zile în burta unei 
balene şi apoi a fost aruncat afară viu. Asemănătoare au fost şi vieţile 
multor bărbaţi drepţi ca Noe, Moise, losif, regele David, proorocii llie şi 
Daniel, cei trei copii lin cuptorul încins, multpătimitorul Iov şi mulţi alţii, 
care, fiind oprimaţi de nedreptatea inumană si diabolică, au ieşit în final 
biruitori în toate şi au atins slava păstrând nestricată icoana lui 
Dumnezeu din ei. De aceea Sfinţii Părinţi de a Niceea au afirmat că 
Domnul Hristos S-a ridicat din morţi „conform Scripturilor". Căci o 
întâmplare prezisă dinainte este mult mai convingătoare pentru oameni 
decât una neprevăzută. 

Şi în Evanghelii Sfinţii Apostoli au arătat cum însuşi Domnul si-a 
prezis propria înviere discipolilor Săi în multiple ocazii. Si ori de câte ori 
Domnul prezicea suferinţa şi moartea Sa, El prezicea în acelaşi timp şi 
slăvită Sa înviere (Matei 16, 21; 17, 23; 20,19; 26, 32; Marcu 8, 21; 9, 9- 
31; 10, 34; 14, 28; Luca 9, 22; 18, 33; loan 2, 19-22). Si toate s-au 



întâmplat după cum a fost proorocit. Domnul şi Mântuitorul vostru a fost 
torturat, răstignit, îngropat mort, dar a treia zi El S-a ridicat din morţi plin 
de slavă. 

Iubirea este de neînfrânt, copii împărăteşti, Izvorul său este în 
ceruri, împărăţia sa este eternă, umbra sa este pe pământ si lipseşte 
din iad. Vai, ce puternică este această umbră ! Dar iubirea 
adevărată, iubirea ce pâlpâie în inima eternei paternităţi şi eternei 
filiaţii a lui Dumnezeu, iubirea pe care Hristos a adus-o pe pământ - 
această iubire este atotputernică. Satan împreună cu păcătoşii s-au 
bucurat nebuneşte de moartea lui Mesia. Satan şi-a primit nebunia 
atunci când a pierdut total icoana lui Dumnezeu din el. De unde ar fi 
putut el să ştie ? Cum ar fi putut el să simtă cât de atotputernică 
este iubirea divină? Puterea acestei iubiri este incomparabilă, 
nemăsurată şi nemărginită. Pământul ar fi explodat dacă Hristos nu 
s-ar fi ridicat din el. Pământul nu e în stare să-L ţină înăuntrul său. 

^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^^— 

Aceasta este puterea iubirii cereşti eterne şi adevărate. Forţa iubirii 
nu poate fi descrisă. Cu forţa acestei iubiri arzânde, împăratul 
cerurilor a vizitat pământul, a suportat toate umilirile si torturile şi în 
final a înviat. Prin forţa sa sunt vindecate infirmităţile, sunt alungaţi 
demonii, sunt tratate bolile, sunt liniştite furtunile şi întreaga natură 
este forţată să se supună. Această iubire este în întregime făcătoare 
de minuni şi oriunde apare, în orice loc si în orice timp, ea face 
miracole . 

Aceasta este credinţa copiilor lui Dumnezeu, o, copii împărăteşti, 
copii care au fost adoptaţi de Dumnezeu prin puterea iubirii lui Hristos. 
Cei ce urăsc şi cei ce fac rele, care îl dispreţuiesc pe Dumnezeu şi pe 
oameni, care se înlănţuiesc singuri cu păcatele lor si pun aceste lanţuri 
în mâinile demonilor din iad nu pot accepta această credinţă. Aceasta 
este credinţa sufletelor pure si luminoase, a celor care-L iubesc pe 
Dumnezeu şi pe oameni. Ei acceptă această credinţă si pătimesc pentru 
ea urmând exemplul lui Hristos. Dragostea le uşurează suferinţele şi 
le îndulceşte amarul. Ochii lor rămân înceţoşaţi în faţa tuturor bogăţiilor 
amăgitoare ale acestei lumi; dar vederea lor sufletească, spălată si 
luminată de lacrimi, străbate cu uşurinţă până acolo de unde izvorăşte 
iubirea eternă. Binecuvântaţi vor fi ei în Ziua Judecăţii, în temuta zi a 
răsplăţii lui Dumnezeu. Ei vor supravieţui acelei zile si se vor încălzi la 
inima iubirii eterne. Nu este aceasta şi credinţa voastră, purtătorilor de 
Hristos, şi a celor mai slăviţi strămoşi voştri? Fie aceasta si credinţa 
copiilor voştri. Aceasta este credinţa ce nu a fost niciodată ruşinată, 
credinţa ortodoxă - amară ca moartea, vindecătoare ca un balsam 
ceresc, luminătoare ca învierea. Cu adevărat, aceasta este credinţa 
sufletelor mari, a poporului cu adevărat ales care poartă icoana lui 
Dumnezeu în sine. In Ziua Judecăţii a Celui înviat Mesia, lor li se va 



arăta milă si vor fi numiţi binecuvântaţi. 



VIII 

„Si S-a înălţat la ceruri si 
sade de-a dreapta Tatălui" 



Cea mai miraculoasă persoană a vizitat pământul si a plecat. Si 
toate celelalte legate de El au fost si ele miracole. Si acest miracol s-a 
răspândit asupra întregii planete Pământ. Si multe sute de generaţii pe 
parcursul a nouăsprezece secole încheiate au vorbit despre acest 
vizitator mai mult decât de oricine altcineva în această lume. Cel mai 
mare miracol este că toate aceste generaţii au vorbit despre El nu ca de 
un fost vizitator, ci şi ca despre un contemporan. Chiar si azi, generaţia 
noastră vorbeşte despre El ca despre un contemporan, la fel de mult ca 
despre un mai vechi vizitator. Veşnic vechi si veşnic contemporan. Este 
miracolul niciodată repetat pe parcursul istoriei omenirii. Personalitatea 
acestui vizitator era extraordinară, incomparabilă şi imposibil de înţeles 
pentru o fiinţă terestră. Mulţi se întreabă cu uimire: Cine este El ? Noi îl 
cunoaştem şi nu-L cunoaştem. II privim cu luare aminte din depărtare şi- 
L privim de alături. Sufletul Său e printre noi, autoritatea Sa e deasupra 
noastră. Numele Său ne aduce speranţă, linişte şi bucurie. Cine este El ? 

Acest extraordinar vizitator al pământului este împăratul împărăţiei 
cereşti prefăcut în om, în om adevărat. După cum învierea Sa din 
mormânt e conformă cu puterile Sale, la fel si înălţarea Sa la ceruri e pe 
măsura măreţiei Sale „lesit-am de la Tatăl şi am venit în lume; iarăşi las 
lumea si Mă duc la Tatăl" (loan 16, 28). Ce poate fi mai limpede decât 
aceasta ? 

Ce poate fi mai limpede decât faptul că un fiu ar trebui să se 
grăbească să ajungă înapoi la tatăl său după ce a îndeplinit voinţa 
acestuia! Oare nu este normal ca un împărat să se întoarcă în împărăţia 
sa după ce a ieşit victorios din război ? Şi un semănător să se întoarcă 
acasă după ce a semănat câmpul său ? Şi un învăţător să se retragă în 
locuinţa sa după ce a împărtăşit cunoştinţele sale ? Şi un păstor să se 
îndrepte spre locul de unde a pornit după ce a găsit oaia pierdută ? Şi un 
preot să se reîntoarcă după ce a binecuvântat o casă? Şi un lucrător sa- 
şi afli odihna după ce şi-a făcut lucrul? Şi Domnul Hristos a coborât în 
lume ca Fiu, ca împărat, ca Semănător, ca învăţător, ca Păstor, ca Preot, 
ca Lucrător, îndeplinindu-şi sarcina, misiunea în lume, e normal si logic 
să Se întoarcă în împărăţia eternă a cerurilor din care a coborât pentru 
oameni. 

înălţarea Domnului, biruitor, la ceruri, a fost la fel de miraculoasă 
ca si coborârea Sa din ceruri. Născut în mod miraculos din Sfânta 



Fecioară si puterea lui Dumnezeu, El S-a înălţat în mod miraculos la 
ceruri, prin puterea Sa Divină, în faţa Sfintei Sale Maici si a ucenicilor 
Săi. înălţarea Sa a fost si raţională, si mărturisită. A fost logică, bazându- 
se pe cea mai înaltă raţiune - cea cerească; si a fost mărturisită de 
martori oculari ce au trecut de bunăvoie prin suferinţe pentru mărturia lor. 
Au fost mulţi martori - cine ar putea să-i enumere pe toţi? Sfântul apostol 
si evanghelist Marcu scrie referitor la înălţarea Domnului: „Deci Domnul 
lisus după ce a vorbit cu ei S-a înălţat la cer si a şezut de-a dreapta lui 
Dumnezeu" (16, 19). Sfântul Luca, tămăduitorul, ne oferă o relatare mai 
detaliată asupra acestui eveniment măreţ, spunând: „Si acestea zicând, 
pe când ei priveau S-a înălţat si un nor L-a luat de la ochii lor. Si privind 
ei pe când El mergea la cer, iată doi bărbaţi au stat lângă ei îmbrăcaţi în 
haine albe, care au zis: „Bărbaţi galileeni, de ce staţi privind la cer ? 
Acest lisus care S-a înălţat de la voi la cer astfel va si veni precum L-aţi 
văzut mergând la cer" (Fapte 1, 9-11; Luca 24, 52). In timpul acesta 
vedem îngerii lui Dumnezeu, ca si la conceperea si naşterea 
Mântuitorului, în timpul postirii de după botez, în timpul agoniei Sale în 
grădina Ghetsimani si la învierea Sa glorioasă. Oştirea cerească a fost 
întotdeauna lângă împăratul său si îngerii au putut fi văzuţi de oameni 
oricând împăratul a crezut de cuviinţă. 

Si iarăşi anticul psalmist a vorbit, proorocind: „Ridicaţi căpetenii 
porţile voastre si vă ridicaţi porţile cele veşnice şi va intra împăratul 
slavei. Cine este acesta împăratul slavei ? Domnul puterilor. Acesta este 
împăratul slavei" (Luca 23, 7-9). In altă parte spune iarăşi: Zis-a Domnul 
Domnului Meu: „Şezi de-a dreapta Mea, până ce voi pune pe vrăjmaşii 
Tăi aşternut picioarelor Tale" (Ps. 109,1). Chiar Domnul, martorul tuturor 
martorilor, a prezis propria Sa înălţare la ceruri şi mărirea Sa ulterioară. 
Si a prezis aceasta în momentul celei mai mari umiliri, când iudeii L-au 
scuipat şi L-au pălmuit în palatul marelui preot. El a prezis cu aceste 
cuvinte sfinte: „Si vă spun încă: De acum veţi vedea pe Fiul Omului 
şezând de-a dreapta puterii si venind pe norii cerului" (Matei 26, 64; Luca 
22, 69). Ce mărturie mai e necesară oamenilor pe lângă aceasta? Nici 
un neadevăr nu poate fi aflat în spusele lui Mesia, nici privitor la cele 
spuse despre trecut, nici la cele prezise pentru viitor. 

Totuşi există mai multe mărturii confirmate de sângele martirilor, 
pentru ca sufletele voastre să fie si mai bine îndestulate cu adevăr. 
Sfântul Petru mărturiseşte referitor la Hristos: „Care după ce S-a suit la 
cer este de-a dreapta lui Dumnezeu, si se supun Lui îngerii si stăpâniile 
si puterile" (Ps. 3, 22). Sfântul Pavel a fost răpit până la al treilea cer si 
contemplând minunile cereşti, el mărturiseşte că Tatăl L-a aşezat pe Fiul 
Său „de-a dreapta Sa în ceruri; mai presus decât toată începătoria si 
stăpânia si puterea si domnia si decât tot numele ce se numeşte, nu 
numai în veacul acesta, ci şi în cel viitor. Si toate Ie-a supus sub 



picioarele Lui" (Efes. I, 20-22; Evrei 12, 2; Col. 3,1). Un martor similar al 
acestora este si Sfântul Ştefan, arhidiacon si martir: „Iar Ştefan fiind plin 
de Duh Sfânt si privind la cer a văzut slava lui Dumnezeu şi pe lisus 
stând de-a dreapta lui Dumnezeu. Şi a zis: lată, văd cerurile deschise şi 
pe fiul Omului stând de-a dreapta lui Dumnezeu" (Fapte 7,55-56). Si 
Sfântul Andrei al Constantinopolului a văzut pe Domnul în slavă în ceruri. 
Si la fel li s-a întâmplat multor altor sfinţi, în special martiri, cărora 
Domnul li s-a arătat pentru ca ei să poată suporta torturile. 

Si aşa Mesia si Mântuitorul nostru, Unul si Unicul, s-a ridicat la 
ceruri după ce coborâse ca Vizitator. El S-a înălţat la împărăţia Sa de 
origine, eternă şi nemuritoare, unde a pregătit câte un loc pentru cei din 
cealaltă împărăţie a Sa care II urmează, cei ce formează Biserica Sa de 
pe pământ. 

De aceea, aleşilor, nu aşteptaţi un alt mesia care să vină, să 
fondeze o împărăţie pământească pentru voi si care să domnească ca 
împărat al pământului. Un astfel de mesia este aşteptat de către 
necredincioşi, de către nealesi, care au întunecat icoana lui Dumnezeu 
din ei. Aceşti nefericiţi nu ştiu că un astfel de mesia nu este adevăratul 
Mesia, ci unul fals. Căci oricât de măreaţă şi de durabilă ar fi o împărăţie 
pământească, în cele din urmă aceasta va ajunge la sfârşit la fel ca toate 
celelalte, supuse lumii si timpului. Si o dată cu sfârşitul vine necazul şi 
plângerea. 

Oare ar putea o astfel de domnie să aducă satisfacţie sufletelor şi 
pace inimilor voastre ? Ar putea un astfel de mesia să fie cel după care 
tânjeşte inima voastră ? Unicul şi adevăratul Mesia a spus: „împărăţia 
Mea nu este din lumea aceasta" (loan 18, 36). Adevăratul Mesia este 
mai presus de toate şi mai minunat decât orice cerinţă a oamenilor; 
şi mai mult de atât, El este mai frumos si mai corect decât orice 
dorinţă, împărăţia Sa se întinde în afara timpului, în afara celor 
schimbătoare si trecătoare. Ea este împărăţia veşnică, nesfârşită şi 
nemuritoare. 

Există un singur Mesia de acest fel - Domnul nostru lisus 
Hristos, Unul-Născut, Fiu al lui Dumnezeu, împărat şi vizitator 
născut pe pământ din cea mai nevinovată fecioară, Măria, răstignit 
pentru noi în timpul lui Ponţiu Pilat, Cel ce a pătimit, a fost îngropat, 
a înviat şi S-a ridicat la ceruri, unde stă cu mărire de-a dreapta lui 
Dumnezeu Tatăl. Aceasta este credinţa sfinţilor, credinţa celor ce s- 
au biruit pe ei si şi-au făcut gândul si inima să se înalţe spre cerurile 
strălucitoare. Cu ajutorul acestei credinţe ei si-au învins patimile si 
si-au făcut gândul si inima să se înalţe spre ceruri şi au devenit 
sfinţi. Ei sunt rodul acestei credinţe, cel mai sănătos rod văzut 
vreodată de pământ. Desfrânaţii ca re -şi târăsc gândul si inima prin 
praf nu pot accepta această credinţă. Doar cei ce se înfrânează si se 



stăpânesc se apropie de înălţimile cereşti. Cei pentru care 
rugăciunea este o dulce desfătare a acestei credinţe. Cei ce oferă 
milostenie şi iertare celor căzuţi sunt mulţumiţi de această credinţă. 

j ■ ■ ■ ■ 

Ei se gândesc neîncetat la temuta Judecată; de aceea Judecata nu 
va fi de temut pentru ei. Ei vor fi numiţi copii ai lui Dumnezeu, copii 
împărăteşti. Ei vor domni întru vecie împreună cu Domnul înălţat şi 
se vor încălzi la inima iubirii veşnice a paternităţii lui Dumnezeu. 

Nu este oare aceasta şi credinţa voastră, purtătorilor de Hristos, si 
credinţa celor mai sfinţi strămoşi ai voştri ? Aceasta să fie şi credinţa 
copiilor voştri, din generaţie în generaţie. Aceasta este credinţa ortodoxă 
salvatoare, ce nu a fost ruşinată niciodată, adâncă precum adâncul 
mormântului si înaltă ca înaltul cerului. Ea predică pocăinţa şi purificarea. 
Ea este acceptată şi păstrată de către oamenii cu adevărat aleşi, de 
către cei ce poartă icoana lui Dumnezeu în ei. In Ziua Judecăţii lor vor fi 
miluiţi si ei vor fi numiţi binecuvântaţi. 



IX 



Si iarăşi va să vie cu slavă, 
să judece viii si morţii, 
a Cărui împărăţie nu va avea sfârşit 



jj* 



jj 



Vi se cere vigilenţă - si vigilenţa este alertă, stare de veghe si 
aşteptare. Vegherea asupra propriei persoane, asupra gândurilor, 
dorinţelor si faptelor tale - acesta este regula strictă a credinţei tale. 
Alerta ascute vederea spirituală, pentru ca aceasta să poată vedea şi 
distinge binele de rău si să poată şti cine intră în inima şi gândurile tale. 
Veghind se poate respinge un duşman si accepta un prieten. Aşteptarea 
întăreşte dragostea si conştiinţa curată. Cui îi este adresată această 
aşteptare? Celui Iubit, celui Preaiubit, celui a cărui dragoste v-a adus pe 
voi pe această lume si a cărui dragoste vă va întâmpina pe cealaltă 
lume. Si iată, El a promis să vină. Si sufletele oamenilor tremură în faţa 
acestei promisiuni ca dragostea ce tremură în aşteptarea iubitului. 

Această aşteptare întăreşte dragostea şi conştiinţa curată. „Drept 
aceea privegheaţi, că nu ştiţi ziua nici ceasul când vine Fiul Omului" 
(Matei 25, 13). Acestea sunt cuvintele Sale, cuvinte ce vă previn. Să nu 
fiţi ca cele cinci fecioare neînţelepte, care în nebăgarea lor de seamă au 
fost luate prin surprindere şi alungate. El vine -rămâneţi treji şi vegheaţi! 

El a venit odată; va veni iarăşi. Prima oară, El a venit cu umilinţă. A 
doua oară, El va veni cu mărire. Prima oară El a venit ca Răscumpărător 
al lumii; a doua oară El va veni ca Judecător al acesteia. Diferenţa dintre 
prima şi a doua venire a Sa este foarte mare. Când a venit prima oară El 
a petrecut treizeci şi trei de ani pe pământ. A doua venire a Sa va dura 
foarte puţin: „căci precum fulgerul iese de la răsărit şi se arată până la 
apus, aşa va fi şi venirea Fiului Omului" (Matei 24, 27). Astfel, a doua 
venire a Domnului va fi neaşteptată- şi la fel de bruscă precum fulgerul. 
Din această cauză El i-a prevenit pe toţi: „Privegheaţi deci, că nu ştiţi în 
care zi vine Domnul nostru" (Matei 24, 42). Prima oară El a venit ca un 
semănător şi a uşurat suferinţa. A doua oară El va veni ca un culegător 
iute. Şi după cum culegerea viei este o muncă scurtă în comparaţie cu 
multele munci ce sunt cerute, de la plantat până la strângerea recoltei, 
aşa va fi si cea de-a doua venire a Sa în comparaţie cu prima - scurtă si 
repede. Vai, cât de neaşteptată va fi ea ! 

De aceea vi se cere vigilenţă si alertare a sufletului, veghere si 
aşteptare. 

Si a doua venire a Domnului va fi plină de slavă, scăldată într-o 
lumină de o slavă nemaivăzută. „Atunci se va arăta pe cer semnul Fiului 



Omului si vor plânge toate neamurile pământului si vor vedea pe Fiul 
Omului venind pe norii cerului cu putere si cu slavă multă" (Matei 24, 30). 
Intr-adevăr, venirea Sa va fi demnă de împăratul împăraţilor, înaintea Sa, 
în spatele Său si în jurul Său vor trâmbiţa cete îngereşti. Sunet de 
trâmbiţă va răsuna din goarnele îngerilor si foc si pară va ieşi din ele. „Si 
va trimite pe îngerii Săi, cu sunet mare de trâmbiţă, si vor aduna pe cei 
aleşi ai Lui din cele patru vânturi, de la marginile cerurilor până la 
celelalte margini" (Matei 24,31). 

Aşa descrie Domnul a doua venire a Sa si proorocul Său 
clarvăzător, pe care nici iudeii nu-l pot contrazice, o descrie astfel: 
„Tronul Său, flăcări de foc; roţile lui, foc arzător. Un râu de foc se vărsa si 
ieşea din el; mii de mii îl slujeau si miriade de miriade stăteau înaintea 
lui! Judecătorul S-a aşezat si cărţile au fost deschise" (Dan. 7, 9-10). 

Aşa a descris-o marele şi clarvăzătorul Său prooroc, pe care nici 
iudeii nu-l pot contrazice. Si Sfântul Său Apostol o descrie astfel: „Drept 
este înaintea lui Dumnezeu să răsplătească cu necaz celor ce vă 
necăjesc pe voi. Iar vouă celor necăjiţi, să vă dea odihnă, şi nouă, la 
arătarea Domnului lisus din cer, cu îngerii puterii Sale în văpaie de foc, 
osândind pe cei ce nu se supun Evangheliei Domnului nostru lisus. Ei 
vor lua ca pedeapsă pieirea veşnică de la faţa Domnului şi de la slava 
puterii Lui, când va veni să se preamărească întru sfinţii Săi şi să fie 
privit cu uimire de către toţi cei ce au crezut" (II Tes. I, 6-10). 

Venirea Judecătorului va fi neaşteptată şi va fi în putere şi slavă. 
„Si Judecata Sa va fi aşa cum el însuşi a prezis-o si a descris-o" (Matei 
25, 31 şi urm.). El va împărţi toţi oamenii, la dreapta şi la stânga Sa, aşa 
cum păstorul separă oile de capre. Celor din dreapta Sa dreptul 
Judecător le va spune: „Veniţi, binecuvântaţii Tatălui Meu, moşteniţi 
împărăţia cea pregătită vouă de la întemeierea lumii". Iar celor din 
stânga Sa le va spune: „Duceţi-vă de la Mine, blestemaţilor, în focul cel 
veşnic care este gătit diavolului si îngerilor lui". Criteriul după care El va 
judeca va fi simplu si clar. El îi va invita pe primii la viată veşnică si 
binecuvântare; „Căci va zice El, flămând am fost şi Mi -a ti dat să 
mănânc; însetat am fost şi Mi -a ti dat să beau; străin am fost si M-ati 
primit, gol am fost si M-ati îmbrăcat; bolnav am fost si M-aţi 
cercetat; în temniţă am fost şi aţi venit la Mine". Atunci când drepţii 
îl vor întreba când L-au văzut ei la nevoie şi L-au ajutat, dreptul 
Judecător va răspunde: „Adevărat zic vouă, întrucât aţi făcut unuia 
dintre aceşti fraţi ai Mei prea mici, Mie Mi le-aţi făcut". . 

Iar pe ceilalţi, care vor sta în stânga Sa, dreptul Judecător îi va 
trimite la chinurile veşnice, în focul pregătit pentru diavol si îngerii 
săi. Atunci când aceştia II vor întreba când L-au văzut vreodată, 
căzut la nevoie, ca să-L ajute, dreptul Judecător va răspunde: 
„Adevărat zic vouă: întrucât nu aţi făcut unuia dintre aceşti prea 



mici, nici Mie nu Mi-ati făcut". 

Cercetaţi, aleşilor, şi vedeţi cum Domnul Hristos se 
identifică pe Sine cu cei ce pătimesc în lume. El îi numeşte cu 
milostivire fraţii Săi mai mici. Aţi refuza vreodată să daţi pâine 
fraţilor lui Hristos ? Să ştiţi dar că oricine refuză să Ie-o dea lor, 
refuză să o dea Lui. La Judecată acestea vor fi descoperite şi El 
va judeca cu dreptate. 

Si când se va sfârşi Judecata, va începe pentru cei drepţi o domnie 
nesfârşită şi veşnică. Atunci cei drepţi vor străluci ca soarele în împărăţia 
Tatălui lor (Matei 13,43). Toate celelalte împărăţii vor fi dărâmate şi orice 
altă stăpânire şi putere se va risipi ca ceaţa în faţa soarelui; va rămâne 
doar împărăţia Sa, fără hotare sau teritorii învecinate. După cum chiar si 
proorocul, pe care până şi iudeii îl recunosc, a prezis si a văzut într-o 
viziune: „Stăpânirea Lui este veşnică, stăpânire care nu va trece, iar 
împărăţia Lui nu va fi nimicită niciodată" (Dan. 7, 14). Si împărăţia Sa va 
fi mai durabilă decât însuşi cerul văzut si pământul; căci scris este că 
cerul si pământul vor trece, iar împărăţia Sa va rămâne (Fapte 21,1). 

Cu o astfel de răspândire de lumină, cu astfel de putere şi mărire 
va lua sfârşit drama divino-umană ce a început într-o peşteră rece din 
Bethleem. Astfel va creste si se va înălţa grăuntele de muştar (Matei 13, 
31-32) şi se va transforma în pomul vieţii, care va cuprinde întreaga lume 
văzută şi nevăzută. De aceea, lăsaţi sufletele voastre să se bucure, o, 
drepţilor, dacă în această viaţă pătimiţi ceva în numele lui lisus sau 
suportaţi umilire pentru Judecata Sa. 

Fiecare zi de suferinţă, necaz şi umilire vă va aduce 
veacuri şi veacuri de fericire, căci voi veţi fi răsplătiţi cu 
cetăţenia îngerească în împărăţia Sa. Cine se aseamănă lui 
lisus în suferinţă se va arăta Lui şi în slavă. Rănile si lacrimile 
voastre, ascunse acum, vor fi luminate de un soare ce nu 
apune niciodată, înfrângerile voastre iluzorii pentru binele 
Sfintei Sale Evanghelii se vor transforma în victorie triumfătoare 
ce nu va fi vestită de oameni, ci de îngerii lui Dumnezeu prin 
răsunetul trâmbiţelor. 

Mai bine este pentru cei nedrepţi să tremure şi să plângă acum 
decât la Judecată. Dar voi, purtătorilor de Hristos, bucuraţi-vă că Mesia 
al vostru este Judecătorul lumii, pentru că El va judeca cu dreptate. 
Aveţi grijă căci acelaşi lisus, 

pe care Irod a vrut să-L condamne la moarte din iesle; 
pe care luda L-a trădat pentru treizeci de arginti; 
pe care mai-marii iudeilor L-au bătut si torturat; 
pe care Pilat L-a declarat nevinovat şi apoi L-a răstignit; 



care a murit în agonie mare pe Golgota; 

care a înviat cu slavă din mormânt a treia zi; 

care S-a ridicat la ceruri după patruzeci de zile; 

si sade de-a dreapta lui Dumnezeu-Tatăl, 

acelaşi lisus va veni cu putere si cu slavă. El va veni ca Judecător 

suprem al lumii să judece viii si morţii. El va veni ca împăratul 

nemuritor pentru a deschide celor drepţi împărăţia nemuritoare, în 

acea împărăţie drepţii vor străluci ca soarele. 

Aceasta este credinţa drepţilor, a celor blânzi si smeriţi, care 
urmează neînfricaţi calea dreaptă. Această credinţă nu poate fi acceptată 
de cei a căror inimi urmează ochilor lor. Această credinţă este iubită de 
către cei ce cunosc măreţia lui Dumnezeu si dreptatea veşniciei Sale. 
Pentru ei este o bucurie să mediteze la măreţia Dumnezeului nemuritor, 
învăluiţi fiind de duhoarea morţii din jurul lor. Şi este bucurie pentru ei ca 
să păşească pe calea dreptăţii, înconjuraţi fiind de nedreptate. Sublimul 
divinului îi atrage si frumuseţea dreptăţii îi captivează. Ei pălesc pe 
calea dreptăţii, dar nu se bazează, doar pe faptele lor, ci si pe îndurarea 
lui Dumnezeu. Cu cât sunt ei mai drepţi, cu atât mai înfricoşaţi aşteaptă 
judecata lui Hristos. Dar răii fac nedreptăţi pentru că ei nu se tem de 
judecata lui Hristos. 

Binecuvântaţi sunt cei ce aşteaptă venirea Domnului, cu putere şi 
cu slavă, şi îi ajută pe fraţii mai mici ai lui Hristos ca si cum L-ar ajuta pe 
Hristos însuşi. 

Binecuvântaţi sunt cei ce caută spre Cel iubit, spre cel 
Preaiubit, cu trezire, alertă, veghere si aşteptare. Cu adevărat, ei II 
vor aştepta si -L vor întâmpina ca cele cinci fecioare înţelepte si El îi 
va conduce spre paradis, si ei vor domni cu El pentru totdeauna. 

Oare nu este aceasta credinţa voastră, o, purtătorilor de Hristos, si 
credinţa celor mai drepţi strămoşi ai voştri? Aceasta să fie şi credinţa 
copiilor voştri din generaţie în generaţie. Aceasta este credinţa ortodoxă 
mântuitoare ce nu a fost niciodată ruşinată. Cu adevărat aceasta este 
credinţa poporului cu adevărat ales, a celor care poartă icoana lui 
Dumnezeu în ei. In Ziua Judecăţii lui Hristos ei vor fi numiţi binecuvântaţi. 

Si întru Duhul Sfânt, 

Domnul de viată Făcătorul, 

Care de la Tatăl purcede; 

Cel ce împreună 

cu Tatăl si cu Fiul 

este închinat si slăvit, 

Care a grăit prin prooroci" 

Când un călător vede o lumină în noapte, el se bucură. Si îşi 
îndreaptă paşii către lumină, fără a se întreba ce fel de foc este acela ce 
arde în depărtare. Cu cât se apropie, cu atât el începe să-si pună 
această întrebare. 

Credinţa creştină i-a apropiat pe oameni de lumina veşnică 
a îndumnezeirii. Din această cauză creştinii îşi pun atâtea 
întrebări în legătură cu această misterioasă şi fascinantă lumină 
- pentru că ei s-au apropiat foarte mult de ea. Cei ce sunt mai 
departe de această lumină îşi 

pun mai puţine întrebări despre ea. Semiţii se miră cum iafetiţii pot crede 
în trei dumnezei. ( * Conform tradiţiei popoarelor semite din Asia Mijlocie, 
evreii si arabii sunt descendenţi ai fiului lui Noe, Sem, pe când iafeţii 
(indo-europenii) sunt descendenţi ai fiului mai mic al lui Noe, lafet. De 
aici episcopul Nicolae menţionează în mod retoric acuzaţia adusă 
creştinilor, care cred în Sfânta Treime, de către iudei si musulmani 
(n.trad.)) 

Cine crede în trei dumnezei ? Este oare posibil ca popoarele 
creştine care au curăţat atâtea continente si insule de politeism să 
creadă în trei dumnezei ? 

Spuneţi-le că voi nu credeţi în trei dumnezei, ci în unul, Dumnezeul 
Cel Unic, Viu şi Adevărat, dar că Mesia al vostru a adus atât de aproape 
lumina eternă, încât voi distingeţi trei flăcări. Trei flăcări eterne - un 
singur foc. Trei maiestăţi - un singur împărat. Trei miracole -un 
singur mister. Trei ipostasuri - o singură Fiinţă. Trei persoane - un 
singur Dumnezeu. Marele nume: Sfânta Treime. Sfânta Treime în 
Unul. Tatăl, Fiul şi Duhul Sfânt, întotdeauna si pentru totdeauna un 
singur Dumnezeu. 

La picioarele acestui mister dătător de viaţă, serafimi şi 
heruvimi îşi acoperă feţele sfinte, cu teamă sacră, cu avânt divin, 
într-o veşnică beţie de dulceaţă inefabilă. Si nenumăratele cete 



îngereşti adunate în ceruri intonează imnuri, cu un tremur uşor 
slăvind măreţia Dumnezeului Unic, Dumnezeului Viu: „Sfânt, Sfânt, 
Sfânt este Domnul Savaot!". 

Până şi măreţul soare de pe bolta cerească reprezintă o 
trinitate în unitate: o masă de foc, lumină si căldură - toate aceste 
trei elemente nedespărţite între ele formează un singur soare. 
Fiecare atom de pe pământ reprezintă si el o tri-unime. Până si 
sufletul omului - icoana Dumnezeului treimic - este compus din trei 
puteri de bază invizibile: afectul, intelectul şi voinţa. Si toate 
acestea nu împart sufletul în trei suflete. Sufletul este unul şi 
rămâne unul; puterile sale sunt trei şi rămân trei, în unitate. 

Dar lumea nu a cunoscut dumnezeirea şi Sfânta Treime prin 
aceste ilustrări, umbre şi simboluri ale naturii. Ea a ajuns la această 
cunoaştere prin revelare cerească. Domnul lisus Hristos a afirmat 
aceasta. Prin El, neamul omenesc a ajuns să ştie despre paternitatea 
Tatălui, filiaţia Fiului si purcederea Sfântului Duh. El ne-a adus pe noi, 
călători în noapte, mai aproape de eterna lumină. Si noi am început să 
vedem şi să distingem trei în unul: trei miracole într-o taină, trei ipostasuri 
într-o dumnezeire. 

Tot de la Hristos am primit si credinţa noastră în Sfântul Duh al lui 
Dumnezeu, Dătătorul de viaţă, care de la Tatăl purcede. Există multe 
duhuri rele şi înşelătoare ale întunericului, divizate si slabe, dar există un 
singur Duh Sfânt. Popoarele şi oamenii ce credeau odată în mulţi 
dumnezei, credeau de fapt în aceste duhuri rele şi înşelătoare. Doar 
adevăraţii monoteişti care cred într-un singur Dumnezeu pot crede într- 
un Duh Sfânt. 

Duhul Sfânt este numit dătător de viaţă, pentru că El dă viată, 
înapoiază viaţă, aduce la viaţă si înviază. Când Dumnezeu a creat 
lumea, „Duhul lui Dumnezeu se purta pe deasupra apelor" (Fac. 1, 2). 
Când Dumnezeu a creat omul, El l-a creat din „ţărână şi pământ,... Si a 
suflat în faţa lui suflare de viaţă şi s-a făcut omul fiinţă vie" (Fac. 2, 7). 
Apostolul lui Hristos scrie creştinilor: „Duhul lui Dumnezeu locuieşte în 
voi" (Rom. 8, 9). Dar pentru a nu confunda sufletul omului cu Duhul lui 
Dumnezeu, Apostolul precizează diferenţa: „Duhul (lui Dumnezeu) însuşi 
mărturiseşte împreună cu duhul vostru că suntem fii ai lui Dumnezeu" 
(Rom. 8,16). Si aceasta este fericirea voastră, purtătorilor de Duh. La ce 
ar servi mărturia omenească, precum că sunteţi fii ai lui Dumnezeu dacă 
Sfântul Duh al lui Dumnezeu nu ar confirma El însuşi acest lucru ? Si 
Sfântul Duh este dat tuturor celor ce-L cer de la Dumnezeu . Pentru 
a primi acest oaspete mult prea drag trebuie îngrijită şi purificată 
casa sufletului. Aşa spune Domnul nostru, biruitorul morţii: „Deci dacă 
voi, răi fiind, ştiţi să daţi fiilor voştri daruri bune, cu cât mai mult Tatăl 
vostru Cel din ceruri va da Duh Sfânt celor care îl cer de la El!" (Luca 



11,13). Acesta este cel mai mare dar pe care Dumnezeu îl oferă 
oamenilor. Căci atunci când dă Duhul Sfânt, de fapt El Se dă pe Sine . 

Există oare vreun dar mai mare ca acesta ? Există oare o dragoste 
mai adâncă decât aceasta ? 

Cum S-a arătat Duhul Sfânt credincioşilor ? Mai întâi ca ardoare în 
inimă. Aceasta apare în timpul rugăciunilor înflăcărate, uneori ca o 
căldură puternică în tot corpul. Proorocul leremia aduce mărturie clară si 
adevărată în acest sens, pentru că El mărturiseşte din proprie 
experienţă, leremia a avut de suferit multă batjocură şi multe încercări 
până când cuţitul i-a ajuns la os: „Dar iată era în inima mea ceva ca un 
fel de foc aprins, închis în oasele mele, şi eu mă sileam să-L înfrânez si 
n-am putut" (loan 20,9). Atât de irezistibil este Sfântul Duh al lui 
Dumnezeu într-o inimă curată în care a intrat. 

Mai mult decât atât, Duhul Sfânt s-a înfăţişat ca o voce. Sfinţii 
prooroci si apostoli mărturisesc adesea auzul acestei voci mistice si 
totuşi clare a lui Dumnezeu. Auzi, dar nu vezi cine vorbeşte. 

Mai mult decât atât, Duhul lui Dumnezeu S-a arătat sub formă de 
porumbel. Aceasta s-a întâmplat la botezul Domnului Hristos în râul 
Iordan: „Şi a mărturisit loan zicând: Am văzut Duhul coborându-se din 
cer ca un porumbel si a rămas peste El" (loan 1, 32). Puritatea 
porumbelului este un simbol al purităţii Sfântului Duh. Binecuvântate sunt 
sufletele pure, căci ele vor fi considerate demne pentru a fi vizitate de 
Sfântul Duh. 

Dar cea mai tumultuoasă manifestare a Sfântului Duh din istoria 
umană a apărut în a cincizecea zi după învierea lui Hristos, sub formă de 
limbi de foc. „Si când a sosit ziua Cincizecimii, erau toţi împreună în 
acelaşi loc. Si din cer, fără de veste, s-a făcut un vuiet, ca de suflare de 
vânt ce vine repede, si a umplut toată casa unde şedeau ei. Şi li s-au 
arătat, împărţite, limbi ca de foc si au şezut pe fiecare dintre ei. Şi s-au 
umplut toţi de Duhul Sfânt si au început să vorbească în alte limbi, 
precum le dădea lor Duhul a grăi" (Fapte 2,1-4). Aşa s-a petrecut 
consacrarea şi botezul Bisericii lui Hristos pe pământ, prin focul Sfântului 
Duh. 

Aşa şi-a îndeplinit Mântuitorul promisiunea făcută Apostolilor. El a 
îndeplinit-o într-un atare mod şi cu aşa o putere, cum Apostolii nu şi-au 
imaginat vreodată. Cu adevărat, lucrările lui Dumnezeu depăşesc 
înţelegerea umană. 

Domnul a promis: „Si Eu voi ruga pe Tatăl şi alt Mângâietor vă va 
da vouă ca să fie cu voi în veac, Duhul Adevărului, pe care lumea nu 
poate să-L primească pentru că nu-L vede, nici nu-L cunoaşte; voi îl 
cunoaşteţi, că rămâne la voi si în voi va fi" (loan 14, 16-17). Primul 
Mângâietor, Domnul lisus, a fost mai mult decât o simplă mângâiere 
pentru credincioşi, însă iubirea lui Dumnezeu nu cunoaşte limite . Prin 



această iubire nelimitată a fost trimis chiar şi un al doilea Mângâietor. 

In plus, Domnul lisus Hristos a adus şi El mărturie pentru Sfântul 
Duh spunând: „Dar Mângâietorul, Duhul Sfânt pe care-L va trimite Tatăl 
în numele Meu, acela vă va învăţa toate şi vă va aduce aminte despre 
toate cele ce v-am spus Eu" (loan 14, 26). Şi iarăşi: „Iar când va veni 
Mângâietorul pe care Eu îl voi trimite vouă, Duhul Adevărului, care de la 
Tatăl purcede, Acela va mărturisi despre Mine" (loan 15, 26). Şi iarăşi: 
„Iar când va veni Acela, Duhul Adevărului, vă va călăuzi la tot adevărul; 
căci nu va vorbi de la Sine, ci câte va auzi va vorbi si cele viitoare va 
vesti. Acela Mă va slăvi" (loan 16, 13-14). Şi această promisiune a fost 
îndeplinită la fel ca orice altă promisiune a adevăratului Mesia, o 
purtătorilor de Hristos. 

Sfântul Duh a fost promis - aşa au aflat oamenii de existenţa Lui. 
S-a arătat şi aşa au crezut oamenii în El. Şi rămâne printre credincioşi, 
iar oamenii au ajuns să-L iubească pe Dumnezeu, Sfântul Duh. 

Cum se naşte lumina din soare si cum purcede căldura din soare - 
cunoaşteţi aceasta cu adevărat ? Cum se naşte un gând din inimă si 
cum puterea purcede din inimă aţi înţeles cu adevărat ? Cum dar aţi 
putea înţelege misterul etern al nenăscutului Tată. Cum aţi putea 
înţelege conceperea Fiului si purcederea de la Duhul Sfânt? Fiii 
oamenilor nu au fost niciodată în stare să pătrundă un adevăr oarecare 
despre Dumnezeul Preaînalt, dacă acesta nu Ie-a fost revelat lor de către 
Preaînaltul şi nu l-au pătruns nici mai mult şi nici mai puţin, ci atât cât le- 
a fost revelat el lor. 

Ne-a fost revelat faptul că Sfântul Duh nu este o creaţie a lui 
Dumnezeu ci Dumnezeu. El este Domnul, Dătătorul de viată, a cărui 
prezenţă creează viată, dă tărie, oferă înţelepciune şi produce 
bucurie. El purcede veşnic de la eternul Tată. El este din aceeaşi esenţă 
cu Tatăl, din aceeaşi esenţă cu Fiul - de aceeaşi esenţă, de aceeaşi 
putere şi de aceeaşi mărire. El diferă doar în privinţa persoanei. Un 
ipostas deosebit îl distinge de Tatăl şi de Fiul. Dar Lui i se cuvine aceeaşi 
închinare şi aceeaşi slavă. Sfinţii prooroci au vorbit prin El. în simpli 
pescari El a picurat înţelepciunea cerurilor. Bărbaţilor si femeilor, 
celor neputincioşi - martirizaţi pentru Hristos - El le dă putere de 
biruinţă, mai tare decât moartea. 

Sfântul Duh, Dătătorul de viaţă, care purcede de la Tatăl este 
Dumnezeu Adevărat din Dumnezeu Adevărat. El s-a descoperit şi a 
lucrat. El se revelează şi lucrează în continuare. Cei cărora El li se 
revelează şi pe cei prin care El lucrează îl cunosc. Ei nu cunosc esenţa 
Sa; ei îl cunosc prin revelare şi lucrare. 

Credinţa în Sfântul Duh al lui Dumnezeu nu se bazează pe 
presupuneri, pe ipostaze gândite, ci pe realitatea revelată, experiată şi 
mărturisită. 



Oricine doreşte să devină martor viu al acestei realităţi trebuie 
să facă eforturi pentru a-şi curăţa inima de păcat si a o tămâia cu 
rugăciune, înainte de a pipăi orice mister divin. Şi Sfântul Duh Se va 
revela lui, Duhul Adevărului si al vieţii, Duhul înţelepciunii si Fericirii, 
Duhul Libertăţii şi al Adopţiei. Si acest Duh Sfânt va depune mărturie 
privitor la adevărul tuturor descoperirilor lui Hristos despre Dumnezeu, 
despre suflet, despre calea spre mântuire, despre împărăţia veşnică a lui 
Dumnezeu. El depune mărturie pentru toate acestea precum a făcut-o şi 
pentru sufletele Apostolilor şi a Sfinţilor Părinţi care au compus Crezul. 

Cunoaşterea lui Dumnezeu ca Sfântă Treime a fost dezvăluită 
oamenilor prin Domnul lisus Hristos, Fiul lui Dumnezeu. El nu ne-a oferit 
aceste cunoştinţe sub forma unei învăţături filosofice, ci sub forma 
manifestării şi lucrării din partea Tatălui, a Fiului şi a Sfântului Duh. 
Aceste arătări şi lucrări ale Dumnezeului cel Viu prin cele trei ipostasuri 
ale Sale sunt reale. Este reală înfăţişarea Tatălui prin voce la râul Iordan 
şi pe Muntele Tabor. Reală este persoana înfăţişată în mod miraculos a 
Fiului întrupat al lui Dumnezeu, precum si lucrarea Sa, patimile şi 
învierea Sa. Reală este şi manifestarea şi lucrarea Sfântului Duh, în 
apostoli, în sfinţi, în drepţi şi în întreaga Biserică a lui Dumnezeu de la 
începuturi până în prezent; pentru totdeauna si întotdeauna un 
Dumnezeu, un împărat veşnic, o putere, o slavă, o iubire, o lumină, o 
fericire, o esenţă, un Dumnezeu. 

Aceasta este credinţa clarvăzătorilor care îşi îndreaptă privirea 
către focul din depărtare. Aceasta nu este credinţa celor orbiţi sau orbi 
care de-abia disting ce le dezvăluie soarele. Pentru clarvăzători această 
lumină fizică este întuneric prin care ei pălesc ca nişte drumeţi nocturni 
aţintindu-şi privirea spre lumina din depărtare. Ei călătoresc fără a-şi lua 
privirea de la această lumină mistică. Atât de mare pare această lumină, 
încât lumea le pare scufundată în întuneric. Şi chiar dacă mistica lumină 
e departe, ea luminează cărarea lor în noapte si încălzeşte inimile lor, cu 
căldură minunată şi cu bucurie. Si ei se bucură ca nişte copii - ca nişte 
copii ai acestei mari lumini. Şi ei se grăbesc spre ea precum exilaţii care 
se grăbesc spre ţinutul de baştină. Ei înaintează curioşi din ce în ce mai 
mult şi nu se abat din cale. Şi plini de fericire, ei îi cheamă pe fraţii lor, 
rămaşi în urmă sau abătuţi de la calea dreaptă, încurajându-i, liniştindu- 
si ajutându-i să-şi urmeze calea. Ei se grăbesc să ajungă cât ma 
departe cântând imn de biruinţă: „Pe aici, fraţilor, către Tatăl ş 
Mântuitorul şi Mângâietorul nostru! Străluceşte asupra noastră, îndrumă- 
ne, încălzeşte-ne!" 

Aceasta este credinţa voastră, o purtătorilor de Hristos, credinţa 
strămoşilor voştri clarvăzători. Fie aceasta şi credinţa copiilor voştri, din 
generaţie în generaţie, până la capătul călătoriei. Aceasta este credinţa 
verificată, pe vreme însorită şi pe furtună; credinţa ortodoxă mântuitoare, 



ce nu a fost niciodată ruşinată. Cu adevărat, aceasta este credinţa 
poporului cu adevărat ales, a celor ce poartă icoana lui Dumnezeu în ei. 
In înfricoşata zi a Judecăţii lui Hristos ei vor fi numiţi binecuvântaţi. 



XI 

„Intru una, sfântă, sobornicească 
si apostolească Biserică" 



Călători, aveţi grijă de arcă! Arunci când a venit potopul, Noe a fost 
salvat într-o arcă sigură. Potopul nebuniei si păcatului continuă fără de 
încetare. Din această cauză Iubitorul de oameni a construit arca salvării. 
Cereti-I arca Sa si în curând veţi intra în ea. 

Nu vă lăsaţi înşelaţi de mulţimea diferitelor nave, decorate şi 
împodobite pe dinafară, întrebaţi de puterea motorului şi de îndemânarea 
căpitanului. Cel mai puternic motor şi cel mai îndemânatic cârmaci se pot 
găsi pe arca lui Hristos. Acest cârmaci este însuşi atotvăzătorul, 
atotputernicul Duh Sfânt. 

Nu vă lăsaţi înşelaţi nici de către cei ce vă invită în bărcile lor noi si 
fragile sau de cei ce vă oferă bărci doar pentru voi. Călătoria este lungă 
şi furtunile periculoase. 

Nu vă lăsaţi înşelaţi nici de către cei ce spun că de cealaltă parte a 
oceanului nu există un nou pământ, o lume nouă şi că nu are rost să vă 
pregătiţi pentru îndelungata călătorie. Ei vă invită să pescuiţi la ţărm. Cât 
de puţine văd şi cunosc ei. Cu adevărat, ei se pregătesc pentru 
distrugere şi vă invită şi pe voi la distrugere. 

Nu vă lăsaţi înşelaţi ci mai bine întrebaţi de arca Sa. Cu toate că 
pare mai puţin îmbietoare pentru ochi decât celelalte, totuşi ea este mai 
tare şi mai sigură. Chiar de nu are multe şi felurite stegulete ci doar 
semnul crucii, să ştiţi că viaţa voastră e în siguranţă la bordul său. Şi într- 
o călătorie pe mare prima şi principala grijă ar trebui să fie siguranţa vieţii 
pasagerului. 

Dacă credeţi în Mântuitorul Hristos, o, purtătorilor de Hristos, 
credeţi şi în lucrarea Sa. Lucrarea Sa este Biserica, arca salvării. La 
bordul său navighează cete de mântuiţi şi de cei ce merg pe calea 
mântuirii. Domnul a pus la baza lucrării Sale credinţa, tare ca piatra. 
După cum a spus şi a proorocit: „pe această piatră voi zidi Biserica Mea 
şi porţile iadului nu o vor birui" (Matei 16, 18). Şi, cu adevărat, până în 
ziua de azi ele nu au biruit-o niciodată şi nici nu o vor face de acum 
încolo. 

Biserica este numită trupul lui Hristos: „Voi sunteţi trupul lui Hristos" 
(Rom. 15,5; I Cor. 12,27). De aceea există o singură Biserică. Pentru că 
nu pot exista două trupuri cu un singur cap, iar Hristos este numit capul 
Bisericii (Col. I, 18). Drept aceea, un Hristos, un cap, un trup - o Biserică. 

Chiar de există apostazii şi erezii, de ce ar trebui să vă tulbure 



aceasta ? Totul a fost prevăzut şi proorocit, precum un cârmaci cu 
experienţă prevede şi spune călătorilor despre furtunile şi pericolele ce-i 
aşteaptă. „Căci trebuie să fie între voi şi eresuri, spune Apostolul, ca să 
iasă la lumină cei lămuriţi" (I Cor. 11, 19). Dacă un grup de pasageri de 
la bordul arcei şi-ar scobi o luntre pentru ei şi ar coborî în mare să 
navigheze singuri, v-aţi întrista, bineînţeles. Şi aşa şi ar trebui. Exemplul 
lor, un exemplu de aruncare fără speranţă şi încăpăţânată în braţele 
pericolului, întăreşte credinţa voastră într-una si unica arcă de salvare. 

Biserica este numită sfântă. E limpede pentru voi de ce ea este 
numită sfântă. Mai întâi pentru că bazele ei au fost puse de Sfântul 
Sfinţilor. Apoi, pentru că Domnul a transformat-o, a răscumpărat-o, a 
purificat-o şi a întărit-o cu propriul Său sânge sfânt şi prea pur. In al 
treilea rând, deoarece chiar de la început Sfântul Duh al lui Dumnezeu a 
îndrumat-o, a inspirat-o, a adus-o la viaţă, în al patrulea rând, pentru că 
toţi membrii săi sunt numiţi sfinţiţi, despărţiţi de orice nesfintenie din 
această lume în care ei cresc şi prin care călătoresc, în al cincilea rând, 
deoarece sfintele ceruri le sunt rezervate ca locuinţă, în al şaselea rând, 
pentru că în ea sunt mijloacele date de Dumnezeu prin care oamenii se 
sfinţesc şi se pregătesc pentru viaţa cerească. Din această cauză 
Biserica este numită sfântă. 

In plus, Biserica este numită sobornicească (universală). De ce 

aceasta ? Mai întâi, pentru că ea îi uneşte în Dumnezeul viu pe copiii 
întregului pământ, ai tuturor neamurilor, ai tuturor limbilor. Ea nu se 
adresează unei singure rase, nici unui singur neam, nici unei singure 
naţiuni. Precum omul care stă la răscrucea drumului şi îi invită pe toţi 
călătorii la petrecerea împăratului (Matei 22, 9), aşa face şi Biserica. La 
fel face şi sfânta şi universala Biserică, îi invită şi îi uneşte pe toţi fiii si 
fiicele oamenilor, spre mântuire. Si nu refuză pe nimeni, dintre cei ce nu 
o resping pe ea şi, în consecinţă, pe fiecare. Aceasta este diferenţa 
dintre atotprimitoarea Biserică a Noului Testament şi Biserica 
pregătitoare din Vechiul Testament, care se limita la un singur popor. 

Si Biserica mai este numită universală pentru că ea include şi pe 
cei vii si pe cei adormiţi. Cei ce au adormit întru Domnul sunt, în aceeaşi 
măsură, membri ai săi, ca şi cei ce încă trăiesc pe pământ. Drumeţii pe 
care arca salvării i-a transportat pe pământul cel nou, în împărăţia veş- 
nică, precum şi cei ce sunt transportaţi astăzi sau cei ce vor fi 
transportaţi mâine - toţi sunt membri ai unei sfinte Biserici universale. 

Biserica, deci, este numită universală pentru că ea nu cunoaşte 
limite legate de rasă, limbă, spaţiu, timp sau moarte. 

Pe lângă acestea, Biserica este universală atât prin învăţătura, cât 
şi prin structura sa. 



Sfânta Biserică este numită şi apostolică . Mai întâi, Biserica 
este numită aşa pentru că Apostolii lui Hristos au fost primii Săi membri. 
Ei au fost primii martori personali ai vieţii şi lucrării miraculoase a Fiului 
lui Dumnezeu pe pământ şi ei L-au urmat primii, în al doilea rând, pentru 
că Apostoli au organizat structura Bisericii şi au răspândit învăţătura 
Evangheliei în lume. In al treilea rând, pentru că Sfinţii Apostoli au fost 
primii după Domnul ce şi-au vărsat sângele la temelia ei. In al patrulea 
rând, pentru că apostolicitatea sa nu a încetat nici până astăzi. 
Apostolicitatea Bisericii se manifestă astăzi în două forme: în misiunea ei 
în lume şi în succesiunea apostolică a ierarhiei ei. Atât în misiunea ei 
prin lume, cât şi prin misionarii săi, adevărata Biserică, Biserica 
Ortodoxă, poartă sceptrul etern al apostolicităţii. 

Sarcina Bisericii ca instituţie nu este să conducă, ci să facă 
misiune; să predice neamurilor până la martiriu, după cum a făcut-o 
Domnul Hristos; să lumineze sufletele oamenilor, să îndrume viaţa 
morală a oamenilor din punct de vedere spiritual. Datoria ei e să 
elibereze şi nu să aservească. Căci toţi oamenii sunt chemaţi la libertate 
întru Hristos, la eliberarea fiilor lui Dumnezeu. Căci scris este: „Nu mai 
eşti rob, ci fiu" (Gal. 4, 7). Şi iarăşi: „întru libertatea cu care Hristos ne-a 
făcut liberi" (Gal. 5, 1). Ca arcă a salvării, Biserica lui Dumnezeu 
transportă copii liberi şi nu sclavi, copii împărăteşti, pe care îi poartă 
către împărăţia cerească veşnică. Nu există nici o încărcătură mai de 
preţ şi nici destinaţie mai plină de fericire. 

Aceasta este credinţa celor neînfricaţi şi a celor ce-i iubesc pe alţii. 
Laşii şi egoiştii cu greu pot accepta această credinţă. Neînfricaţi sunt cei 
ce au curajul să se ridice în sufletul lor împotriva haosului păgân şi să 
facă ordine aşa cum este scris în Evanghelie. Cei ce-i iubesc pe ceilalţi 
sunt cei cărora le place să călătorească cu alţii şi care privesc la tovarăşii 
lor prin lumina acelei lumini divine din depărtare. Şi ei se bucură pentru 
tovarăşii lor ca şi pentru fraţii lor, pentru ei înşişi şi pentru acea lumină 
eternă care îi luminează si îi inundă pe ei, atrăgându-i pe toţi către ea. 
Neînfricaţilor şi celor ce îi iubesc pe ceilalţi le place curăţenia, în suflet şi 
în jur. Ei apreciază ajutorul altora şi nu refuză să dea ajutorul lor altora. 
Lor le face plăcere să păşească în lături pentru a face loc altora. Ca şi 
Dumnezeu, ei sunt arşi de dorinţa ca toţi oamenii să fie mântuiţi şi să 
ajungă să cunoască adevărul. Recunoscând măreţia Dumnezeului celui 
viu, ei se consideră fiinţe de nimic. Ei se văd ca pe nişte organe 
minuscule ale misteriosului si marelui trup al Bisericii, al cărui cap este 
Hristos. Ei nu impun şi nu pornesc ceartă; lor nu le este teamă de aceas- 
tă viaţă şi nici nu se înfricoşează de moarte. Ei laudă faptele bune ale 
tovarăşilor lor, dar pe ale lor le ţin în secret. Şi astfel, în ordine, în 



armonie şi fericiţi, ei migrează ca un stol de păsări către regiuni mai 
calde - către împărăţia luminii divine şi căldurii Tatălui. 

Aceasta este credinţa voastră, purtătorilor de Hristos, credinţa 
strămoşilor voştri neînfricaţi si iubitori de oameni. Fie aceasta şi credinţa 
copiilor voştri, din generaţie în generaţie, până la sfârşitul călătoriei în 
liniştitele ceruri. Aceasta este credinţa ortodoxă mântuitoare ce nu a fost 
niciodată ruşinată. Cu adevărat, aceasta este credinţa poporului ales, a 
celor ce poartă icoana lui Dumnezeu în ei. In ziua răsplăţii, în marea zi a 
dreptăţii lui Dumnezeu, când Hristos va judeca cu dreptate, ei vor fi 
numiţi binecuvântaţi. 

XII 
Mărturisesc un botez spre Iertarea păcatelor' 



Apa spală. Ce spală apa ? Ea spală transpiraţia si praful de pe 
piele. Acele mici particule de impurităţi pe care corpul le secretă 
transpirând, apa le spală. Si orice particulă nesemnificativă de praf din 
această lume ce se asază pe piele, apa o poate îndepărta. 

Dar apa nu e în stare să înlăture toată murdăria, resturile si 
putreziciunea ce se adună în interiorul corpului. Apa este neputincioasă 
în faţa acestei murdării interioare, ce apare si rămâne în corp. Această 
murdărie vine de la praful dăunător si nesănătos pe care oamenii îl 
inhalează de parcă ar fi hrană. 

Si dacă apa este neputincioasă în faţa acestei impurităţi materiale, 
cu atât mai mult ea este neputincioasă în faţa impurităţii ascunse în 
adâncul sufletului. 

Este clar că apa nu spală sufletul. Ea curăţă aerul şi solul, poate să 
spele acoperământul vieţuitoarelor, inclusiv pielea omului. Efectele sale 
sunt enorme; serviciul său este nepreţuit. Dar ea nu poate înlătura 
necurăţia slinoasă a sufletului omenesc. Iudeii îşi spălau în mod constant 
pielea cu apă. Dar apa nu a putut niciodată să se atingă de necurăţenia 
sufletului lor. Si impuritatea interioară s-a acumulat în ei, într-o aşa 
măsură încât dintr-o dată ea a răbufnit si s-a revărsat peste preacuratul 
Domn lisus Hristos; duhoarea s-a împrăştiat deasupra întregii lumi până 
în zilele noastre. 

Apa nu e decât un simbol. Spălarea fizică este un simbol al spălării 
spirituale. Un simbol poate spăla un alt simbol, însă nu realitatea. Apa 
poate spăla suprafaţa exterioară a omului, însă nu si faţa sa interioară. Si 
această fată interioară este icoana lui Dumnezeu în om - sufletul viu cu 
realitatea duhovnicească din el. De aceea numai Dumnezeu, prin 
puterea Sfântului Duh, poate îndepărta necurăţia duhovnicească a 
omului. 

Insă chiar şi ca simbol al purificării, apa este necesară botezului 
creştin. Ea era indispensabilă chiar mai înainte pentru botezul simbolic, 
precreştin. Sfântul loan Botezătorul a botezat doar cu apă. Şi conform 
interpretării apostolului Pavel, întregul neam evreu era botezat în mod 
simbolic cu apă: „părinţii noştri au fost toţi sub nor şi (...) toţi au trecut 
prin mare. Toţi, întru Moise, s-au botezat în nor şi în mare" (I Cor. 10, 1- 
2). Acesta nu a fost un botez real, ci un botez simbolic, prefigurativ. 
Aceasta era doar o umbră a botezului creştin. 

Botezul creştin presupune purificarea totală. Acest botez este 



uşa prin care oamenii intră în Biserica lui Hristos. Ei nu intră de 
două sau de trei ori, ci o singură dată. Adică, există un singur botez, 
în Sfintele Scripturi ale lui Dumnezeu acest fapt este accentuat în 
mod special prin cuvintele: „Un domn, o credinţă, un botez" (Efes. 
4, 5). De aceea evitaţi pe cei ce vă spun că o persoană are nevoie de 
mai multe ori de un botez. 

Prin botez, cea mai ruşinoasă faptă cu care au fost pângăriţi 
strămoşii neamului nostru şi care s-a transmis urmaşilor ca o moştenire 
este îndepărtată de pe icoana lui Dumnezeu din noi. Această pecete 
demonică de pe sufletul nostru, întunecată şi respingătoare ca însuşi 
iadul, poate fi îndepărtată doar prin botezul adevărat. 

In consecinţă, botezul marchează moartea păcătosului, a omului 
vechi si naşterea omului nou din noi, fără păcat. Şi Sfintele Scripturi ale 
lui Dumnezeu confirmă acest fapt: „Au nu ştiţi că toţi câţi în Hristos lisus 
ne-am botezat, întru moartea Lui ne-am botezat. Deci, ne-am îngropat cu 
El în moarte prin botez; aşa încât după cum Hristos a înviat din morţi, 
prin mărirea Tatălui, tot aşa şi noi să umblăm întru înnoirea vieţii" (Rom. 
6,3-4). Căci Domnul nu a murit de două ori pentru a ne cere să ne 
botezăm întru moartea Sa de două ori. De aceea Sfinţii Părinţi de la al 
doilea Sinod Ecumenic de la Constantinopol au afirmat „mărturisesc un 
botez". 

Circumcizia iudeilor era un prototip al botezului creştin. Cu un 
cuţit era tăiată o mică bucată din corp. Acesta este un prototip. Prin 
botez excrescenţa păcătoasă din suflet este tăiată. Aceasta este 
realitatea. Si după cum circumcizia era folosită o dată şi pentru 
totdeauna, la fel şi botezul se face o dată si pentru totdeauna. Cir- 
cumcizia se practica atât pentru adulţi, cât şi pentru copii. Botezul 
de asemenea se practică atât pentru adulţi, cât si pentru copii. Aşa 
a fost în Biserica lui Dumnezeu din timpuri apostolice (Fapte 16, 14- 
15; 20-29 şi / Cor. I, 16). De aceea să-i evitaţi pe cei care vă spun să 
nu vă botezaţi copiii, întrebaţi-i: „Cine va fi răspunzător pentru 
sufletele copiilor ce mor în casele părinţilor botezaţi ?" 

„Intru iertarea păcatelor" - acesta este scopul botezului. Botezul lui 
loan nu era făcut în scopul purificării păcatelor, ci doar pentru pocăinţă, 
însuşi loan a confirmat aceasta spunând: „Eu unul vă botez cu apă spre 
pocăinţă, dar Cel ce vine după mine este mai puternic decât mine, Acela 
vă va boteza cu Duhul Sfânt şi cu foc" (Matei 3,11). Si El, Cel ce este 
mai puternic decât loan Botezătorul şi mai puternic decât întreaga lume, 
a arătat prin exemplul său personal cum se realizează botezul adevărat 
şi complet. El a fost botezat cu apă si cu Duh Sfânt. Cel fără de păcat a 
intrat în apa Iordanului si dintr-o dată Duhul lui Dumnezeu a coborât 
asupra Sa „în chip de porumbel", lată deci pe loan care botează cu apa 
care spală corpul şi Sfântul Duh al lui Dumnezeu care curăţă sufletul - 



adevăratul şi completul botez - botezul unic ce nu poate fi repetat în 
cazul aceleiaşi persoane. 

In timpul nopţii, Nicodim, un conducător al iudeilor, a venit la 
Hristos şi i-a cerut să-l înveţe calea spre mântuire. Botezatul Mesia i-a 
răspuns: „De nu se va naşte cineva din apă si din duh, nu va putea să 
intre în împărăţia lui Dumnezeu" (loan 3, 5). Purificarea, atât a corpului, 
cât si a sufletului. Prin îndurarea Sfântului Duh, apa primeşte putere 
şi sfinţenie, în timpul botezului focul Sfântului Duh arde 
excrescenţa ancestrală a sufletului fiecărui descendent al lui Adam. 
Prin botezul sufletului este înlăturată apăsătoarea povară, cocoaşa 
monstruoasă de pe spatele oamenilor care îi apasă de atâtea secole 
şi generaţii. Lepra ereditară dispare. Din acel moment sufletul este 
responsabil doar pentru cele viitoare şi nu şi pentru cele din trecut. 

Botezul cu care loan i-a botezat pe iudei la început a încetat. El a 
servit doar ca un semnal de alarmă şi de pregătire. împăratul cerurilor 
era aproape, întreaga atmosferă spirituală era molcomă, în aşteptare, 
aşa cum se linişteşte sufletul în omul muribund, loan a simţit suflarea 
unei brize noi, proaspete, frumos mirositoare şi dătătoare de viaţă în 
mijlocul duhorii cadaverice a lumii. Hristos era aproape; şi loan a dat 
alarma şi a strigat către oameni să se pregătească pentru venirea Sa, să 
se pocăiască. Şi el i-a botezat cu apă, întru pocăinţă. Acel botez a 
încetat. El nu deţinea puterea deplină, oferită de îndurarea Sfântului Duh 
adusă lumii de Hristos (Fapte 19, 1-16). Doar Botezul cu apă si cu Duh 
a continuat până astăzi. Fără el nimeni nu se poate numi creştin. 
Aveţi grijă, Domnul a dat poruncă Apostolilor: „Mergând, învăţaţi toate 
neamurile botezându-i în numele Tatălui şi al Fiului şi al Sfântului Duh" 
(Matei 28, 19). Aceasta este porunca vindecătoare şi mântuitoare pe 
care Apostolii au transmis-o celor ce au urmat şi pe care sfânta, 
universala si apostoleasca Biserică a perpetuat-o până în ziua de azi. 

Totuşi, în afară de acest Sfânt Botez cu care noi toţi am fost 
botezaţi, mai este si un alt fel de botez care nu este dat fiecăruia. 
Acesta este botezul cu sângele martiriului. Toţi acei mari bărbaţi şi 
femei care au pătimit şi şi-au vărsat sângele pentru Hristos au fost 
botezaţi cu botezul sângelui. Botezul cu sânge vă este foarte cunoscut 
vouă, credincioşilor ortodocşi. Nicăieri nu se găsesc atâţia oameni 
botezaţi cu propriul lor sânge ca printre strămoşii voştri, atât cei 
îndepărtaţi, cât şi cei recenţi. Chiar şi în timpurile noastre sângele 
martirilor continuă să fie vărsat în lumea ortodoxă. Sute şi mii de 
creştini ortodocşi se botează cu sânge propriu. Aceştia sunt 
neînfricaţi martori ai Evangheliei lui Hristos. Copiii lui Dumnezeu pe 
care păgânii şi ateii îi măcelăresc ca pe miei! Sacrificiul lor întăreşte 
Biserica lui Hristos pe pământ, şi numele lor sfinte completează 
calendarul creştin. Botezaţi în propriul lor sânge, ei au fost şi vor fi 



întotdeauna comoara şi podoaba Ortodoxiei. 

Au fost chiar şi păgâni care nu au fost botezaţi cu apă si cu Duh, ci 
doar cu sângele martiriului. Şi botezul lor este acceptat ca valid şi 
canonic. Botezul lor e considerat chiar mai de preţ decât botezul nostru 
obişnuit. Ei nu au avut timp să fie botezaţi cu apă şi cu Duh. Fiind 
păgâni, ei erau orbi sufleteşte, dar brusc au început să vadă şi L-au 
recunoscut pe Hristos, oferindu-l imediat vieţile lor. Astfel, ei au fost 
botezaţi cu un botez al Domnului, însă nu şi cu celălalt; au fost botezaţi 
cu botezul Golgotei, însă nu şi cu botezul Iordanului. Şi sute şi mii de 
strămoşi de-ai voştri, tineri şi bătrâni, bărbaţi şi femei, împăraţi şi 
patriarhi, bogaţi şi săraci au fost botezaţi cu ambele botezuri: cel al 
Iordanului şi cel al Golgotei. Numărul acestor neînfricaţi strămoşi ai voştri 
care au fost botezaţi mai întâi cu apă şi cu Duh şi apoi cu sângele 
martiriului lor a crescut atât de mult de-a lungul secolelor, încât ei ar 
putea popula o ţară întreagă. 

Primul botez, cel cu apă şi Duh, a fost poruncit; al doilea însă, cu 
sânge propriu, a fost lăsat la decizia proprie a fiecăruia. Odată, blândul 
Domn a întrebat pe fiii lui Zevedeu: „Puteţi oare să beţi paharul pe care-l 
voi bea Eu şi cu botezul cu care Eu Mă botez să vă botezaţi ?" (Matei 20, 
22). Vedeţi cum Domnul îşi numeşte patimile botez ? Şi vedeţi cum El nu 
ordonă fiilor: „Trebuie !" Ci mai degrabă îi întreabă: „Puteţi oare ?" Este 
limpede, aşadar, că botezul cu sânge nu este obligatoriu pentru toţi 
credincioşii, după cum este primul botez, ci este lăsat la voia fiecăruia. 
Doar cei ce au o credinţă foarte mare în Domnul şi o dragoste la fel de 
mare pentru El iau hotărârea de a se boteza cu sânge. După cum El 
însuşi a spus: „Mai mare dragoste decât aceasta nimeni nu are, ca 
viaţa lui să şi-o pună pentru prieteni. Voi prietenii mei sunteţi" (loan 
15,13-14). Nenumăraţi strămoşi de-ai voştri au fost prieteni ai Prietenului 
oamenilor. Şi ei au mărturisit prietenia Sa faţă de ei, cu pecetea sângelui 
şi a morţii. 

Nu vă lăsaţi înşelaţi, purtătorilor de Hristos, dacă un eretic vă 
spune că botezul este unica taină sfântă, plină de milostivire, şi că 
altele nu există. Nu vă lăsaţi înşelaţi de faptul că în Crezul nostru se 
menţionează doar botezul, iar celelalte Sfinte Taine nu sunt 
menţionate. Sfinţii Părinţi de la Constantinopol, care au menţionat 
Sfântul Botez, recunoşteau şi celelalte taine sfinte. Pe lângă Botez, 
ei cinsteau şi Mirungerea, Mărturisirea, Sfânta împărtăşanie, 
Cununia, Sfântul Maslu, Preoţia sfântă şi canonică. Atât Sfânta 
Scriptură, cât şi Sfânta Tradiţie confirmă toate aceste Taine. Totuşi, 
Sfinţii Părinţi, compunând concisul Simbol al Credinţei, au 
menţionat doar botezul, pentru că este prima taină fundamentală a 
Bisericii lui Dumnezeu. 

Intr-adevăr, prin taina botezului, omul se vindecă de trecutul său 



bolnav si-şi aduce sufletul la „spitalul" numit Biserică. Şi o dată intrat în 
acest „spital" prin botez ca printr-o uşă, sufletul găseşte aici, înăuntru, tot 
de ce are nevoie pentru a fi sănătos. Aici găseşte mărturisirea şi 
penitenţa, care tratează orice rană sufletească. Găseşte Sfânta 
împărtăşanie, hrană pentru suflet, din trupul şi sângele lui Hristos. Aici el 
găseşte Sfântul Maslu - cerere adresată prin rugăciune Sfântului Duh de 
a întări şi de a milui templul care este corpul omenesc, precum şi slăbitul 
sălăşluitor al acestui templu, sufletul omenesc. Aici el găseşte sfânta 
taină a Căsătoriei -un miracol al celei mai înţelepte organizări a lui 
Dumnezeu. Aici el găseşte binecuvântarea preotului, în continuitatea 
misiunii şi puterii apostolice. Aici el găseşte toate celelalte leacuri prin 
care atotputernicul Duh al lui Dumnezeu tratează, consolează, mângâie 
şi înalţă sufletele credincioşilor. 

Aceasta este credinţa celor chibzuiţi şi înţelepţi. Nechibzuiţii şi cei 
slabi la minte o acceptă fără tragere de inimă. Necunoscându-şi propria 
nimicnicie, ei nu simt nevoia unui ajutor de la Dumnezeu. Dar chibzuiţii 
cercetează cu grijă propria lor slăbiciune şi slăbiciunea tuturor celor 
născuţi pe pământ. Si cercetându-se pe sine si pe ceilalţi, ei au ajuns să 
cunoască faptul că necurăţenia sufletului omenesc nu poate fi curăţată 
cu apă; si nici cu vreun alt element al naturii fără puterea Sfântului Duh al 
lui Dumnezeu. De aceea ei cer cu umilinţă ajutorul lui Dumnezeu. Si, în 
înţelepciunea lor, ei profită de toate balsamurile pentru suflet care se 
găsesc în spitalul divin care e Sfânta Biserică , întorcând spatele 
umbrelor şi iluziilor acestei lumi, ei se încred în voinţa Celui Preaînalt. Şi 
îşi îndreaptă, fără de încetare, privirea către lumina eternă. Ei ştiu că 
sunt pelerini şi că pelerinajul lor în curând va lua sfârşit. De aceea ei 
înaintează fericiţi din ce în ce mai mult. Şi îi ajută binevoitori pe tovarăşii 
lor, pe fraţii şi surorile lor, ca si cum ar fi cu toţii copii împărăteşti ce se 
întorc la domeniul împărătesc al Tatălui lor din cer. 

Aceasta este credinţa voastră, purtătorilor de Hristos, credinţa 
strămoşilor voştri chibzuiţi şi înţelepţi. Fie aceasta si credinţa copiilor 
voştri, până la sfârşitul călătoriei. Aceasta este credinţa ortodoxă 
mântuitoare. Cu adevărat aceasta este credinţa poporului cu ales, a 
celor ce poartă icoana lui Dumnezeu în sine. In ziua răsplăţii, în 
înfricoşata zi a dreptăţii, când Hristos va judeca cu dreptate, ei vor fi 
numiţi binecuvântaţi. 

XIII 



Aştept învierea morţilor' 



Un stol de păsări - ce privelişte încântătoare! O singură pasăre nu 
lasă niciodată impresia unei frumuseţi atât de copleşitoare precum o face 
un stol întreg. Nici un stol de păsări care se odihneşte pe pământ nu este 
la fel de frumos ca un stol în zbor, ce zboară tot mai sus şi mai compact. 

Imaginaţi-vă un milion de păsări dintr-o singură specie. Imaginati- 
vă că toate sunt roşii. Si că ele coboară, se aşază pe sol şi rămân acolo. 
Un alt milion coboară, se aşază şi rămâne. Şi iarăşi un altul şi altul, şi 
aşa secole şi secole de-a rândul. Stoluri nenumărate, miliarde, fără de 
capăt, de păsări. Rămânând pe pământ, îşi schimbă culoarea în diverse 
nuanţe. Unele devin roşu închis, altele negre, pestriţe sau albe. 

Şi imaginaţi-vă că aceste stoluri nenumărate, de parcă ar primi un 
ordin de la cineva, s-ar ridica toate odată în aer şi ar începe să zboare. 
Ce privelişte măreaţă! Cele mai multe sunt păsările albe si stolurile lor 
dense zvâcnesc în faţă. După ele urmează pasările pestriţe, apoi vin cele 
roşii si, în cele din urmă, cele negre. Păsările albe zboară iute si vioi, iar 
cele ce urmează după ele cu cât sunt mai în spate, cu atât zboară mai 
neîndemânatic şi fără poftă. Soarele va fi acoperit cu totul, iar deasupra 
pământului se va lăsa întunericul nopţii. 

O, fraţilor şi surorilor, acesta nu este doar un vis si o imagine. 
Realitatea va depăşi orice vis si orice imaginaţie a omului. 

Intr-o noapte înstelată, Dumnezeu l-a scos pe dreptul şi 
credinciosul Avraam afară si i-a zis: „la uită-te la cer şi numără stelele, 
dacă poţi să le numeri!" Avraam, cuprins de teamă şi consternare, a 
privit. Atunci Dumnezeu i-a zis: „Atât de mulţi vor fi urmaşii tăi!" (Fac. 
15,5). Si la vremea aceea Avraam era bătrân şi fără copii. Si-a îndeplinit 
Dumnezeu promisiunea ? 

Până astăzi miliarde fără capăt de suflete umane au coborât şi s- 
au aşezat pe pământ, îmbrăcate toate în carne şi sânge ca într-un 
veşmânt purpuriu. Aşa a binevoit Dumnezeu. Miliarde fără capăt, şi totuşi 
în momentul în care Dumnezeu a promis aceasta Avraam nu avea nici 
un copil! Miliarde fără capăt. Sunt oare mai multe stele pe cer ? 

Sara a râs în inima ei când a auzit promisiunea lui Dumnezeu că în 
curând va naşte un fiu. 

Soţia lui Avraam a zis: „După ce am ajuns bătrână să-mi mai fie 
mie a zburda ? Iar stăpânul meu e un moşneag!" Atunci Domnul a zis lui 
Avraam: „Pentru ce a râs Sara ? ... Este la Dumnezeu vreun lucru cu 
neputinţă ?" şi într-ade-văr, Dumnezeu nu s-a dat înapoi de la cele 
promise. El şi-a ţinut promisiunea. Urmaşii drepţi ai lui Avraam au 



îmbogăţit în plan spiritual poporul creştin. Şi probabil s-au înmulţit, 
depăşind numărul stelelor de pe cer. 

Aceasta a fost promisiunea lui Dumnezeu, legată de coborârea 
sufletelor pe pământ. O promisiune măreaţă si minunată, egalată doar de 
o altă promisiune a lui Dumnezeu şi anume înălţarea sufletelor de pe 
pământ şi învierea din morţi. Dumnezeu, prin Domnul Hristos Cel înviat, 
a făcut o promisiune adevărată, cum că morţii vor învia şi se vor înfăţişa 
la Judecată. „Când va veni Fiul Omului întru mărirea Sa şi toţi sfinţii 
îngeri cu El, atunci şedea-va în tronul slavei Sale. Şi se vor aduna 
înaintea Lui toate neamurile şi-i va despărţi pe unii de alţii..." (Matei 25, 
31 şi urm.). 

Domnul vorbeşte despre toate neamurile, despre toate stolurile de 
păsări care s-au aşezat pe pământ de la începutul până la sfârşitul tim- 
pului. Apostolul lui Hristos vede învierea ca pe o taină fără seamăn şi 
astfel el o dezvăluie încet şi cu grijă credincioşilor spunând: „Fraţilor, 
despre cei ce au adormit, nu voim să fiţi în neştiinţă ca să nu vă întristaţi 
în rând cu ceilalţi, care nu au nădejde... Pentru că însuşi Domnul, cu 
strigare mare, la glasul arhanghelului şi întru trâmbiţa lui Dumnezeu, va 
pogorî din cer, şi cei morţi întru Hristos vor învia întâi" (I Tesal. 4, 13-16). 
Şi iarăşi spune: „lată, taină spun vouă ... într-o fărâmă, într-o clipeală de 
ochi, la trâmbiţa cea de apoi. Căci trâmbiţa va suna şi morţii se vor scula 
fără stricăciune..." (/ Cor. 15, 51-52). Atunci ceea ce e trecător va fi 
îmbrăcat în ceea ce e netrecător şi ceea ce e muritor va fi îmbrăcat în 
nemurire. Şi atunci se vor adeveri cele scrise: „Moarte, unde este biruinţa 
ta ? Moarte, unde este boldul tău ?" (I Cor. 15, 55). 

Atunci miliarde de suflete se vor îmbrăca în lumină, veşmânt 
nepieritor, în trupuri cereşti asemănătoare cu cel al lui Hristos. Şi acele 
stoluri, o, acele nenumărate stoluri, îşi vor lua zborul de pe pământ. 
Unele stoluri vor fi albe ca zăpada, altele roşii, altele pestriţe, altele 
negre. Stolurile albe vor fi albe datorită curăţeniei şi virtuţiilor, cele roşii 
vor fi roşii din cauza sângelui care are întâietate asupra duhului lor, cele 
pestriţe vor fi pestriţe din cauza amestecului de bine şi de rău din ele, iar 
cele negre vor fi negre din cauza păcatului din ele. 

Să nu cădeţi pe gânduri dacă cineva va râde de promisiunea lui 
Dumnezeu privind învierea morţilor. Şi Sara a râs cu mult timp în urmă 
de promisiunea lui Dumnezeu, şi apoi s-a ruşinat. 

Credeţi, voi credeţi şi nu vă îndoiţi, că cel ce râde de a doua 
promisiune a lui Dumnezeu va fi ruşinat, întrebaţi-l şi ziceţi-i: „Este la 
Dumnezeu vreun lucru cu neputinţă ?". 

„Aştept învierea morţilor". Aşteptăm învierea spirituală a păcătoşilor 
zi de zi, ceas de ceas. Aşteptăm ca sufletele împestriţate şi înnegrite de 
păcat să se albească şi să revină la viaţă prin pocăinţă. Şi noi ne 
bucurăm împreună cu îngerii din cer când măcar un păcătos se 



pocăieşte şi se întoarce la Hristos (Luca 15,10). Ne bucurăm cu Tatăl, 
care găsindu-şi fiul rătăcitor a spus: „Acest fecior al meu era mort şi a 
înviat" (Luca 15, 24). Adesea aşteptăm acest fel de înviere şi adesea o 
primim. 

Dar noi mai aşteptăm şi învierea tuturor. Aşteptăm o înviere unică, 
finală a tuturor morţilor, care de la începutul creaţiei au locuit pe pământ 
şi au căzut pradă puterii morţii. Noi ne bazăm în această aşteptare pe 
raţiune, pe conştiinţă şi mai ales pe promisiunea lui Dumnezeu. 

Raţiunea limpede şi clară ne spune că acest vârtej al vieţii nu se 
sfârşeşte la moarte. Din timpuri imemoriale popoarele au simţit că 
moartea nu este un punct, ci o virgulă . Toate triburile pământului, 
chiar şi în întunecimea lor idolatrică, au avut presentimentul unui 
oarecare mod de viaţă după moarte. Poeţii şi filosofii Greciei antice au 
vorbit despre viaţa sufletului uman din Hades, în semiîntuneric şi în 
semiviaţă. Egiptenii îmbălsămau corpurile neînsufleţite cu răşină şi cu 
uleiuri aromate pentru a le păstra pentru o altă viaţă. Continuarea vieţii 
după moarte şi judecata dreaptă au fost concepute de către conştiinţele 
umane lucide ca ceva firesc şi necesar. 

Totuşi, noi, creştinii, în credinţa noastră nu ne bazăm pe înviere şi 
viaţă dincolo de mormânt, pe teoriile poeţilor şi filosofilor sau pe 
bănuielile şi presentimentele naţiilor şi triburilor, ci pe experienţă şi pe 
promisiunea lui Dumnezeu. Credinţa noastră e clădită pe piatră şi nu pe 
nisip. Domnul nostru lisus Hristos, Revelatorul tuturor adevărurilor vieţii, 
ne-a revelat şi adevărul învierii din morţi. El ni l-a revelat atât prin 
cuvinte, cât şi prin fapte, pentru ca să se bucure inimile voastre, o, 
purtătorilor de Hristos. 

Odată, saducheii care nu credeau în înviere au vrut să-L pună pe 
Domnul la încercare. Ei L-au întrebat a cui soţie va fi o anumită femeie în 
„lumea de dincolo". Batjocoritorii au fost ei înşişi mustraţi de prostia lor. 
Blândul Domn lisus Ie-a răspuns: „La înviere, cei ce înviază nici nu se 
însoară, nici nu se mărită, ci sunt ca îngerii lui Dumnezeu din cer. Şi 
Domnul a mai adăugat: Nu este Dumnezeu al morţilor, ci al viilor" (Matei 
22, 30; 32). Şi dacă toţi cei vii de pe pământ ar muri şi ar rămâne în 
morminte, cum ar putea Dumnezeu fi numit „Dumnezeu al viilor" ? 

In Capemaum, acea cetate a necredincioşilor care a dispărut de pe 
faţa pământului din cauza lipsei de credinţă - în această cetate puţin 
credincioşii iudei îi puneau Domnului o întrebare după alta. In cele din 
urmă, Domnul a zis: „Amin, amin grăiesc vouă. Cel ce mănâncă trupul 
Meu şi bea sângele Meu are viaţă veşnică şi Eu îl voi învia în ziua cea de 
apoi" (loan 6, 53-54). In faţa templului lui Solomon care a fost ras de pe 
faţa pământului, fiind pângărit de necredinţă, Domnul a spus: „Vine 
ceasul, si acum este, când morţii vor auzi glasul Fiului lui Dumnezeu... Si 
vor ieşi: cei ce au făcut cele bune spre învierea vieţii, iar cei ce au făcut 



cele rele spre învierea osândei" (loan 5,25-29). Celor ce clatină din cap 
spunând ce greu le vine lor să creadă, spuneţi-le: „Este la Dumnezeu 
vreun lucru cu neputinţă ?". 

In plus, lisus a mai făcut si alte multe afirmaţii despre învierea 
morţilor. Si pentru a nu lăsa loc pentru îndoială, El a confirmat cele spuse 
de El prin fapte. El a înviat pe fiica moartă a lui lair, pe un conducător al 
sinagogii iudeilor. Domnul a luat mâna ei rece si moartă în a Sa şi a 
spus: „Copilă, ţie zic, scoală-te!". Si fetiţa moartă a revenit viaţă şi s-a 
ridicat (Matei 9,25; Marcu 5,41 ). 

Si iarăşi, Domnul a înviat pe fiul văduvei lui Nain. Ajungând în acel 
oraş împreună cu discipolii Săi, El a întâlnit o procesiune funerară şi a 
văzut o văduvă bocindu-şi cu disperare unicul fiu. Mai întâi, El s-a 
apropiat de mamă consolând-o cu cuvintele: „Nu mai plânge!". Apoi 
apropiindu-se, s-a atins de raclă şi a rostit: „Tânărule, ţie zic, scoală-te!", 
şi tânărul a înviat şi s-a ridicat. „Şi lisus l-a dat mamei sale" (Luca 7,12- 
15). 

Mai apoi, Domnul l-a înviat şi pe Lazăr în Betania. Patru zile a stat 
el în mormânt. Surorile sale îl plângeau. Şi toate rudele sale îl plângeau. 
Până şi Domnul a început să plângă. Şi lisus a strigat: „Lazăre, vino 
afară!". „Şi mortul a ieşit la lumină" (loan 11). Şi Domnul l-a lăsat să 
meargă la surorile lui. 

Pe cine a mai înviat Domnul ? Pe Sine. El a înviat din mormânt a 
treia zi după ce a murit, aşa precum a proorocit. Şi „văzând că este 
Domnul s-au bucurat ucenicii" (loan 20,20). Ce suflet omenesc însetat de 
viaţă nu s-ar bucura de Domnul ? înviatul care înviază! Aşa 
atotputernicul Domn lisus a confirmat cuvintele Sale şi promisiunea sa 
privind învierea celor ce sunt morţi. 

Sfinţii Apostoli au făcut din învierea din morţi a lui Mesia temelia 
predicării Evangheliei. Şi toată speranţa lor personală şi tot curajul lor 
neclintit în faţa morţii şi-a extras putere şi hrană din acest eveniment 
slăvit. Unii dintre ei, care la început persecutau Biserica lui Hristos, dar 
mai apoi au văzut viu şi înălţat pe Domnul, au scris: „Iar de vreme ce 
Hristos se propovăduieşte că a înviat din morţi, cum zic unii printre voi că 
nu este o înviere a morţilor? ...Iar dacă nădejdea noastră în Hristos este 
numai pentru viaţa aceasta, suntem mai de plâns decât toţi oamenii" (/ 
Cor. 15,12,19). Dar Hristos a înviat din morţi şi a confirmat şi învierea 
noastră; şi El ne-a făcut pe noi, cei ce credem în El, cei mai fericiţi dintre 
toţi oamenii. 

Domnul a murit şi a înviat pentru a arăta şi a demonstra propria 
noastră înviere din morţi. Cu învierea Sa o flacără de credinţă nestinsă a 
fost aprinsă pentru vecie în inimile oamenilor, credinţa că şi ei vor învia. 
„Şi precum întru Adam toţi mor, aşa şi întru Hristos toţi vor învia! (I Cor. 
15,22). Şi dacă vreo Sara actuală va râde şi va zice: „Aceasta este greu 



de crezut", răspundeţi-i: „Este oare la Dumnezeu vreun lucru cu 
neputinţă ?". 

Demult, în timpuri străvechi, un prooroc a văzut şi a proorocit că 
cei care dorm în ţărâna pământului se vor deştepta, unii pentru viaţa 
veşnică, iar alţii spre ocară şi spre scârbă veşnică (Dan. 12, 2). 

Totuşi, un alt prooroc, mai înainte, a privit şi a văzut într-o viziune o 
vale întinsă plină până peste margini cu oasele uscate ale morţilor. Şi el 
a privit şi a văzut cum la glasul Domnului s-a făcut cutremur mare şi 
oasele uscate au început să se adune şi să se aşeze. Şi privind, el a 
văzut cum oasele au început să se acopere cu carne şi să se îmbrace cu 
piele. Şi Dumnezeu a poruncit şi duhul vieţii a intrat în ele. Si proorocul a 
văzut cum corpurile omeneşti au prins viaţă si „se sculă în picioare o 
foarte mare oştire" (lez. 37). 

Acestea sunt viziunile si proorocirile drepţilor profeţi ai lui 
Dumnezeu. Realizarea acestor viziuni şi îndeplinirea acestor proorociri a 
venit de la Hristos si prin Hristos. Iar celor ce se mai îndoiesc încă si care 
spun că acest lucru este imposibil, răspundeţi-le: „La oameni aceasta 
este cu neputinţă, la Dumnezeu însă toate sunt cu putinţă" (Matei 19, 
26). Răspundeţi-le cu cuvintele Celui ce înviază. Astfel veţi împrăştia 
îndoielile lor si vă veţi salva fraţii si surorile. 

Aceasta este credinţa dreptcredinciosilor si a celor prevăzători. 
Celor ce au fost amăgiţi de gândirea lumească si celor ce au fost 
îmbătaţi de aromele acestei lumi le este greu să accepte si să păstreze 
această credinţă. Cei pe care lumea îi înnegreşte cu nămolul său nu-şi 
apleacă urechea la promisiunea lui Dumnezeu. Dar adevăraţii credincioşi 
cred în cuvântul Domnului şi aşteaptă cu trezvie împlinirea sa. Ei sunt 
sătui de minciunile celor înşelători şi sunt scârbiţi de drumul scurt al 
falsităţii. De aceea, cărările lungi ale Celui Preaînalt au devenit dragi lor 
şi drumurile mari ale Celui Adevărat sunt scumpe pentru ei. Pe această 
cărare lungă El îi înviorează cu adeverirea destinaţiei celei bune. Cea 
mai mare înviorare a lor este cuvântul Mântuitorului şi Ghidului ce a 
parcurs ca om această cărare a lor şi a ajuns la destinaţie; a văzut 
destinaţia şi Ie-a vestit lor fericire mare. 

La capătul scurtăturilor mincinoşilor se află întotdeauna câte un 
balaur; întotdeauna acel şarpe străvechi care l-a împins pe primul 
reprezentant al rasei noastre afară din Paradis. Dar la capătul lungii 
cărări a adevărului aşteaptă împăratul şi Tatăl, consolatorul care înviază. 
Aceasta bucură pe dreptcredincioşi şi pe prudenţi. Şi ei împărtăşesc 
bucuria lor fraţilor lor, tovarăşilor lor, copii ai Marelui împărat. 

Aceasta este credinţa voastră, o, purtătorilor de Hristos, credinţa 
strămoşilor voştri dreptcredincioşi şi prudenţi. Fie aceasta şi credinţa 
copiilor voştri, din generaţie în generaţie, până la capătul călătoriei. 
Aceasta este credinţa ortodoxă mântuitoare care nu a fost niciodată 



ruşinată. Cu adevărat, aceasta este credinţa poporului ales, a celor ce 
poartă icoana lui Dumnezeu în ei. La judecata lui Hristos, în Marea Zi, ei 
nu se vor întrista, ci vor primi viaţă şi vor fi numiţi binecuvântaţi. 

XIV 
Si viata veacului ce va să vie" 



întoarcerea acasă. Vai, ce bine este să te întorci ! Mai ales la o 
casă unde te aşteaptă un tată împreună cu mulţi fraţi, surori, copii si 
prieteni! Şi mai ales atunci când casa nu este o cocioabă lipsită de 
provizii şi goală, ci un palat împărătesc, unde un tată împărat îşi aşteaptă 
cu o adâncă îngrijorare copiii din depărtări. 

Călători, voi ştiţi că Tatăl împărătesc nu e nimeni altul decât Cel 
Preaînalt. Voi sunteţi copiii pe care El îi aşteaptă cu o atât de adâncă 
îngrijorare. Voi vă întoarceţi dintr-un ţinut străin la El. Această lume şi 
Adevărul sunt câmpuri ale Sale, dar ele se află departe şi sunt pline de 
spini. El v-a trimis în acest ţinut îndepărtat pentru ca să vă fie dor de 
El şi să vedeţi că fără El nu puteţi face nimic . Nu era obligatoriu ca El 
să se despartă de voi. Mai întâi aceasta a devenit obligatoriu pentru 
prima voastră mamă, E va. Şi atunci Dumnezeu a trimis-o pe ea şi pe 
urmaşii săi pe acest pământ al Său îndepărtat, pe acest câmp spinos, 
unde pâinea se câştigă prin sudoarea frunţii. 

Multe rânduri de strămoşi de-ai voştri au venit pe acest câmp 
spinos, unde şi-au disputat hrana cu lăcustele şi cu fiarele. Şi ei s-au 
obişnuit cu societatea celor inferiori lor. Şi atunci când ei au uitat de casă 
şi de origine, au început să creadă că nu există un câmp mai bun sau o 
lume mai minunată decât acest târg murdar de oale şi nici o societate 
mai nobilă decât cea a animalelor. 

Blândele ceruri s-au întristat văzând că omul a ajuns una cu 
animalele, îngerii luminoşi au rămas încurcaţi văzând icoana lui 
Dumnezeu din oameni pângărită. Preaînaltului i s-a făcut milă de neamul 
omenesc şi a luat cea mai dramatică hotărâre din istoria lumii create, a 
cerului şi a pământului. El a hotărât să facă ceva ce numai dragostea 
nemărginită poate face, şi anume să trimită pe Fiul Său, Unul-Născut; 
să-L îmbrace în zdrenţe omeneşti, în zdrenţele unui cerşetor pentru ca 
să nu inspire teamă cerşetorilor prin lumina şi măreţia Sa. El a hotărât să 
arunce porcilor cea mai de preţ perlă a Sa, să o arunce celor ce se 
tolăneau ca porcii în noroi. 

Si Fiul de împărat a pornit bucuros în întâmpinarea sacrificiului Său 
si El a coborât aici, unde urmaşii Evei se băteau pentru hrană cu 
animalele. El a găsit o singură fiică a Evei - una, unică, pură si sfântă 
Fecioară, care era demnă de a ţese din corpul său un corp pentru El. Si 
în acest veşmânt sărăcăcios din carne, El a apărut printre beţivi şi turbaţi 
ca si cum ar fi apărut într-o casă de nebuni. 

De îndată ce urmaşii fiarelor L-au văzut au sărit asupra Sa cu 



cuţitele. El s-a ferit. 

■ 

Când El i-a numit fii ai Tatălui ceresc, ei L-au privit cu gura 
căscată şi l-au cerut o minune. 

Când El a făcut mai multe minuni, ei au spus că Ie-a făcut cu 
ajutorul diavolului. Căci ei încetaseră de a mai crede în Dumnezeu, 
însă de credinţa în diavol nu s-au lăsat niciodată. 

Când El a început să scoată demonii din oameni, ei au spus că 
El alungă demonii cu ajutorul lui Belzebut, prinţul demonilor! 

Când El Ie-a împărtăşit din înţelepciunea cerească, ei L-au 
întrebat unde a făcut şcoală. Si când au auzit că El era tâmplar, fără 
şcoală şi învăţători pământeşti, L-au dispreţuit. 

Când a dat orbului vedere în ziua de Sabat, ei L-au acuzat de 
încălcarea legii cu privire la Sabat. 

Când a postit, ei L-au numit gurmand. 

Când S-a rugat lui Dumnezeu, ei L-au numit ateu. 

Când a stat lângă păcătoşi, ei L-au numit păcătos. Când i-a 
întrebat ce păcat a săvârşit, ei au început să latre la El precum nişte 
câini turbaţi. 

Când El Ie-a vorbit despre împărăţia cerurilor, ei L-au acuzat 
că vrea să-i trădeze romanilor. Dar când El Ie-a spus să dea 
cezarului ceea ce aparţine cezarului, ei L-au predat romanilor, 
acuzându-L de mare trădare împotriva Romei! 

In cele din urmă, ei L-au scuipat; adică l-au dat anume ceea ce 
erau ei - scuipat respingător! 

Ei L-au răstignit pe cruce. Si pe când sfânt sângele Său se 
vărsa pe pământ, ei II insultau şi dansau în jurul Său. 

Insă el a fost biruitor şi S-a ridicat din mormânt şi a dovedit 
lumii cine era. Si lumea a pornit pe urmele Sale. Şi lumea a început 
să înveţe de la el şi a încetat să fie una cu animalele. 

Ţineţi minte, călătorilor, sângele Său a stropit pământul. Cu 
propriul Său sânge a însemnat El cărarea ce duce către baştină voastră 
pentru ca voi să nu vă abateţi de la ea. Cei ce călătoresc pe mare 
privesc la stele pentru a nu se rătăci. Asiguraţi-vă că şi voi, ca şi ei, priviţi 
spre picăturile din sângele Său, spre picăturile ce strălucesc ca stelele, şi 
veţi vedea cărarea ce duce spre baştină voastră. 

Nici moartea şi nici mormântul nu vă pot sta în cale, chiar dacă 
trupurile voastre vor fi moarte înainte ca El să se arate lumii pentru ultima 
oară, nu veţi fi pierduţi din vedere sau uitaţi. Voi veţi aştepta în faţa 
porţilor luminii eterne până va răsuna trâmbiţa arhanghelului. 

Mai întâi va răsuna trâmbiţa arhanghelului. Acestui răsunet al 
trâmbiţei cereşti îi va urma învierea morţilor din morminte, învierii îi va 
urma înfricoşata Judecată a lui Dumnezeu. Si înfricoşatei Judecăţi a lui 
Dumnezeu îi va urma viaţa celor drepţi în împărăţia veşnică a lui Hristos. 



Aşa a fost proorocit de către Cel Adevărat. Toate proorocirile Sale s-au 
îndeplinit. Si aceasta se va îndeplini. 

Viata veacului ce va să vie este viata în slavă si fericire, în 
împărăţia Creatorului, în braţele Tatălui , în Paradis. Aceasta este viaţa 
neatinsă de frică, netulburată de îngrijorare, neîntunecată de boală, 
imună la decădere si moarte. 

Toate necazurile vieţii pe pământ vor părea o picătură de apă 
sărată în apa proaspătă a unui râu, comparate cu viaţa din Paradis. 
„Cele ce ochiul n-a văzut şi urechea n-a auzit şi la inima omului nu s-au 
suit, acestea Ie-a gătit Dumnezeu pentru cei ce-L iubesc" (7 Cor. 2, 9). 
Viaţa pământească în comparaţie cu acea viaţă este precum umbra 
unui pom faţă de pom. Umbra se aseamănă cu pomul, dar nu este 
pom. Aşa si viaţa pământească a omului seamănă cu viaţa, dar nu este 
viată adevărată. 

Ea este ca somnul comparat cu trezia. Când vom intra în acea 
viaţă, va fi ca si cum ne-am trezit din somn şi vom intra treji în împărăţia 
trezviei. Această împărăţie a trezviei este împărăţia nemuritoare a lui 
Dumnezeu, în ea domneşte Unul Dumnezeu. Şi în ea nu există amalgam 
de falsitate şi adevăr, căci totul este adevăr: 

nici un amalgam de dreptate şi nedreptate, căci totul este dreptate; 
nici un amalgam de frumuseţe şi urâţenie, căci totul e frumuseţe; 
nici un amalgam de lumină şi întuneric, căci totul este lumină; 
nici un amalgam de fericire şi necaz, căci totul e fericire; 
nici un amalgam de viaţă şi moarte, căci totul e viaţă. 

Această împărăţie nemuritoare este împărăţia lui Hristos, veşnica 
împărăţie a Domnului nostru şi Mântuitorului lisus Hristos (II Pir. I, 11; // 
77/77. 4, 18). Căci El este cel mai mare biruitor şi Lui i s-a dat putere şi 
slavă şi autoritate şi domnie şi judecată şi un tron mai presus de toate 
tronurile şi măreţie mai presus de toate măreţiile. El deţine toate acestea 
pentru vecie ca Unul-Născut Fiu al lui Dumnezeu, însă El a câştigat 
toate acestea pe pământ ca om: prin umilire, suferinţă şi moarte. 

In această împărăţie Hristos va fi înconjurat de cei ce-L 
urmează, de cei ce suferă şi poartă pe ei pecetea suferinţei 
împăratului şi Domnului lor. Aceştia sunt apostolii, profeţii şi drepţii din 
Vechiul Testament, martirii şi monahii, asceţii şi purtătorii crucii, păstorii 
şi învăţătorii Bisericii -toţi cei ce s-au asemănat lui Hristos. Toţi cei ce au 
purtat războiul Său si au obţinut victoria Sa se vor aduna în jurul Lui 
împreună cu îngerii Lui. Aşa va fi, căci aşa a promis El când a spus: „si 
vă voi lua pe voi la mine să fiţi si voi unde sunt Eu" (loan 14,3). 

Această împărăţie nemuritoare mai este numită şi „Oraşul Sfânt" şi 
„Noul Ierusalim". Prin frumuseţea sa acest oraş va depăşi toate visele, 



toate cuvintele, toate comparaţiile, toate concepţiile umane. Cât despre 
cei ce vor fi consideraţi demni de a intra în această împărăţie eternă si 
sfântă, Domnul „va şterge orice lacrimă din ochii lor şi moartea nu va mai 
fi; nici plângere, nici strigăt, nici durere nu vor mai fi, căci cele dintâi au 
trecut" (Fapte 21,4). Aşa a fost vestit de către Cel Adevărat, aşa a fost 
văzut de către Cel Clarvăzător. Si aşa se va întâmpla. 

In acest oraş sfânt nu vor străluci nici soarele, nici luna şi nici 
stelele. „Si noapte nu va mai fi, şi nu au trebuinţă de lumina lămpii sau de 
lumina soarelui, pentru că Domnul Dumnezeu le va fi lor lumină şi vor 
împăraţi în vecii vecilor" (Fapte 22, 5). Aşa a fost vestit de Cel Adevărat 
si aşa a fost văzut de Cel Clarvăzător. Si aşa se va întâmpla. 

Imaginaţi-vă o lume, purtători de Hristos, unde în locul soarelui 
luminează Dumnezeul Preaînalt însuşi, El străluceşte, încălzeşte, dă 
viaţă si întinereşte în permanenţă ! Aceasta este lumea voastră, către 
care călătoriţi voi. Aceasta este baştină voastră în care voi vă întoarceţi: 
o baştină nepieritoare, unde si voi veţi fi nepieritori. Acesta este pământul 
strămoşesc al fiilor cerescului Tată, al tuturor celor ce au fost adoptaţi ca 
fii ai lui Dumnezeu prin Domnul lisus. Si voi vă veţi număra printre 
aceştia de veţi ieşi biruitori. 

Această împărăţie mai este numită si „împărăţia sfinţilor Celui 
Preaînalt". Aşa cum clarvăzătorul prooroc a zărit prin vălul timpurilor şi a 
spus: „şi împărăţia şi stăpânirea si mărirea împărăţiilor care sunt sub 
ceruri şi se vor da norodului sfinţilor Celui Preaînalt; împărăţia Lui este 
împărăţie veşnică" (Dan. 7, 27). In această împărăţie nici un străin nu are 
putere, ci Tatăl singur. Nici nu sunt supuşii acestei împărăţii sclavi, ci fii. 

Un sclav nu ar îndrăzni să privească în faţă un rege necunoscut, 
însă sfinţii fii ai Sfântului împărat îl vor privi în faţă pe Preaînaltul împărat 
cu libertate si cu fericire. Totul va fi după cum a fost proorocit şi spus: „şi 
vor vedea faţa Lui şi numele Lui va fi pe fruntea lor" (Fapte 22,4). 

O, deliciu al deliciilor. O, comoară a comorilor. O, frumuseţe a 
frumuseţilor - să vezi fata Dumnezeului Unul, Viu şi Adevărat! 

Acesta este raiul după care aţi tânjit voi. Rai -acesta este numele, 
unul dintre cele mai dulci nume, al acestei împărăţii. Raiul - baştină 
voastră, unde voi, călători obosiţi, vă întoarceţi de pe pământul 
îndepărtat, de pe câmpul cu spini. 

Care este preţul a toată această binecuvântare, vă întrebaţi ? Ce 
răspuns aţi putea primi, fraţi cercetători ? Dacă soarele, luna şi stelele ar 
aparţine unuia dintre voi şi dacă aţi schimba toate acestea pe toată 
această binecuvântare, voi nu aţi da nimic. Cum poate cineva să 
cumpere veşnicia cu praf? Cu ce comoară pieritoare ar putea cineva 
cumpăra ceea ce este nepieritor ? 

Totuşi, există o comoară nepieritoare ascunsă pe care fiecare 
moştenitor al acestei binecuvântări o poartă în sine. El o poartă într-un 



ambalaj pieritor. Aceasta este o mică, pâlpâitoare flacără a iubirii pentru 
Domnul Dumnezeu. Această mică flacără nu moare o dată cu ambalajul 
fizic în care e înfăşurată, ci trăieşte şi luminează. Sufletele eroice o apără 
în mod eroic de vânturile schimbătoare ce ar putea-o stinge în timpul 
călătoriei. Cu această flacără a dragostei sufletele drepte sunt 
considerate demne de a se înfăţişa înaintea Dumnezeului viu, 
înveşmântate într-un corp ceresc înviat. Acesta este preţul. Pentru acest 
mic dar adus lui Dumnezeu, iubitorii de Dumnezeu vor primi ca schimb în 
dar împărăţia, filiaţia şi viaţa eternă, într-un cuvânt, raiul. 

Aceasta este credinţa celor luminaţi şi perseverenţi. Aceasta nu 
este credinţa celor întunecaţi si laşi, care s-au ascuns de lumina divină 
sau care o privesc cu laşitate. Cei luminaţi de Duhul lui Dumnezeu 
primesc cu bucurie razele acestei lumini divine emanate din acea lume a 
realităţii. Ei le primesc ca pe nişte scrisori venite din ţara natală, ca pe 
nişte scrisori sfinte venite de la Tatăl lor. Şi ei răspund la aceste scrisori 
cu salutări din inimă. Din aceste scrisori sfinte, părinteşti, ei află despre 
începutul, mijlocul şi sfârşitul lumii create. Şi aceste scrisori se numesc 
Sfânta Scriptură. Şi ei află despre viţa lor împărătească, despre 
nimicnicia lor actuală şi despre slava lor viitoare. Aceste cunoştinţe le 
sunt confirmate de către Tradiţia părinţilor sfinţi şi luminaţi, Tradiţie 
păstrată în Biserica Ortodoxă. 

Posedând aceste cunoştinţe, ei se pregătesc perseverenţi pentru 
intrarea lor în viaţa veşnică şi pentru întâlnirea lor fericită cu Tatăl ceresc. 
Şi ei îi ajută pe fraţii lor, pe tovarăşii lor, ca să se pregătească si ei. 
Pentru că Tatăl ceresc nu aşteaptă întoarcerea unui copil dintr-un ţinut 
îndepărtat, ci multe milioane de copii. Cine ar putea spune cât de mulţi 
sunt aceştia ? Numărul lor e ca numărul stelelor de pe cer, ca nisipul pe 
ţărmul mării, ca praful pe pământ. Aceasta este populaţia norodului 
ceresc, împărăţia lui Dumnezeu, pe care nici o naţiune nu a egalat-o sau 
nu o va egala. 

Da, si aceasta este doar o parte din populaţia naţiunii nemuritoare 
a lui Dumnezeu. Cealaltă parte constă din nenumărate cete de îngeri 
nemateriali. 

Aceasta este credinţa voastră, o, purtători de Hristos, si credinţa 
strămoşilor voştri luminaţi şi perseverenţi. Fie aceasta si credinţa copiilor 
voştri, din generaţie în generaţie, până la sfârşitul binecuvântat al 
călătoriei. Aceasta este credinţa ortodoxă mântuitoare, ce nu a fost 
niciodată ruşinată. Cu adevărat, aceasta este credinţa poporului ales, a 
celor ce poartă icoana lui Dumnezeu în sine. In Ziua Judecăţii, când 
Hristos va judeca cu dreptate, ei vor fi luaţi în împărăţia cerească şi vor fi 
numiţi binecuvântaţi. 

